
^ae  (5  aurcie  tout  k  fcdiiorr  bc  par  bffa 
acqmejcfourne  ter)  ï>a:e  mov.c.ffiv  que 
tt  te  Sovcff  bôncnia  ScmStctiorf  îxuât 
que  mourir.  iJfJoî?  ftii  (a  pnw  et  çtrnce 
te  noftn-  fcigneitr  foif  nt'fcqs  ("ov».  Bfni\ 
ÎDc  ï) Copie  ce  biîcfru^tt'fmf  to*  bu  mop9 
ôc  £©iir6,fôt7  père  (SfîrgrtMfna. 

■Ceefrffretf  rrcfura  rf  Sfwcs  pHnCa 
Çruct"  pzirtf  noMUfiiii  c<Mirijge,cC  ftjf  cfts 
fiûrnfic  0  pjotitffrer  phie  qtie  iam<iis,er) 
foifeqtie  ù'èovâtcHuSieret  pîOiiffrCef, 
rMJTTi'-îbjf^  fff  ffîoff  fonrfpjtf  rrtfre  fcs 
tturce, comme  efï  fe  feu  r nfre  fre  BjiîSce, 
torthf  fawoir  wfatt^aBle  et  tinrent, 

4£cmm<vt  "pànfiK^mt  trouua 
■pnnHrge,fequefrra?mafOHfc 
fatote.        .(rôdpi'rr  i«. 

Vr^lî  g  four  pÂfûgrijf  f  fe  peurme a 
»iâr  0o:e  bc  frtSitïe  Sere  faCtîave 
famct  Bntomc,b(mfanf  et  p^ta 
lofop^drtf  anecquee  fee  gcneij  (lufctms 
ffcÇofrem,  reuccnfra  Sng  O^mmc 6ca« 
befînfHre  ff  ffegtinf  (»7  l'OMS  fmeflmeM« 
bMCOîpsrmnrs  vito^aô^emtnt nanre  en 
bluers  fieu(p,{i  f rtf  maf  er;  o:8je  quif  ff m 
f  foif  que  tf  fcufi  efcÇcjppe  es  c$<ene,o« 
miewf^  reffemfifoif  8ng  ciieiffeiir  be  pda 
nteebwpûfebwpercSe  l2fbc/(îC  fotng 
<|Me  fe  Sif  f>âfaqmc(.tî  bifi  ee  afftfiâe, 
5Depe?  Soiie  ceft  |?3rnc  qui  Srenf  pof  fc 
d^eii^iii;  bu  p«nf  i^nrwt^tj,  par  mti 


fj-;  it  Vf  H  poiiurf  que  pnr  foi/unc  car  fc 
tous  (iffi  i/rr  qiit  n  fn  p^rfotîOfMft'  ndfu 
ff  l'a  pSitrf  bt-  ru^c  51  Ko6fr  ffgnc  r  .mrttô 
Ic6  û8uf nfnrce  bre  gctis  curtf nj)  fe  cn^ 
tcdu^tcrf  fcffcpi-rmricrf  inSrgfwcf  fSf 
<jinff  qiaf  fut  ou  biokt  béfrc  r iif<^,f f  Ui"^ 
ècmi'nSrt.i^cfjnmr  reloue  pîic^îng 
peu ïunffcî icr  orrfftfr e <  mr rrlponS» 
rtCf  qiuSousbfmat)Sfr(iv'>fr'S'>"^  "'^ 
$on6  fr;rfpîfirfîpoinf,cnr  irtv>  affectif 
jfrcfgriîrtSf  bc  t>ow6  bonncrn^Se  0  mctj 
pouuoir  t  tj  fij  caUmutc  eu  ff  "Boue  So^: 
cor  Bous  me  fdkffs  gj-nC  ptflc.'pcurMf 
jîiîT?  nmr  bicfre  mor  qui  cftce'oous  ,tdt 
ttnej  3ù*,Gn  alte^  Bous.quf  qucrcîSô', 
tf  gurf  t-f?  î>of?rf  uotrilfBt  (e  cfmpoi^ud 
îu^rrfponS  trj  fnrtgttr  Orrmnnfcquf . 
fiuncf.'tTgoffgrgfuc^qffjcfiSMriSÇnf/. 
ïmiOîfKerrfOcfKT  K0  fiHcuc0S8jfTf 
ÎJÛ6  bel  tr  mtcp  lô^'tj  fieiaf  ,ifî  tirj  nri») 
ïrîMÇffUnrrngficÔ  butg,  iBifuS  SSrr  fjf 
boruot?  fu  faqrr) ,  5Sefc0fe  ruc9  £ff« 
8mffi:0  ^ùÇsererj,  BrmSmrr  î«  rrjffff^ 
Éîcr.fiSJrucf  bic'îDofCt-f7  Snn8  £hd» 
^ôji  éôzjni'cf?  ÇûBî  gcfagi"  nj  irrn  fottù 
cÇrrj  SrtnS  faifctif^crjfiae  bic  gr  Si*£$f  ji' 
bfs  fffrSff  iunSarmuùt  Sojfôngsfrftf; 
^fn.tfînf»^arof|fnufï.  a  quovrrfpcii* 
Bif  prtn^<^ufA£0dt3my»  fr  itpnCfuSj 
43omf  ce  Pûrragout»fj.(i  potirfrtttf  0  fiôw* 
Jfcj  qucfj  Bous  fuCf  iî8epflrffîrt»ffre  frt» 


panfaqrucîfidbttqrûnt 
flî6arjrSiit2  qoffano  î)fc9  mir)  6:itj  cta» 
&oî)025if7  fo^jof^  nMguâûft)(îraff.^[2l 
pojf^  3ti8if2iJiî  aJ.'mu£afl^(t7  miffîo  p2rnj 

cjjof^  pojf^  tmr;  micjjfls  ni?  ?Sof$,p2MC J 
bnf  iriiirfouiin  jjof  mofj?  b(jnfnf2m2f«* 
pnl'Sas  lin  lôoibf  rno/iJ.  ^(2  i  $ur  binuoff  ^ 
fnnariîofiJinjîicîfgoiifc^paf  frrtpîbficj 
tii^  fcof0  p:uc^  gaiVrtJ  Iwf  c^jnôr7,miT; 
fourc^2tc5  ûf  çomrj  6ut^at^(r^  bof^  î^^ï^ 
f)2mî.iEnrcn8éj.lD0»6rtcr7  larbifî  ^on* 
fagrw^f  es  oiyifîaiie.  â  quop  bîfi  i2p!fî« 
i^or},3ccroï>qucceft  fangflrgc&cs  un» 
(ipo8c6,feb»iîl)l"enj'mo2520jf  pos.JLo:» 
&rfî  pjigniel,  fCompfre,îf  ne  fcar  fi  &» 
mur a\iU9'i><inB€nten^idt,  maie  ht  no' 
niif  riï>  crrrenS  nofe.ïD^f  bift  fc  compat* 
grior7.^igrt02  nilo  Siol^oi  BrScfc  pt  r  fjpî 
pfo  c^c  fa  Coniamufa  nor;  fuon»i  moi 
fe  ra  nor?  d  U' S  en  f  rc  ptf  no,  (Cofi  ro  part» 
mîtxtc  not?  St  fapjc»  confnrcfcmte  fo2i'« 
wcfc  p2ima  it7  f rUîufafo  Éenfrc  not?  o  fa 
foftfarcfccftonc.âf  quofo  fâSmfo  cÇr 
ifc  ma  ni  r^  ft  bf  nft  a^6«t  pcrfo  iffozo  o:* 
Sinenûrtjrofccfbff  ftiffo  anmc^iffaft. 
âqwo^  rcfponSif  iEprf!emoT7.  Stifanf 
te  fwng  comme  bc  fanfre.JDonf  bif  ^a 
nurge.  ïLûrfi  gcf  t^ofB  6e  ftw  StrfmfT  9t 
<nCffftgnTcc:nf]r  ^tÔoS^fcÇafÔiff  aertaï- 
iuf  ûff««f$r  rgefS  fnf8  ^^mt  pct^  $d- 


uif :»iOf)  Vf fcjT  fîtcr;  'ôirdufrtitoiffbf pw« 
vit  (jn8  iirfiiiff  ma;  ^ffcr»Illff  fo:  nue »»i 
çffflSrnSiff  non  guS.flquopbifî  £<îr 
pafiitî.;â<îirtcr  ci^rdgnfin  foufveSous 
fcffcoff.oii  mv  ftîiff?  a  crifcnS2f . Ï.026  rc 
fpo»)8ifp(J»»Mrgc.:pjrigfri'ftfrnjfïfoi:« 
gSmanS  f?roc^Sf  t>jn8e  png  CiftfiinS. 
(Dwnof  i^au^qn^  pomarSlcrc  riifî^ 
pf2<ifl$8:acgbcHimcrep8  fdutcf  0a>^6>, 
^cwik  (mimiKï)  moiinc^  b2upp  ^cts 
me  Mppfifî  rmcp  bfmS  Sp  &:cnf  foc^  mie 
fî  rmqutifS  bcSisôcre  coiddie^ur  iocft 
ftîompcMrSs.flqnov  bif!  iSpifîfmcr;. 
:parfc5Sc'i;8  c^2i:fTtcr7rmô  nmv, oh  fan* 
5»(îjgc pnfcfmove.îDôf  bift  pantirgir. 
^cfrc  if  eri  ^picùc  onStre  qf^ect)  tadc, 
bon (ifrUcrj  ta(k,m\^,^mct  nocÇ^nner, 
<iff»)fcgic6nicrfer7S6028f,m^u?  ncof 
Scfficrf  gj^enenc^  CBof  U  6egffrc,a^cffî 
mpSnpf  6rrm^cr  fic^cj^f  ^cf  3Scîfr13r7 
le  gÇfHMf  mûc5  ?w"g.  fl  q«o\^  rcfponStf 
^onfûgrucf.âiifnnfbc  cefuvfrt-ÏD^c 
br{tpflnnrgc.;5>f'i'î2,î'c  ^^"^^^  ^ûCfrtr  v« 
fo?  canfa8o,pc2  que  fuppfrco  a'àofta  u 
utrtntta  que  rmrc  afoe  p:cccp<<58  ciwrîs 
gff!C«s:pcra  <S  ctioQ  mouât  fiofîrn  rf  iic« 
rrnrto  a  fo  q«fs bccortfci2rta,\>  fï>  cffo» 
Ho»)  Ôafîarf  n^  poramoiirr  îo^rarcwe* 
rrnfra  <t  pte8cjS,ftippftcoqi«mfrt  a  Sa 
pif5n8  nrtfwrûf  foqtwf  çô  cwo  2^  fc  mo» 
ra  corn;  w  bf  rtjjoj?^,'  ior}  ffio  »»:?  biâ© 


'p  nntùqntet  ftfj  tu  qravi 
«ttiJe.  a  (\uo^  refpôStf  panMgrui  r,î)r« 

rtf  faic9t'5  5ifT7  porfiT  ûtuf  rs  fangojscs. 
itlrtie  tiicffs  nous  Cf  que  "Doiiidici  nj  qi^ 
tangue  que  puij'fione  cnti-nSic.Jt.oieùiH 
fc  compotgnd.  àùom  fcijofojîj  frc ^a;uri 

r^if^fi;  fi  fjifjar  fi!;)fn/  ,  c^iinj  Cdf^itô 
f(jû^  nf  oSonûf  c^o  rur?  raf. £  quo^ rf* 
fpongjï  i3p<fînnct?.  â  crftf  ^tnre  o^ir 
fijpr;  rnffrtSH:  i£<ir  ccfi  inguc  jftcejuicfî 
Cht^  i/lff^ojicqiifmfnf  pjonuncrc.Jjôc 
l>i^  iVcempdtgnor^.îDcfpôrû  rm^tjpjj» 
nflgaf^fjôicfi  fi  mt  "bc  artodcfi»-. ihc2a9 
qar  (imo  atwïifcomcuoij  emc  at^tt06f 
ie(r}  td  mc(af)vctnc  Se  cfcts  î>S(imc9, 
ie(t^  &e  pe f  cm«  ^a  S  c5ic,ce  jjomcs  p0t 
fotoçjtpqnSce^omofogufi  fofc  io^mU 
ce  r^cmafa  pmf  fa  $vparc$tf;,oporc  p:a 
gmaofCo  ;5rtfi  bi-fet;cfîi.iSMf0(îgiir  ns 
nancetmctiùr)  {oç^i  îfiv.^ma  p2<igmnf<ï 
{^co  pert  ûmpt}ri5rrumt-n)mi-p20|p^c* 
fo^  fptpÇfneft".  £l?»op  fbifî  iZar\iaîiiri 
tùcquaye  bc  'ÎD  luif ugrur^,  ce^  <52«,  ic 
frt^  cnfcnS».  ict  commcnt-cio  tu  txtnou 
rccr)  <5ïccf:'iDi>fic  i)tfi  (ecompaïqtKij, 
SgonoM  l)3f  ouffv?8  ïy<>«bfacigtjf5  aiqa 
f ou, non  î)rT7 fnroMîam»fîï>oumnnff5 

moupicfor)  bcT)  gmif  6cufî,£)ûgiiP5'5a« 
gup5  non  (ouppw  foil  6or8«u  noffi|Ç 
îîoii  groa,  iJ^o»  pa/î*ij  iôf  côlpalf^' 


Çoiirfoii  fo8fci^(ifi)iio',p!0iibtjotiqt:^;; 
'fiiof  pnnpgoii  Dcr;  tJufcron  iioii  bons  cd 
giioity  goulfri't;  qoiif  otifî  Vioppnflfb"* 
(Jt•rt^•l18tî  ff  »rw  fi-ml^fr.ùr/î  pTiffi^rurf: 
caroiicffîfiinqjtgc&cjri^  p<j{>6bc  IDfO 
utp.ouCiff}  fu^rfff.mdùqri.jitf  au^eq, 
icf  c^rncrf  Soiiloif  C(^rnt'crr  ilf^  D2opoiï, 
ùcô^iuqrtd  bt^.\^a\\)totKP'So^T^  fncra 
p?rfîOro8  bfrtfqîot7\iso6*cpafii8fiuij, 
6rft  qtlaBo8pIl•^J9pfit.^o^krf,«g>•fiûff5 
mcatri  fofijrrmint,M<-c  ^tîuir]\>iofiçio  c(a 
miîe  (jfinf'ins  ^if7iff,qtu-fo,frriife  iiTt 
impt?qiio  ruf  frtfrt  Socfîf  ii^trf,iîrc  Sffrjt 
SartJô  6f ^wp  Jiiff rprffijfj«n/Pii6  oi3rimj 
8iifi6,Mtf moy-fl  Sf^Ce  iî[]ue  ad(igi,(\u^ 
3i(cr  fjiwi'iciw  auricwfig  cavrrfbtcitur, 
TDfd  tnà  amy  bifî  p(ifagrucf,nf  fca«f5 
60'parfcr  froncoî'8f;â»  foF6frrf0i2 
ffignfwr,rk'fpon8ff  fe  cdpajgnof7,ÏDtni 
mfrcv:(ff^  fTJ'i  fonijui*  rinrureffc  rf  ma* 
ttrncSie,  Car ir  fins  »tt'  r f  av  ffie  mur* 
rf  iiunc  a» mrStr)  bf  f  nmcr.îDonciiff; 
ttftpîita^uctiSlaioniçtn  noue  qu€f 
ff{6ofh-f  noit7,(X  bonr  TDoueficnfî  (Car 
par  ma  for  ft?  ijo'  â|>  la  pîine  crj  amour 
ff  granÇf  que  fi  Soue  conSr fer nSy  n  m3 
lDouroir,îi«»rTf  6oHgrr(3!aiTkjr'l5  bc  ma 
compa^5rnv,rf  i^ue  ff  mo^f.rons  Sng 
ttouucnu  prr  bamv>f »c  ^•fCf  qur  fut  entre 
iSofpff  5c$aff6.^cjgnfHrblfîff  coin 
pmgrtor^ .  ij^or^  fiia^  fr  pîopx-nou^be 
?ap^fmf/fî  panHrgfjC^  ap»fcnf  Bi2» 

Le  volume  que  nous  reproduisons  est  le  seul  exemplaire  qui 
soit  parvenu  jusqu'à  nous  de  l'édition  du  premier  livre  de 
Pantagruel,  donnée  par  François  Juste  en  i533.  Il  appartient 
aujourd'hui  à  la  Bibliothèque  royale  de  Dresde,  dont  le  Direc- 
teur nous  l'a  communiqué  avec  une  obligeance  et  une  bonne 
grâce  auxquelles  nous  sommes  heureux  de  rendre  hommage. 

Jusqu'à  présent,  Gottlob  Régis,  seul,  a  eu  entre  les  mains  ce 
précieux  volume  :  il  en  a  donné  les  variantes  à  la  suite  de  sa 
traduction  allemande  de  Rabelais;  et  c'est  d'après  lui  que 
J.-Ch.  Brunet,  dans  ses  Recherches  bibliographiques  et  critiques 
sur  les  éditions  originales...  de  Rabelais  (Paris,  i852,  in-8"), 
Jannet  et  Montaiglon,  dans  leurs  éditions,  les  ont  reproduites. 

M.  de  Montaiglon  souhaitait  <  que  l'on  réimprimât  le  volume 
de  Dresde  «  ligne  pour  ligne,  «  travail,  ajoutait-il,  «  qu'il  serait 
si  désirable  de  voir  faire  pour  tous  les  exemplaires  uniques  des 
différents  livres  de  Rabelais.  »  La  Société  des  Études  rabelai- 
siennes a  pensé  qu'elle  ne  pouvait  mieux  inaugurer  la  série  de 
ses  réimpressions  qu'en  réalisant  le  désir  exprimé  par  Mon- 
taiglon. 

Dans  notre  copie,  nous  avons  reproduit  le  texte  d'une  façon 
rigoureusement  exacte,  en  respectant  l'orthographe,  la  ponc- 
tuation et  jusqu'aux  fautes  d'impression.  Enfin,  nous  avons 
tâché  à  ce  que  notre  édition  ne  différât  de  l'originale  que  par 
la  forme  des  lettres  et  la  disposition  typographique. 

Description  bibliographique. 

L'exemplaire  de  Dresde  est  du  format  in-8o  allongé;  il  est 
imprimé  en  caractères  gothiques,  donnant  32  lignes  à  la  page. 
Il  n'a  ni  réclames  ni  témoins. 

Il  contient  trois  pièces  :  1°  Les  Chroniques  du  grand  roi 
Gargantua;  —  2°  Le  premier  livre  de  Pantagruel;  —  3°  La 
Pantagruéline  Prognostication  pour  l'année  i533. 

I.  T.  III,  p.  217. 

A  part  quelques  piqûres  et  déchirures  de  peu  d'étendue,  il 
est  en  très  bel  état  de  conservation.  Mais  le  premier  feuillet 
des  Chroniques,  celui  du  titre,  a  disparu.  Il  manquait  déjà  au 
temps  où  Ebert  faisait  son  catalogue  (cf.  .Régis,  i^  partie, 
p.  Lxxxiv-v).  Aujourd'hui,  les  trois  pièces  forment  uy  feuil- 
lets imprimés.  En  outre,  lo  feuillets,  6  en  tête  et  4  à  la  fin,  ont 
été  ajoutés  quand  on  a  relié  pour  la  dernière  fois  le  volume. 
Le  chiffre  total  des  feuillets  est  donc  de  127. 

La  reliure  actuelle,  en  maroquin  vert  avec  fers,  porte  au 
dos  :  Rabelais.  Lion,  i533.  Elle  est  moderne  et  a  remplacé 
une  couverture  en  velours  noir  qui  donnait  au  texte  de  Rabe- 
lais l'apparence  d'un  bréviaire,  «  ganz  wic  ein  Brevier,  »  dit 
Régis  (2e  partie,  p.  lxxxv).  C'est  une  note  manuscrite,  signée 
Ebert,  placée  au  ro  du  premier  feuillet  ajouté,  qui  nous  indique 
l'existence  de  cette  ancienne  reliure,  ainsi  que  la  provenance 
du  volume. 

«  Aus  des  Grafen  von  Brùhl  Bibliothek.  Woher  es  dieser 
hatte,  ist  unbekannt;  wenigstèns  nicht  aus  Barré's  Auction. 
Auf  dem  Vorsetzblatte  des  frùhern  Einbandes  (er  war  in 
schwarzem  Sammt)  hatte  eine  franzôsische  Hand  mit  Rothstift 
bemerkt  :  No.  2569.  [Signé  :]  Ebert.  » 

Bien  avant  d'avoir  appartenu  au  comte  de  Brùhl,  l'exem- 
plaire de  Dresde  avait  eu,  au  xvje  siècle,  un  propriétaire  plus 
obscur,  mais  qui  a  laissé  sa  marque  sur  le  volume.  On  lit  en 
effet  au  v«>  du  dernier  feuillet  an. Pantagruel  : 

«  Se  presant  Hure  est  amoy  qui  me  nomme  anthoyne  aubin 
qui  le  treuuera  amoy  anthoyne  aubin  le  randra  et  payeray  le 
vin  le  jour  de  sainct  martin.  A.  A.  Anthoyne  Aubin.  » 

Et  plus  bas  :  «  et  cetera  ^  bigourre  qui  non  pourra  camina 
qe  courre.  1570.  » 

Bien  que  l'exemplaire  ait  été  rogné  et  que  par  suite  la  par- 
tie supérieure  de  1*5  du  premier  mot  Se  ait  disparu,  ainsi  que 
la  partie  inférieure  des  chiffres,  la  date  de  1570  ne  nous  paraît 
pas  douteuse,  et  la  leçon  Se  (et  non  pas  Le)  est  certaine. 

Nous  n'avons  d'autres  renseignements  sur  Antoine  Aubin 
que  ces  quelques  lignes  de  son  écriture.  Il  a  assurément  pos- 
sédé le  premier  livre  de  Pantagruel.  A-t-il  été  propriétaire  du 
volume  entier,  tel  que  nous  le  connaissons  aujourd'hui?  La 
place  de  sa  signature,  entre  deux  des  pièces  qui  composent  le 


I.  Apres  cetera,  un  signe  qui  peut  être  lu  h. 

volume,  ne  nous  permet  pas  de  l'affirmer.  Nous  ne  savons  pas 
en  effet  d'une  manière  certaine  si  les  trois  ouvrages  étaient 
déjà  reliés  ensemble  au  temps  d'Aubin,  bien  que  cela  nous 
paraisse  probable  (voy.  plus  loin). 

Pièce  I. 
Les  Chroniques  du  grand  roi  Gargantua. 

Le  f.  I  manque. 

F.  2  ro  :  Les  chronicqs  du  grât  roy  gargantua  -2  \\  Comment 
au  temps  du  bon  Roy  II  Artus  il  estoit  vng  iresexpert  Ni\\gro- 
manciè  que  on  appelloit  Mer\\lin.\\^ 

La  moitié  de  Va  final  du  mot  Gargantua  a  disparu  par  suite 
d'une  piqûre.  Le  foliotage  est  sur  la  même  ligne.  —  Après 
deux  lignes  en  blanc,  le  texte  commence  : 

Tous  bons  cheualiers  \\  et  gentil^  hommes 

Dans  le  mot  TOus,  le  T  est  une  lettre  fleuronnée,  gravée  en 
bois;  ro  est  une  majuscule  gothique.  Dans  les  trois  pièces,  la 
majuscule,  soit  fleuronnée,  soit  simple  capitale,  quand  elle 
commence  un  chapitre,  est  suivie  d'une  majuscule  gothique. 
Il  y  a  lo  lettres  fleuronnées  dans  la  pièce  no  i,  i  au  début  du 
prologue  dans  le  premier  livre  de  Pantagruel,  et  3  dans  la 
Prognostication. 

F.  23  vo,  ligne  21  :  Et  le  pour^re^  veoir  par  la  vraye 

Chronicque  laql\\le  est  vne  petite  partie  imprimée.  Et  ql-\\que 
iour  que  messieurs  de  sainct  Victor  ||  vouldront  on  prendra  la 
coppie  de  la  re\\stedes  faici^  de  Gargan  tua,  et  de  son\\fil^ 
Pantagruel.  \\ 

Au-dessous,  à  i  ligne  d'intervalle,  en  majuscules  gothiques  : 
FINIS. 

F.  non  chiffré  [24]  ro  :  Sésuyt  la  table  de  ceste  preséte  hy 
stoyWre  Et  chronicque  de  gargantua.  \\  Et  premièrement.  \\ 
Comment'^  Merlin  fut  ap-\pelle  prince  des  Nigro-\\mâciés 

Ni  cette  table  ni  le  texte  ne  contiennent  de  chapitres  numé- 

1.  La  Revue  des  Études  rabelaisiennes  pubHera  en  1904  les  fac- 
similés  du  titre  et  de  la  dernière  page  de  cet  opuscule. 

2.  Le  C  est  une  lettre  fleuronnée,  VO  une  majuscule  gothique. 
Voy.  ci-dessus  l'observation  faite  à  propos  du  mot  Tous. 

rotés;  il  n'y  a  que  de  simples  divisions,  au  nombre  de  ii  dans 
la  table,  de  19  dans  le  texte. 

F.  [24]  \°.  Explicit.  Les  lignes  forment  une  pyramide  dont 
le  sommet,  figuré  par  une  croix  de  Lorraine,  est  au  bas  de  la 
page  : 

Cj^  finissent  les  chronicques,  du  grant\\  &  puissant  geâtgar- 
gâtua,  côtenant  sa  \\  généalogie  la  grâdeur  &  force  de  son\\ 
corps.  Aussi  les  merueilleux  \\faict^  dannes,  quil  fist  pour  /e|| 
noble  roy  Artus,  Tant  con\[tre  les  gos  £■  magos,  q  a\\lécontre  du 
roy  Dirlà\\de  et  pelade.  Auec-\\qs  les  merueilles  \\  de  merlin. 
Nou\\uelle7nét  Im\\primees  A  \\  Lyon.  \\  i533.  \\  f 

Les  Chroniques  forment  3  cahiers  de  8  ff.  chacun,  signés 
Aij-Ciiij,  complets  sauf  le  premier,  auquel  manque  le  premier 
feuillet.  Les  feuillets  sont  numérotés  de  2  à  23;  le  24e,  où 
commence  la  table,  n'est  pas  chiffré.  Complètes,  les  Chro- 
niques comptaient  24  ff.  (28  ch.  et  i  n.  ch.),  au  lieu  de  23 
qu'elles  nous  donnent  aujourd'hui. 

Le  titre  courant  commence  au  f.  2  \°  :  Les  chronicques  du 
grant  \\  (f.  3  v°)  Roy  Gargantua  \\  .  Il  se  continue  jusqu'à  la  table, 
s'interrompant  au  f.  23  vo  :  Les  chronicques  du  grand.  j|  L'or- 
thographe en  varie  :  au  f.  /  /  ro  on  lit  Gagrantua,  au  ro  des 
ff.  12  et  16  Gargantna;  au  vo  des  flf.  /(5  et  23  granu;  au 
f.  /  7  ro  garngantua.  Après  le  mot  Gargantua^  il  y  a  un  point 
au  ro  des  ff.  5,  7,  9  à  / /,  /6  à  22. 

Les  Chroniques  sont  en  bon  état  de  conservation,  à  part 
3  piqûres  au  f.  2,  l'une  intéressant  la  ligne  i,  l'autre  entre  les 
lignes  I  et  2,  la  troisième  à  la  ligne  28;  et  une  fente  par  suite 
d'un  pli  de  la  feuille  à  la  ligne  4  du  f.  23, 

Pièce  IL 
Le  premier  livre  de  Pantagruel. 

F.  [ij  ro.  Titre  <  : 

Pantagruel.  \\i-Esvs  maria  ||  LES  HORRI-[|bles  et  espov-|| 
uentables  faictj  et  prouesses  du  tresrenôme  Pantagruel,  \\  Roy 
des  Dipsodes,  Fil^  du\\  grât  géant  Gargantua,  Compose  nou- 
uellemenl  par  mai-\\stre  Alcofrybas  Nasier.W 

I.  Nous  en  donnons  ci-dessous  le  fac-similé,  p.  i. 

Augméte  &  Corrige  frai-\\chement,  par  maislre  lehan  \\  Lunel, 
docteur  en  théologie.  \\ 

M.  D.  XXXIII.  Il 

On  les  vend  a  Lyon,  en  la  ||  maison  de  Francoys  Juste,  ||  De- 
mourant  deuant  nostre\\  Dame  de  Confort.  \\ 

Ce  titre,  à  part  le  premier  mot  :  Pantagruel,  est  entouré 
d'une  gravure  en  bois  :  deux  colonnes  supportent  un  entable- 
ment où  sont  inscrits  les  mots  b:sus  Maria;  entre  les  soubas- 
sements sont  deux  petits  génies,  avec  des  cornes  d'abondance, 
qui  soutiennent  un  écu  où  est  gravé  le  monogramme  de  Fran- 
çois Juste.  La  même  bordure  a  servi  pour  l'édition  de  i534, 
signalée  par  G.  Brunet  {Manuel,  t.  IV,  col.  1046). 

F.  [i]  v'>.  Prologue  de  Lauteur.  || 

Ces  mots  sont  à  la  hauteur  d'un  titre  courant.  Après  une 
ligne  en  blanc,  le  texte  commence  : 

TResillustres  '  et  trescheua-^\leureux  champions,  gètil:;  \\  hdmes, 
&  aultres,  qui  vou-\lentiers 

F.  2  ro.  Titre  courant  :  Prologue.  \\ 

Au  f.  2  vo  commence,  —  bien  que  le  prologue  ne  se  termine 
qu'au  bas  du  f.  3  r»,  —  le  titre  courant  que  l'on  retrouve  jus- 
qu'au f.  gS  (87  en  réalité)  ro  : 

Pantagruel  filj  du  grant  ||  (f.  3  r»)  Roy  Gargantua. 

11  y  a  des  erreurs  dans  le  titre  courant  aux  fi".  6  \'°  :  Panta- 
gruel de  pour  Pantagruel  Jilf  du  grant  ;  8  t°  :  Roy  Pantagruel 
pour  Roy  Gargantua  ;  2  (pour  12)  vo  :  gravt  pour  graNt  ; 
2-  \o  :  Pntagruel  au  lieu  de  Pxntagruel.  Après  le  mot  Gargan- 
tua,\e  point  manque  au  ro  des  ff.  chiffrés  g,  11,  i3,  i5,  ig, 
28,  34,  37,  44,  4g,  57,  60,  64,  78,  87,  g3. 

F.  3  ro.  Ligne  27^  fin  du  prologue  : 

en  cas  que  vous  ne  croye^  fer\\memét  tout  ce  que  ie  vous 

racompteray  \\  en  ceste  présente  chronicque.  \\ 

F.  3  vo.  Titre  courant  :  Pantagruel  fil^  du  grant  \\ 

Au-dessous  commence  le  premier  livre  : 

De  lorigine  &  antiquité  du  grant  \\  Pantagruel.  Chapitre  J.  \\ 

Ce2  ne  sera  point  chose  inutile  ne  \\  oysifue,  

1.  Le  T  est  la  seule  lettre  fleuronnée  du  premier  livre;  VR  est 
une  majuscule  gothique.  Voy.  ci-dessus. 

2.  Deux  majuscules,  l'une  capitale,  l'autre  gothique. 

F.  gS  (pour  87)  ro,  ligne  12  : 

Bon  soir  messi^eurs .  Pardonnante  my,  &  ne  pense:^  P^^W 

tant  âmes  faultes,  q  ne  pensej  biè  es  vo'\stres.\\  Finis. 

A  I  ligne  d'intervalle,  la  table  des  matières  : 

Sensuyt  lindice  des  Matières  princi- pales  côtenues  au  psent 
Hure  par  chas-\\cun  Chapitre.  ||  Et  premièrement.  \\  Le  prologue 
de  Lauteur.  \\ 

F.  [88]  ro,  ligne  29  :  Comment  Pantagruel  fut  malade,  et\\a 
la  façon  cment  il  guérit.  Cha.  xxiij.  \\ 

I  ligne  en  blanc.  Puis  : 

Cy  finist  lindice  de  ce  présent  Hure.  \\ 

F.  [88]  vo  :  Note  manuscrite  d'Antoine  Aubin  citée  plus  haut. 

La  pièce  II  se  compose  de  88  ff.,  signés  Aij-Liiij,  formant 
II  cahiers,  tous  complets. 

Les  feuillets  sont  chiffrés,  sauf  le  premier,  qui  contient  le 
titre,  et  le  dernier,  où  finit  la  table.  Mais  leur  numérotation 
est  inexacte.  Voici  la  série  des  numéros  :  2-1 1,  2  (pour  12), 
i3-3g,  38  (pour  40),  41 -6g,  78  (pour  70),  yi,  8o-g5.  Pour 
n'avoir  tenu  compte  que  de  la  foliotation  apparente,  G.  Bru- 
net,  dans  son  Manuel,  a  donné  gS  ff.  au  Pantagruel. 

La  numérotation  des  chapitres  n'est  pas  plus  exacte  que 
celle  des  feuillets.  Le  premier  livre  est,  dans  notre  édition, 
divisé  en  vingt-quatre  chapitres.  Dans  le  texte  comme  dans  la 
table,  le  dernier  chapitre  porte  le  no  23.  Pour  le  texte,  cela 
s'explique  par  ce  fait  que  les  trois  chapitres  qui  suivent  le 
viiy  sont  numérotés  ix  ;  on  a  sauté  le  chiffre  x  pour  passer 
au  chiffre  xi.  Dans  la  table,  deux  chapitres  seulement  sont 
numérotés  ix  ;  celui  qui  les  suit  porte  bien  le  chiffre  x  ;  mais 
il  y  a  deu.v  chapitres  xviij  à  la  suite  du  xvy,  et  le  no  xvij  a  été 
omis.  En  outre,  dans  le  texte,  la  mention  chapitre  xix,  cha- 
pitre xx  ne  figure  pas  à  la  suite  du  titre  de  chacun  de  ces  cha- 
pitres au  ro  des  ff.  81  (pour  73)  et  85  (pour  77). 

Aucune  des  atteintes  qu'a  subies  le  premier  livre  n'intéresse 
le  texte.  Il  y  a  une  déchirure  au  coin  de  droite  au  haut  des  ff.  3 
ei  gi  (pour  83),  —  celle-ci  a  enlevé  la  foliotation,  —  et  au  bas  du 
f.  5g.  Le  f.  y 8  (pour  70)  présente  au  bas  quelques  traits  de 
plume.  Une  piqûre  de  la  marge  intérieure  à  hauteur  de  la 
ligne  2  a  entamé  6  f[.,  7 1  k  85  (pour  77).  Une  seconde  piqûre 
à  hauteur  du  titre  courant,  dans  la  marge  intérieure,  com- 
mence au  f.  86  (pour  78)  et  se  prolonge  jusqu'au  dernier  feuil- 

let  de  la  Prognostication,  ce  qui  semblerait  indiquer  que 
cette  dernière  pièce  et  le  premier  livre  ont  été  reliés  ensemble 
assez  anciennement. 

Pièce  m. 

La  Pantagruéline  Prognostftation  pour  l'an  i533. 

Le  f.  [i],  celui  du  titre,  manque. 

F.  [2]  fo  :  .4m  liseur  beniuole  Salut  et  \\  paix  en   lesuchrist.  \\ 

Après  I  ligne  en  blanc,  le  prologue  commence  : 

Considérât  '  infini:^  abus  estre  \\  perpètre^  a  cause  dùg  tas  de  \\ 
Prognostications  de  Loain  \\  faictes  a  lombre  dung  verre  \\  de 
vin,  

F.  [3]  ro,  ligne  5  (en  comptant  i  ligne  blanche  entre  le  pro- 
logue et  le  titre  du  premier  chapitre)  : 

Du  gouuerneur  &  sei-\\gneur  de  ceste  année.  ||  Chapitre  pre- 
mier. Il 

I  ligne  en  blanc.  Puis  : 

Quelque-  chose  que  vous  disent  \\  ces  fol^  Astrologues  de 
louain  \\  de  Nurnberg,  

F.  [7]  yo,  ligne  26  : 

et  si  plus  en  scaue^  nen  dictes  mot,  \\  mais  attende:;  la 

venue  du  boyteux.  \\  Finis. 

La  pièce  III  n'a  plus  que  6  ff.  non  chiffrés,  signés  aij-aiiij, 
dont  les  cinq  derniers  sont  abîmés  au  bas  et  à  droite  par  des 
piqûres.  Le  f.  [2]  porte  une  déchirure  qui  a  enlevé  quelques 
mots  au  milieu  des  lignes  19  et  20. 

La  Pantagruéline  Prognostication  est  jointe  en  général  dans 
les  bibliographies  au  premier  livre  de  Pantagruel,  tandis  que 
les  Chroniques  sont  mises  à  part.  Ainsi,  dans  son  Lexique 
bibliographique,  Ebert  donne  le  n»  i85i2  aux  Chroniques  et  le 
no  i85i3  aux  deux  autres  ouvrages  réunis.  Il  est  de  fait  que  la 
Prognostication  se  rencontre  en  général  reliée  avec  le  premier 
livre   :   G.   Brunet,  dans    son   Manuel,   en  donne  plus    d'un 

1.  C  fleuronné,  O  majuscule  gothique.  Les  trois  C  fleuronnés  qui 
commencent  le  Prologue  et  les  chapitres  ij  et  iij  sont  de  dimensions 
et  d'ornementation  différentes. 

2.  Deux  majuscules,  lune  capitale,  l'autre  gothique. 

exemple.  Mais  cette  réunion  existait-elle  au  moment  de  la 
publication?  Il  en  était  très  vraisemblablement  ainsi  ;  mais,  du 
moins  pour  l'exemplaire  de  Dresde,  nous  n'en  avons  pas  de 
preuve  positive. 

Des  trois  pièces,  la  mieux  conservée  et  la  moins  mal  exé- 
cutée au  point  de  vue  typographique  est,  par  une  heureuse 
chance,  la  plus  précieuse.  Le  même  alphabet  gothique  parait 
avoir  servi  pour  les  trois.  Il  était  d'ailleurs  insuffisant;  si 
la  lettre  /f,  par  exemple,  existe  en  majuscule  (on  la  trouve 
sous  cette  forme  dans  les  quatre  signatures  du  loe  cahier  de 
Pantagruel),  elle  n'existe  pas  en  minuscule,  et,  dans  les  dis- 
cours de  Panurge  en  langues  étrangères,  l'imprimeur  la  repré- 
sente par  le  groupe  /r'.  Ainsi,  au  lieu  de  JiincKer,  il  est  forcé 
d'imprimer  JuncLRer.  Il  n'a  pas  non  plus  d'«-  ;  au  lieu  de 
glUcK,  il  imprime  GlIIcLR. 

La  composition  laisse  également  à  désirer  :  des  syllabes 
sont  souvent  séparées  et  des  mots  réunis  à  tort.  Les  transposi- 
tions, omissions  et  substitutions  de  lettres  sont  fréquentes  :  on 
lit  au  f.  14,  ligne  12,  voy  vous  la  au  lieu  de  vous  voyla.  Nous 
avons  relevé  les  erreurs  des  titres  courants  :  ces  fautes,  lais- 
sées à  la  partie  la  plus  apparente  de  la  page,  donnent  une  idée 
du  nombre  de  celles  que  l'on  a  négligées  dans  le  corps  même 
de  l'impression. 

Les  mots  fraîchement  corrige,  que  l'on  lit  dans  le  titre  de 
Pantagruel,  ne  s'appliquent  donc  pas  à  la  typographie,  mais 
sans  doute  aux  changements  apportés  par  l'auteur  lui-même 
au  texte  de  son  œuvre. 

En  somme,  l'incorrection  de  la  typographie,  le  format  por- 
tatif du  volume,  l'emploi  de  l'alphabet  gothique  plus  connu 
dans  le  peuple  que  les  lettres  rondes  récemment  importées 
d'Italie,  la  qualité  du  papier,  tous  ces  caractères  réunis  nous 
amènent  à  penser  que  l'exemplaire  de  Dresde  avait  été  imprimé 
pour  être  répandu  dans  le  peuple  plutôt  que  parmi  les  savants  : 
c'était  une  édition  populaire. 


Le  texte  de  la  réimpression  du  Pantagruel  a  été  établi 
par  Paul  Babeau,  Jacques  Boulenger  et  H.  Patry.  M.  Paul 
Babeau  s'est  chargé  de  la  description  bibliographique. 


I.  Voy.  ci-dessous  les  fac-similés  du  chap.  ix. 


LES  HORRl 

B^  E  s  ET  ESPO  V^ 
m'ntoÉWàfoicti  et  pjOHcffi'e 
ùu  frcfrrnômcpanfûgniff, 

qrôf  Qftuif  OnrgûJifiiû,^^ 
poff  nouii.Cffmfnf.ptirmtii 
tire  afcotrv6(i6^^î2ûficr. 

41  duymêfe  ^  tlojiigc  frni 
c6fine/7r4>nr  mflffîre  QrÇan 
Tlunct'^octair  en  fÇcofogic. 


M  D.xxxm. 

mnjforjôr  firnncors  ^ufic, 
ÏDfmourrtnf  ticuaut  iiofîrc 

ÏDorTIf   bC  (l0ll*02f 


[Fol.  .  v.]     PROLOGUE  DE  L'AUTEUR. 

TresiUustres   et  trescheualeureux  champions,   gentilz 
hommes,  et  aultres,  qui  voulentiers  vous  adonnez  a  toutes 
gentillesses  et  honnestetez,  vous  auez  na  gueres  veu,  leu 
et  sceu  les  grandes  et  inestimables  chronicques  de  lenorme 
géant  Gargantua  :  et  comme  vrays  fidèles  'es  auez  creues 
fout  ainsi  que  texte  de  Bible  ou  du  sa.nct  Euang.le   et  y 
auez  mainte  foys  passe  vostre  temps  auecques   "  ^0""°- 
rables  Dames  et  Damoyselles,  leur  en  i^'^^"' ^^f^'' 
longs  narrez,  alors  que  estiez  hors  de  propos  .  dom  estes 
bien  dignes  de  grant  louange.  Et  a  la  — ^  ^^^  - 
que  vng  chascun  laissast  sa  propre  besongne,  et  m.st  ses 
affaires  propres  en  oubly,  affin  de  y  vacquer  ent.erement 
sans  que  son  esprit  feust  de  ailleurs  distratctnyempesche. 
iusaues  a  ce  que  Ion  les  sceust  par  cueur,  affin  que  si  dad 
ùenture  la"  de  limprimerie  cessoit,  ou  en  cas  que  tous 
liures  perissem  au  temps  aduen.r  vng  chascun  les  peus 
hi"  n  au  net  enseigner  a  ses  enfans.  Car  il  y  a  plus  de  frutct 
que  paraduenture  ne  pensent  vng  tas  de  gros  taluassiers 
?ous  croustelcuez,  qui  en.endem  beaucoup  mo.ns  en  ces 
'petites  ioyeusetezque  ne  faict  Raclet  en  L.nsmute.  le^.  ay 
congneu  de  haultz  et  puissans  seigneurs  en  bon  nombre, 
quf  [fol.  2  ro]  allans  a  chasse  de  grosses  bestes,  ou  voiler 
pour  faulcon  :  sil  aduenoi.  que  la  beste  ne  feust  rencon- 
tre" par  les  brisées,  ou  que  le  faulcon  se  mis.  a  planer, 
voyant  la  proye  gaigner  a  tire  desle,  ilz  estoyen.  bien  mar- 
rys    comme  entendez  assez  :  mais  leur  refuge  de  recon 
forJ,  et  affin  de  ne  se  morfondre,  estoit  a  recoler  les  ines- 
im  blés  faicz  dudict  Gargantua.  Dauhres  som  pa    le 
monde  (ce  ne  som  pas  fariboles)  qu,  estans  grande-nent 
affligez  du  mal  des  den.z,  après  auoir  tous  leurs  b'^ns  de  - 
penSus  en  médecins,  ne  ont  trouue  remède  plus  «pedient. 

que  de  mettre  lesdictes  chroniques  entre  deux  beulx  linges 
bien  chaulx,  et  les  appliquer  au  lieu  de  la  douleur,  les 
sinapizand  auecques  vng  peu  de  pouldre  doribus.  Mais 
que  diray  ie  des  panures  verolez  et  goutteux?  O  quantes- 
foys  nous  les  auons  veu,  a  Iheure  que  ilz  estoyent  bien 
oingtz  et  engressez  a  point,  et  le  visaige  leur  reluysoit 
comme  la  claueleure  dung  charnier,  et  les  dentz  leur  tres- 
sailloyent  comme  font  les  marchettes  dung  clauier  dorgues 
ou  despinette,  quant  on  ioue  dessus,  et  que  le  gosier  leur 
escumoit  comme  a  vng  verrat  que  les  vaultres  ont  acule 
entre  les  toilles  :  que  faisoyent  ilz  alors  ?  toute  leur  con- 
solation nestoit  que  de  ouyr.  lire  quelque  page  dudict 
liure.  Et  en  auons  veu  qui  se  donnoyent  a  cent  pippes  de 
diables,  en  cas  que  ilz  [fol.  2  v]  neussent  senty  allége- 
ment manifeste  a  la  lecture  dudict  liure,  lors  quon  les 
tenoit  es  lymbes,  ny  plus  ny  moins  que  les  femmes  estans 
en  mal  denfant,  quant  on  leur  list  la  vie  de  saincte  Mar- 
guerite. Est  ce  riens  cela?  Trouuez  moy  liure  en  quelque 
langue,  en  quelque  faculté  science  que  ce  soit,  qui  ayt 
telles  vertus,  proprietez  et  prerogatiues,  et  ie  payeray  cho- 
pine  de  trippes.  Non  messieurs  non.  Il  ny  en  a  point.  Et 
ceulx  qui  vouldroyent  maintenir  que  si,  reputez  les  abu- 
seurs  et  séducteurs.  Bien  vray  est  il  que  Ion  trouue  en 
aulcuns  liures  dignes  de  mémoire  certaines  proprietez 
occultes,  au  nombre  desquelz  Ion  met  Fesse  pinthe, 
Robert  le  diable,  Fierabras,  Guillaume  sans  paour,  Huon 
de  bourdeaulx,  Monteuille,  et  Matabrune  :  mais  elles  ne 
sont  pas  a  comparer  a  celluy  dont  nous  parlons.  Et  le 
monde  a  bien  congneu  par  expérience  infallible  le  grant 
émolument  etvtilite  qui  venoit  de  ladicte  chronicque  Gar- 
gantuine  :  car  il  en  a  este  plus  vendu  des  imprimeurs  en 
deux  moys  quil  ne  sera  acheté  de  Bibles  de  neuf  ans. 
Voulant  doncques  moy  vostre  humble  esclaue  accroistre 
voz  passetemps  dauantaige,  le  vous  offre  de  présent  vng 
aultre  liure  de  mesme  billon,  sinon  quil  est  vng  peu  plus 
équitable  et  digne  de  foy  que  nestoit  lautre.  Car  ne  croyez 
par  (si  ne  voulez  errer  a  vostre  escient)  [fol.  3  r°]  que  ien 

parle  comme  les  luifz  de  la  loy.  le  ne  suis  pas  ne  en  telle 
planette,  et  ne  maduint  oncques  de  mentir,  ou  asseurer 
chose  que  ne  fust  véritable.  Agentes  et  consentientes  : 
cest  a  dire,  qui  na  conscience  na  rien.  len  parle  comme 
sainct  lehan  de  lapocalypse  :  quod  vidimus  testamur. 
Cest  des  horribles  faictz  et  prouesses  de  Pantagruel,  lequel 
iay  seruy  a  gaiges  des  ce  que  ie  fuz  hors  de  paige,  iusques 
a  présent,  que  par  son  congie  men  suis  venu  vng  tour 
visiter  mon  pays  de  vache,  et  scauoir  sil  y  auoit  encores 
en  vie  nul  de  mes  parens.  Pourtant,  affin  que  ie  face  fin  a 
ce  prologue,  tout  ainsi  comme  ie  me  donne  a  cent  mille 
paneres  de  beaulx  diables,  corps  et  ame,  trippes  et  boyaulx, 
en  cas  que  ien  mente  en  toute  Ihystoire  dung  seul  mot. 
Pareillement  le  feu  sainct  Anthoine  vous  arde,  mau  de 
terre  vous  vire,  le  lancy,  le  mau  lubec  vous  trousse,  la 
caquesangue  vous  viengne,  le  mau  fin  feu  de  ricque 
racque,  aussi  menu  que  poil  de  vache,  tout  renforce  de 
vif  argent,  vous  puisse  entrer  au  fondement,  et  comme 
Sodome  et  Gomorrhe  puissiez  tomber  en  soulphre,  en 
feu  et  abysme,  en  cas  que  vous  ne  croyez  fermement  tout 
ce  que  ie  vous  racompteray  en  ceste  présente  chronicque. 

[Fol.  3  v».]  De  lorigine  et  antiquité  du  grant  Pantagruel. 
Chapitre  .j. 

Ce  ne  sera  point  chose  inutile  ne  oysifue,  veu  que 
sommes  de  seiour,  de  vous  remembrer  la  première  source 
et  origine  dont  nous  est  ne  le  bon  Pantagruel.  Car  ie  voy 
que  tous  bons  hystoriographes  ainsi  ont  traicte  leurs  Chro- 
nicques,  non  seullemcnt  des  Créez,  des  Arabes,  et  Eth- 
nicques  :  mais  aussi  les  auteurs  de  la  saincte  escripture, 
comme  monseigneur  sainct  Luc  et  sainct  Matthieu.  Il 
vous  conuient  doncques  noter  que  au  commencement  du 
monde,  vng  peu  après  que  Abel  fut  occis  par  son  frère 
Caym,  la  terre  embue  du  sang  du  iuste,  fut  vne  certaine 
année  si  tresfertile  en  tous  fruictz  qui  de  ses  flans  nous 
sont  produytz  et  singulièrement  en   Mesles,  que  on  Tap- 

pella  de  toute  mémoire,  lannee  des  grosses  Mesles  :  car  les 
troys  en  faisoyent  le  boysseau,  au  moys  de  Octobre,  ce 
me  semble,  ou  bien  de  Septembre  (affifi  que  ie  ne  erre) 
fut  la  sepmaine  tant  renommée  par  les  annales,  quon 
nomme  la  sepmaine  des  troys  leudis  :  car  il  y  en  eut  troys, 
a  cause  des  irreguliers  bissextes,  que  la  Lune  varia  de  son 
cours  plus  de  cinq  troizes,  le  monde  voulentiers  mangeoit 
desdictes  Mesles  :  car  elles  estoyent  belles  a  lœil,  et  déli- 
cieuses au  goust.  Mais  tout  ainsi  que  Noe  le  sainct 
homme  a  qui  nous  sommes  [fol.  4  r°]  tant  obligez  et  tenuz, 
de  ce  quil  nous  planta  la  vigne,  dont  nous  vient  ceste  nec- 
tareicque,  délicieuse,  précieuse,  céleste,  ioyeuse  et  dei- 
licque  liqueur,  quon  nomme  le  piot,  fut  trompe  en  le 
beuuant,  car  il  ignoroit  la  grande  vertu  et  puissance  dice- 
luy.  Semblablement  les  hommes  et  femmes  de  ce  temps 
la  mangeoyent  en  grant  plaisir  de  ce  beau  et  gros  fruict, 
mais  il  leur  en  aduint  beaucoup  daccidens.  Car  a  tous 
suruint  au  corps  vne  enfleure  bien  estrange,  mais  non  a 
tous  en  vng  mesme  lieu.  Car  les  vngs  enfloyent  par  le 
ventre,  et  le  ventre  leur  deuenoit  bossu  comme  vne  grosse 
tonne  :  desquelz  il  est  escript  :  Ventrem  omnipotentem  : 
lesquelz  furent  tous  gens  de  bien  et  bons  raillars.  Et  de 
ceste  rasse  nasquit  sainct  Pansart  et  Mardygras.  Les 
aultres  enfloyent  par  les  espaules,  et  tant  estoyent  bossus 
quon  les  appelloit  montiferes,  comme  portemontaignes, 
dont  vous  en  voyez  encores  par  le  monde  en  diuers  sexes 
et  dignitez.  Et  de  ceste  rasse  yssit  Esopet  :  dont  vous  auez 
les  beaulx  faictz  et  ditz  par  escript.  Les  aultres  enfloyent 
en  longitude  par  le  membre,  quon  appelle  le  laboureur  de 
nature  :  en  sorte  quilz  le  auoyent  merueilleusement  long, 
grant,  gras,  gros,  vert,  et  acreste,  a  la  mode  antique,  si  bien 
quilz  sen  seruoyent  de  ceinture,  le  redoublant  a  cinq  ou 
six  foys  par  le  corps.  Et  sil  aduenoii  quil  feust  en  point, 
et  eust  vent  en  pouppe  [fol.  4  v'*]  a  les  veoir  vous  eussiez 
dit  que  cestoyent  gens  qui  eussent  leurs  lances  (^n  larest 
pour  iouster  a  la  quintaine.  Et  de  ceulx  la  cest  perdu  la 
rasse,  ainsi  comme  disent  les  femmes.  Car  elles  lamentent 

continuellement  quil  nen  est  plus  de  ces  gros  etc.  vous 
scauez  la  reste  de  la  chanson.  Daultres  croissoyent  par 
les  iambes,  et  a  les  veoir  eussiez  dit  que  c'estoyent  grues, 
ou  bien  gens  marchans  sus  des  eschasses.  Et  les  petis  gri- 
maulx  les  appellent  en  grammaire  lambus.  Daultres  par 
les  aureilles,  lesquelles  ilz  auoyent  si  grandes,  que  de  lune 
en  faisoyent  pourpoint,  chausses,  eisayon,  et  de  lautre  se 
couuroyent  comme  dune  cappe  a  lespaignole.  Et  dit  Ion 
que  en  Bourbonnoys  encorcs  en  a  de  Iheraige,  dont  sont 
dictes  aureilles  de  Bourbonnoys.  Les  aultres  croissoyent 
en  long  du  corps  :  et  de  ceulx  la  sont  venuz  les  geans,  et 
par  eulx  Pantagruel.  Et  le  premier  fut  Chalbroth,  qui 
engendra  Sarabroth,  qui  engendra  Faribroth,  qui  engen- 
dra Hurtaly,  qui  fut  beau  mangeur  de  souppes  :  et  régna 
au  temps  du  déluge  :  qui  engendra  Nembroth,  qui  engen- 
dra Athlas,  qui  auecques  ses  espaules  garda  le  ciel  de 
tumber,  qui  engendra  Goliath,  qui  engendra  Eryx,  lequel 
fut  inuenteur  du  ieu  des  gobeletz,  qui  engendra  Titius, 
qui  engendra  Eryon  :  qui  engendra  Polyphemus,  qui 
engendra  Cacus,  [fol.  5  r°]  qui  engendra  Etion,  lequel 
premier  eut  la  verolle  pour  auoir  dormy  la  gueulle  baye 
comme  tesmoigne  Bartachim,  qui  engendra  Enceladus, 
qui  engendra  Ceus,  qui  engendra  Aloeus  :  qui  engendra 
Othus,  qui  engendra  Aegeon,  qui  engendra  Briareus  qui 
auoit  cent  mains,  qui  engendra  Porphirio,  qui  engendra 
Adamastor  qui  engendra  Anteus,  qui  engendra  Agatho, 
qui  engendra  Porus,  contre  lequel  batailla  Alexandre  le 
grant  :  qui  engendra  Aranthas  :  qui  engendra  Gabbara,  qui 
premier  inuénta  de  boyre  dautant,  qui  engendra  Goliath 
de  Secundille,  qui  engendra  Offot,  lequel  eut  terriblement 
beau  nez  a  boyre  au  baril,  qui  engendra  Artachees,  qui 
engendra  Oromedon,  qui  engendra  Gemmagog,  qui  fut 
inuenteur  des  soliers  a  poulaines,  qui  engendra  Sisyphus, 
qui  engendra  les  Titanes,  dont  nasquit  Hercules,  qui 
engendra  Enay,  qui  fut  tresexpert  en  matière  de  oster  les 
cyrons  des  mains,  qui  engendra  Fierabras,  lequel  fut 
vaincu  par  Oliuier  per  de  France  compaignon  de  Roland, 

qui  engendra  Morguan,  lequel  premier  de  ce  monde  ioua 
aux  dez  auecques  ses  bezicles,  qui  engendra  Fracassus  : 
duquel  a  escript  Merlinus  Coccaius,  dont  nasquit  Ferra- 
gus,  qui  engendra  Happemousche,  qui  premier  inuenta 
de  fumer  les  langues  de  beuf  a  la  cheminée,  car  au  para- 
uant  le  monde  les  saloit  comme  on  faict  les  iambons  :  qui 
engendra  [fol.  5  v^]  Boliuorax,  qui  engendra  Longys,  qui 
engendra  GayofTe,  lequel  auoit  les  couillons  de  peuple  et 
le  vit  de  cormier,  qui  engendra  Maschefain,  qui  engendra 
Bruslefer,  qui  engendra  Engouleuent,  qui  engendra  Gale- 
hault,  lequel  fut  inuenteur  des  flaccons,  qui  engendra 
Mirelangault,  qui  engendra  Galaffre,  qui  engendra  Falour- 
din,  qui  engendra  Roboastre,  qui  engendra  Sortibrant  de 
Conimbres,  qui  engendra  Brushant  de  Mommiere,  qui 
engendra  Bruyer,  lequel  fut  vaincu  par  Ogier  le  Dannoys, 
lequel  Ogier  fut  per  de  France,  qui  engendra  Mabrun, 
qui  engendra  Foutasnon,  qui  engendra  Hacquelebac,  qui 
engendra  Vitdegrain,  qui  engendra  grant  Gosier,  qui 
engdra  Gargantua,  qui  engendra  le  noble  Pantagruel 
mon  maistre.  lentens  bien  que  lysans  ce  passaige,  vous 
faictes  en  vous  mesmes  vng  double  bien  raisonnable.  Et 
demandez,  comment  est  il  possible  que  ainsi  soit  :  veu  que 
au  temps  du  déluge  tout  le  monde  périt,  fors  Noe  et  sept 
personnes  auecques  luy  dedans  larche  :  au  nombre  des- 
quelz  nest  point  mys  ledict  Hurtaly?La  demande  est  bien 
faicte  sans  doubte  et  bien  apparente  :  mais  la  responce 
vous  contentera.  Et  par  ce  que  nestoys  pas  de  ce  temps 
la  pour  vous  en  dire  a  mon  plaisir.  le  vous  allegueray 
lautorite  des  Massoretz  interpres  des  sainctes  lettres 
Hebraicques  :  [fol.  6  r^]  lesquelles  disent  que  sans  point 
de  faulte  ledict  Hurtaly  nestoit  point  dedans  larche  de 
Noc,  aussi  ny  eusi  il  peu  entrer,  car  il  estoii  trop  grant  : 
mais  il  estoit  dessus  larche  a  cheual  iambe  deçà  iambe 
delà,  comme  font  les  petis  enfans  sus  des  chcuaulx  de 
boys.  Et  en  ceste  façon  saulua  ladicte  Arche  de  poriller  : 
car  il  luy  bailloit  le  bransle  auecques  les  iambes,  et  du  pied 
la  tournoit  ou  il  vouloit,  comme  on  faict  du  ^ouucrnal  de 

vne  Nauire.  Et  ceulx  du  dedans  luy  enuoyoyent  des 
viures  par  vne  cheminée  a  suffisance,  comme  gens  recon- 
gnoissans  le  bien  quil  leur  faisoit.  Et  quelque  foys  parle- 
mentoyent  ensemble,  comme  faisoit  Icaromenippus  a 
luppiter,  selon  le  raport  de  Lucian. 

De  la  natiuite  du  tresredoubte  Pantagruel. 
Chap.  .ij. 

Gargantua  en  son  eage  de  quatre  cens  quatre  vingtz  et 
quarante  et  quatre  ans  engendra  son  tilz  Pantagruel  de 
sa  femme  nommée  Badebec,  fille  du  Roy  des  Amaurotes 
en  Vtopie,  laquelle  mourut  de  mal  denfant,  car  il  estoit  si 
merueilleusement  grant  et  si  lourd,  quil  ne  peult  venir  a 
lumière,  sans  ainsi  suffocquer  sa  merc.  Mais  pour  entendre 
pleinement  la  cause  et  raison  de  son  nom  qui  luy  fut  baille 
en  baptesme.  [fol.  6  v»]  Vous  noterez  que  celle  année  il  y 
auoit  vne  si  grande  seicheresse  en  tout  le  pays  de  Affrique, 
pource  que  il  y  auoit  passe  plus  de  .xxxvj.  moys  sans 
pluye,  auec  chaleur  de  soleil  si  véhémente  que  toute  la 
terre  en  estoit  aride.  Et  ne  fut  point  au  temps  de  helye, 
plus  eschauflfee  que  fut  pour  lors.  Car  il  ny  auoit  arbre 
sus  terre  qui  eust  ny  fueille  ny  fleur,  les  herbes  estoyent 
sans  verdeur,  les  riuieres  taries,  les  fontaines  a  sec,  les 
poures  poissons  délaissez  de  leurs  propres  elemens,vagans 
et  crians  par  la  terre  horiblement,  les  oyseaulx  tumbans 
de  lair  par  faulte  de  rosée,  les  loups,  les  regnars,  cerfz, 
sangliers,  dains.  Heures,  connilz,  bellettes,  foynes,  ble- 
reaux,  et  aultres  bestes  Ion  trouuoit  par  les  champs  mortes 
la  gueulle  baye.  Et  au  regard  des  hommes,  cestoit  la 
grande  pitié,  vous  les  eussiez  veuz  tirans  la  langue  comme 
leuriers  qui  ont  couru  six  heures.  Plusieurs  se  gettoyent 
dedans  les  puys  daultres  se  mettoyent  au  ventre  dune 
vache  pour  estre  a  lombre  :  et  les  appelle  Homère  Ali- 
bantes.  Toute  la  contrée  estoit  a  lancre,  cestoit  pitoyable 
cas  de  veoir  le  trauail  des  humains  pour  se  garentir  de 
ceste  horrificque  altération.  Car  il  y  auoit  prou  affaire  de 

sauuer  leau  benoiste  par  les  esglises  quelle  ne  feust  des- 
conlite,  mais  Ion  y  donna  tel  ordre  par  le  conseil  de  Mes- 
sieurs les  [fol.  7  r°]  cardinaulx  et  du  sainct  père,  que  nul 
nen  osoit  prendre  que  vne  venue.  Encores  quant  quelqun 
entroit  en  lesglise,  vous  en  eussiez  veu  a  vingtaines  de 
pouures  altérez  qui  venoyent  au  derrière  de  celluy  qui  la 
destribuoit  a  quelcun,  la  gueulle  ouuerte  pour  en  auoir 
quelque  petite  goutelette,  comme  le  mauluais  Riche,  affin 
que  riens  ne  se  perdist.  O  que  bien  heureux  fut  en  icelle 
année  celluy  qui  eut  caue  fraische  et  bien  garnie.  Le  Phi- 
losophe raconte  en  mouuant  la  question.  Pourquoy  cest 
que  leau  de  la  mer  est  salée  ?  que  au  temps  que  Phebus 
bailla  le  gouuernement  de  son  chariot  lucifique  a  son  filz 
Phaeton,  ledict  Phaeton  mal  aprins  en  lart,  et  ne  scauant 
ensuyure  la  ligne  ecliptique  entre  les  deux  tropiques  de  la 
sphère  du  Soleil,  varia  de  son  chemin,  et  tant  approcha  de 
la  terre,  quil  mist  a  sec  toutes  les  contrées  subiacentes, 
bruUant  vne  grant  partie  du  ciel,  que  les  philosophes 
appellent  via  lactea  :  et  les  Lifrelofres,  nomment  le  che- 
min sainct  Jacques.  Adonc  la  terre  fut  tant  eschauffee,  que 
il  luy  vint  vne  sueur  énorme,  dont  elle  sua  toute  la  mer, 
qui  par  ce  est  salée  :  car  toute  sueur  est  sallee,  ce  que  vous 
direz  estre  vray  si  voulez  taster  de  la  vostre  propre,  ou  bien 
de  celle  des  verolez  quant  on  les  faict  suer,  ce  mest  tout 
vng.  Quasi  pareil  cas  arriua  encestedicte  année,  car 
[fol.  7  \°]  vng  iour  de  Vendredy  que  tout  le  monde  ses- 
toit  mis  en  deuotion,  et  faisoit  vne  belle  procession 
auecques  forces  letanies  et  beaux  preschans,  supplians  a 
dieu  omnipotent  les  vouloir  regarder  de  son  œil  de  clé- 
mence en  tel  desconfort,  visiblement  fut  veu  de  la  terre 
sortir  grosses  gouttes  d.eaue,  comme  quant  quelque  per- 
sonne sue  copieusement.  Etlepaoure  puple  se  commença 
a  esiouyr  comme  si  ce  eust  este  chose  a  eux  proffi- 
table,  car  les  aulcuns  disoyent  que  de  humeur  il  ny  en 
auoit  point  en  lair,  dont  on  esperast  de  auoir  pluye,  et 
que  la  terre  supplioit  au  deffault.  Les  aultres  gens  scauans 
disoyent  que  cestoit  pluve  des  Antipodes  :  comme  Senecque 

narre  au  quart  liure  questionum  naturalium,  parlant  de 
lorigine  et  source  du  Heuue  du  Nil,  mais  ilz  y  furent 
trompez  car  la  procession  tinee  alors  que  chascun  vou- 
loit  recuillir  de  ceste  rousee  et  en  boire  a  plain  godet, 
trouuerent  que  ce  nestoit  que  saulmere  pire  et  plus  salée 
que  nest  leaue  de  la  mer.  Et  par  ce  que  en  ce  propre  iour 
nasquit  Pantagruel,  son  père  luy  imposa  tel  nom  :  car 
Panta  en  Grec  vault  autant  a  dire  comme  tout,  et  Gruel 
en  langue  Hagarene  vault  autant  comme  altère  voulant 
inférer  que  a  Iheure  de  sa  natiuite  le  monde  estoit  tout 
altère  Et  voyant  en  esperit  prophétie  quil  seroit  quelque 
iour  dominateur  des  altérez.  Ce  que  luy  [fol.  8  r°]  monstre 
a  celle  heure  mesmes  par  aultre  signe  plus  euident.  Car 
alors  que  sa  mère  Badebec,  lenfantoit,  et  que  les  sages 
femmes  attendoyent  pour  le  recepuoir,  issirent  de  son 
ventre  soixante  et  huyt  tregeniers  chascun  tirant  par  le 
licol  vng  mulet  tout  charge  de  sel,  après  lesquelz  sor- 
tirent neuf  dromadaires  charges  de  iambons  et  langues  de 
beuf  fumées,  sept  chameaulx  charges  danguillettes,  puis 
XXV.  charretées  de  porreaulx,  daulx,  doignons,  et  de  cibotz, 
ce  qui  espouenta  bien  lesdictes  saiges  femmes,  mais  les 
aulcunes  dentre  elles  disoyent.  Voicy  bonne  prouision  : 
cecy  nest  que  bon  cigne,  ce  sont  Agueillons  de  vin.  Et 
comme  elles  caquetoyent  de  ces  menus  propos  entre  elles, 
voicy  sortir  Pantagruel,  tout  velu  comme  vng  Ours,  dont 
dist  vne  délies  en  esprit  prophèticque.  Il  est  ne  a  tout  le 
poil,  il  fera  choses  merueilleuses,  et  sil  vit  il  aura  de  leage. 

Du  dueil  que  mena  Gargantua  de  la  mort  de  sa  femme 
Badebec.  Chapitre  .iij. 

Quant  Pantagruel  fut  ne,  qui  fut  bien  esbahy  et  per- 
plex  ce  fut  Gargantua  son  père  :  car  voyant  dung  couste 
sa  femme  Badebec,  morte  et  de  lautre  son  hlz  Pantagruel 
ne,  tant  beau  et  tant  grant.  Il  ne  scauoit  que  dire  ne  que 
faire.  Et  le  doubte  qui  troubloit  son  [fol.  8  v^]  entende- 
ment estoit,  assauoir  mon  sil  deuoit  pleurer  pour  le  dueil 

de  sa  femme,  ou  rire  pour  la  ioye  de  son  filz  Dung  coste 
et  daultre  il  auoit  dargumens  sophisticques  qui  le  suffoc- 
quoyent,  car  il  les  faisoit  tresbien  in  modp  et  figura,  mais 
il  ne  les  pouoit  souldre.  Et  par  ce  moyen  demouroit 
empestre  comme  vng  Milan  prins  au  lasset.  Pleureray  ie, 
disoit  il?  ouy  :  car  pourquoy  ?  Ma  tant  bonne  femme  est 
morte  qui  estoit  la  plus  cecy  et  cela  qui  feust  au  monde, 
lamais  ie  ne  la  verray,  iamais  ie  nen  recouureray  vne 
telle  ce  mest  vne  perte  inestimable.  O  mon  dieu,  que  te 
auoys  ie  faict  pour  ainsi  me  punir?  que  ne  menuoyas  tu 
la  mort  a  moy  premier  que  a  elle?  car  viure  sans  elle  ne 
mest  que  languir.  Ha  Badebec,  ma  mignonne,  mamye, 
mon  petit  con  (toutesfois  elle  en  auoit  bien  troys  arpens 
et  deux  sexterees)  ma  tendrette,  ma  braguette,  ma  sauate, 
ma  pantofle  iamais  ie  ne  te  verray.  Ha  pouure  Pantagruel 
tu  as  perdu  ta  bonne  mère,  ta  doulce  nourrisse,  ta  dame 
tresaymee.  Ha  faulce  mort  tant  tu  me  es  maliuolue,  tant 
tu  mes  oultrageuse  de  me  tollir  celle  a  laquelle  immorta- 
lité appartenoit  de  droict.  Et  ce  disant  pleuroit  come  vne 
vache,  mais  tout  soubdain  rioit  comme  vng  veau,  quant 
Pantaguel  luy  venoit  en  mémoire.  Ho  mon  petit  filz 
disoit  il,  mon  coillon,  mon  peton,  [fol.  9  r»]  que  tu  es 
ioly,  et  tant  ie  suis  tenu  a  dieu  de  ce  quil  ma  donne  vng 
si  beau  filz  tant  ioyeux,  tant  ryant,  tant  ioly.  Hohohoho 
que  suis  ayse,  beuuons  ho  laissons  toute  mélancolie, 
apporte  du  meilleur,  rince  les  verres,  boute  la  nappe, 
chasse  ces  chiens,  souffle  ce  feu,  allume  la  chandelle, 
ferme  ceste  porte,  taille  ces  souppes,  enuoye  ces  pouures, 
tiens  ma  robbe,  que  ie  me  mette  en  pourpoint  pour  mieulx 
festoyer  les  commères.  Et  ce  disant  il  ouyt  la  letanie  et  les 
mémentos  des  prcbstres  qui  portoyent  sa  femme  en  terre, 
dont  laissa  son  bon  propos  et  tout  soubdain  fut  rauy  ail- 
leurs :  disant.  lesus  fault  il  que  ie  centriste  encores,  cela 
me  fasche,  le  temps  est  dangereux,  ie  pourray,  prendre 
quelque  fiebure,  me  voy  la  atfoUe.  Foy  de  gentil  homme  il 
vault  mieulx  pleurer  moins,  et  boire  dauantage.  Ma  femme 
est  morte,  et  bien  :  par  dieu  ie  ne  la  resusciteray  pas  par 

mes  pleurs  :  elle  est  bien,  est  elle  en  paradis  pour  le  moins 
si  mieulx  ne  est  :  elle  prie  dieu  pour  nous,  elle  est  bien 
heureuse,  elle  ne  se  soucie  plus  de  noz  misères  et  calami- 
tez,  autant  nous  en  pend  a  lœil  :  dieu  gart  le  demourant, 
il  me  fault  penser  den  trouuer  vne  autre.  Mais  voicy  que 
vouz  ferez,  dist  il  es  saiges  femmes,  ailes  vous  en  a  len- 
terrement  délie,  et  ce  pendant  ie  berseray  icy  mon  filz, 
car  ie  me  sens  bien  fort  altère,  et  seroys  en  danger  de  tom- 
[fol.  9  vo]  ber  malade,  mais  beuuez  quelque  peu  deuant  : 
car  vous  vous  en  trouuerez  bien  et  men  croyez  sur  mon 
honneur.  A  quoy  obtempérant  allèrent  a  lenterrement  et 
funérailles,  et  le  pouure  Gargantua  demoura  a  Ihostei 
mais  ce  pendant  il  tîst  lepitaphe  pour  estre  engraue  en  la 
manière  qui  sensuyt. 

Elle  en  mourut  la  noble  Badebec 

Du  mal  denfant,  qui  tant  me  sembloit  nice  : 

Car  elle  auoit  visaige  de  rebec, 

Corps  despaignole,  et  ventre  de  souyce. 

Priez  a  dieu,  qua  elle  soit  propice, 

Luy  pardonnant  sans  riens  oultrepassa  : 

Cy  gist  son  corps,  auquel  vesquit  sans  vice 

Et  mourut  lan  et  iour  quel  trespassa. 

De  lenfance  de  Pantagruel.  Cha  .iiij. 

le  trouue  par  les  anciens  historiographes  et  poètes,  que 
plusieurs  sont  nez  en  ce  monde  en  façons  bien  estranges 
qui  seroient  trop  longues  a  racompter,  lisez  le  .vij.  liure 
de  Pline,  si  auez  loysir.  Mais  vous  nen  ouystes  iamais 
dune  si  merueilleuse  comme  fut  celle  de  Pantagruel  car 
cestoit  chose  difficille  a  croyre  comment  il  creut  en  corps 
et  en  force  en  peu  de  temps.  Et  nestoit  riens  de  Hercules, 
qui  estant  au  berseau  tua  les  deux  serpens  :  car  lesdictz 
serpens  estoyent  bien  petitz  et  fragilles.  Mais  Pantagruel 
estant  [fol.  lo  r*']  encores  au  berseau  fist  de  cas  bien 
espouuentables.  le  laisse  icy  a  dire  comment  a  chascun 
de  ses  repas  il  humoit  le  laict  de  quattre  mille  six  cens 

vaches.  Et  comment  pour  luy  faire  vng  paeslon  a  cuire  sa 
bouillie  furent  occupez  tous  les  paesliers  de  Saumur  en 
Aniou,  de  Villedieu  en  normandie,  de  Bramont  en  Lor- 
raine :  et  luy  bailloit  on  ladicte  bouillie  en  vng  grant 
tymbre  qui  est  encores  de  présent  a  Bourges  auprès  du 
palays,  mais  les  dentz  luy  estoient  desia  tant  crues  et  for- 
tifiées qu'il  en  rompit  dudict  tymbre  vng  grant  morceau 
comme  tresbien  apparoist.  Vng  certain  iour  vers  le  matin 
que  on  le  vouloit  faire  tetter  vne  de  ses  Vaches  (car  de 
nourrisses  il  nen  eut  iamais  aultrement  comme  dit  Ihys- 
toire)  Il  deffist  des  liens  qui  le  tenoyent  au  berceau  vng  des 
bras,  et  vous  prent  ladicte  vasche  par  dessoubz  le  iarret,  et 
luy  mangea  les  deux  tetins  et  la  moytie  du  ventre, 
auecques  le  foye,  et  les  roignons,  et  leust  toute  deuoree,  ce 
neust  este  quelle  cryoit  horriblement  com  si  les  loups 
la  tenoient  aux  iambes,  auquel  cry  le  monde  arriua  et 
osterent  ladicte  vache  audict  Pantagruel,  mais  ilz  ne 
sceurent  si  bien  faire  que  le  iarret  ne  luy  en  demourast 
comme  il  le  tenoit,  et  le  mangeoit  tresbien  comme  vous 
feriez  dune  saulcisse,  et  quant  Ion  luy  voulut  oster  lors, 
il  laualla  bien  tost,  comme  vng  [fol.  lo  \^]  Cormoran 
feroit  vng  petit  poysson,  et  après  commença  a  dire,  bon 
bon  bon,  car  il  ne  scauoit  encores  pas  parler,  voulant 
donner  a  entendre,  que  il  auoit  trouue  fort  bon,  et  quil  nen 
failloit  plus  que  autant.  Ce  que  vovans  ceulx  qui  le 
seruoyent  le  lièrent  a  gros  cables,  comme  font  ceulx  que 
Ion  faici  a  Tain  pour  le  voyage  du  sel  de  Lyon,  ou  comme 
sont  ceulx  de  la  grant  Nauire  Francoyse  qui  est  au  port  de 
Grâce  en  Normandie.  Mais  quelque  foys  que  vng  grant 
Ours  que  nourrissoit  son  père  eschappa,  et  luy  venoit  les- 
cher  le  visaige,  car  les  nourrisses  ne  luy  auoyent  pas  bien 
torche  les  babines,  il  se  deffist  desdictz  cables  aussi  facile- 
ment comme  Sanson  dentre  les  Philistins,  et  vous  print 
monsieur  de  Lours,  et  vous  le  mist  en  pièces  comme  vng 
pollet,  et  vous  en  fist  vne  bonne  gorgée  chaulde  pour  ce 
repas.  Parquoy  craignant  Gargantua  quil  se  gastast,  fist 
faire  quatre  grosses  cheincs  de  fer  pour  le  lycr,  et  tist  faire 

des  arboutans  a  son  berceau  bien  afustez.  Et  de  ces 
chaînes  en  auez  vnc  a  la  Rochelle,  que  Ion  lieue  au  soir 
entre  les  deux  grosses  tours  du  haure.  Lautre  est  à  Lyon, 
Lautre  a  Angiers.  Et  la  quarte  fut  emportée  des  diables  pour 
lier  Lucifer  qui  se  deschainoit  en  ce  temps  la,  a  cause  dune 
colicque,  qui  le  tourmentoit  extraordinairement,  pour 
auoir  mange  lame  dung  [fol.  1 1  r"]  sergeant  en  fricassée  a 
son  desiuner.  Dont  pouez  bien  croire  ce  que  dit  Nicolas  de 
lyra  sur  le  passaige  du  psaultier  ou  il  est  escript.  Et  Og 
regem  Basan.  Que  Icdict  Og  estant  encores  petit  estoit  fort 
et  robuste,  quil  le  lailloit  lyer  de  chaînes  de  fer  en  son 
berceau.  Et  ainsi  demoura  coy  et  pacifique  Pantagruel, 
car  il  ne  pouoit  rompre  tant  facilement  lesdictes  chaînes, 
mesmement  qu'il  nauoit  pas  espace  au  berceau  de  donner 
la  secousse  des  bras  Mais  voicy  que  arriua  vng  iour  dune 
grande  feste,  que  son  père  Gargantua,  faisoit  vng  beau  ban- 
quet a  tous  les  princes  de  sa  court.  le  croy  bien  que  tous 
les  officiers  de  sa  court  estoyent  tant  occupez  au  seruice 
du  festin,  que  Ion  ne  se  soucyoit  point  du  pouure  Panta- 
gruel, et  demouroit  ainsi  a,  reculorum.  Voicy  quil  fist,  il 
essaya  de  rompre  les  chaînes  du  berceau  auecques  les 
bras,  mais  il  ne  peut,  car  elles  estoyent  trop  fortes,  adonc 
il  trépigna  tant  des  piedz  quil  rompit  le  bout  de  son  ber- 
ceau qui  toutesfois  estoit  dune  grosse  poste  de  sept 
empans  en  quarre,  et  ainsi  quil  eut  mys  les  piedz  dehors, 
il  se  aualla  le  mieulx  quil  peut,  en  sorte  quil  touchoit  les 
piedz  en  terre.  Et  lors  auecques  grand  puissance  se  leua 
emportant  son  berceau  sur  leschine  ainsi  lye  comme  vne 
tortue  qui  monte  contre  vne  muraille.  Et  a  le  veoir  sem- 
hloit  que  ce  fust  [fol.  1 1  v]  vne  grande  carracque  de  cinq 
cens  tonneaulx  qui  feust  debout.  En  ce  point  entra  en  la 
salle  ou  Ion  banquetoit,  et  hardiment  quil  espouenta  bien 
lassistance,  mais  par  autant  quil  auoit  les  bras  iyez 
dedans  il  ne  pouoit  riens  prendre  a  manger,  maisengrant 
peine  se  enclinoit  pour  prendre  a  tout  la  langue  quelque 
lippce.  Quoy  vovant  son  père  entendit  bien  que  Ion  lauoit 
laisse  sans  luy  bailler  a  repaistre  et  commanda  quil  fust 

deslye  desdites  chaînes  par  le  conseil  des  princes  et  sei- 
gneurs assistans,  ensenble  aussi  que  les  médecins  de  Gar- 
gantua disoyent  que  si  Ion  le  tenoit  ainsi  au  berseau,  qu'il 
seroit  toute  sa  vie  subiect  a  la  grauelle.  Et  lors  quil  fust 
deschaine,  Ion  le  fist  asseoir  et  repeut  fort  bien,  et  mist 
sondict  berceau  enplus  de  cinq  cens  mille  pièces  dung 
coup  de  poing  quil  frappa  au  millieu  par  despit,  auec 
protestation  de  iamais  ny  retourner. 

Des  faiti  du  noble  Pantagruel  en  son  ieune  eage 
Chapitre  .v. 

Ainsi  croissoit  Pantagruel,  de  iour  en  iour  et  prouffitoit 
a  veue  dœil,  dont  son  père  sesiouyssoit  par  affection 
naturelle.  Et  luy  feist  faire  comme  il  estoit  petit  vne 
arbaleste  pour  sesbatre  après  oysillons  quon  aplle  de 
présent  la  grand  arbastre  de  Chamelle  Puis  lenuoya  a 
lescole  pour  apprendre  [fol.  2  pour  1 2  r^]  et  passer  son  ieune 
eage.  Et  de  faict  vint  a  Poictiers,  pour  estuedier,  et  y 
proufïita  beaucoup,  auquel  lieu  voyant  que  les  escholiers 
estoyent  aulcunesfoys  de  loysir  et  ne  scauoient  a  quoy 
passer  temps,  il  en  eut  compassion.  Et  vng  iour  print 
dung  grant  rochier  quon  nomme  Passelourdin,  vne  grosse 
Roche,  ayant  enuiron  de  douze  toyzes  en  quarre,  et  despes- 
seur  quatorze  pans.  Et  la  mist  sur  quatre  pilliers  au  mil- 
lieu dung  champ  bien  a  son  ayse  affin  que  lesdictz  escho- 
liers quant  ilz  ne  scauroient  aultre  chose  faire  passassent 
le  temps  a  monter  sur  ladicte  pierre,  et  la  banqueter  a 
force  flacons,  iambons,  et  pastez,  et  escripre  leurs  noms 
dessus  auec  vng  cousteau,  et  de  présent  lapelle  on  La 
pierre  lauee.  Et  en  mémoire  de  ce  nest  auiourdhuy  nul 
passe  en  la  matricule  de  ladicte  vniversite  de  Poictiers 
sinon  quil  ait  beu  en  la  fontaine  Caballine  de  Crous- 
telles,  passe  a  Passelourdin,  et  monte  sur  la  Pierre  leuee. 
En  après  lisant  les  belles  chronicques  de  ses  ancestres, 
trouua  que  Geoffroy  de  Lusignan,  dict  Geoffroy  a  la  grant 
dent  grant  père  du  beau  cousin  de  la  seur  aisnee  de  la 

tante  du  gendre  de  sa  «belle  mère  :  estoit  enterre  a  Maille- 
zays,  dont  print  vng  iour  campos  pour  le  visiter  comme 
homme  de  bien.  Et  partant  de  Poictiers  auecques  aulcuns 
[fol.  2  pour  i2vo]  desescompaignons,  passèrent  par  Leguge, 
par  Lusignan,  par  Sansay,  par  Celles,  par  sainct  Lygaire, 
par  Colonges,  par  Fontenay  le  conte,  et  de  la  arriuerent 
a  Maillezays,  ou  visita  le  scpulchrc  dudict  Geoffroy  a  la 
grand  dent,  dont  il  eut  quelque  peu  de  frayeur  voyant  sa 
pourtraicture,  car  il  y  est  en  ymagc  corne  dung  homme 
furieux,  tirant  a  demy  son  grant  malchus  de  la  guayne. 
Et  demandoit  la  cause  de  ce,  les  chanoines  dudict  lieu  luy 
dirent  quil  ny  auoit  point  daultre  cause  sinon  que  Picto- 
ribus  atque  Poetis  etc.  cest  a  dire  que  les  Painctres  et 
Poètes  ont  liberté  de  paindre  a  leur  plaisir  se  quilz 
veullent.  Mais  il  ne  se  contenta  pas  de  leur  responce,  et 
dist.  Il  nest  point  ainsi  painct  sans  cause.  Et  me  doubte 
que  a  sa  mort  Ion  luy  a  faiçt  quelque  tord,  dont  il 
demande  vengeance  a  ses  parens.  le  men  enquesteray  plus 
a  plain  et  en  feray  ce  que  de  raison.  Ainsi  senretourna 
non  pas  a  Poictiers,  mais  il  voulut  visiter  les  autres  vni- 
uersitez  de  France,  dont  passant  a  la  Rochelle  se  mist  sur 
mer  et  sen  vint  a  Bourdeaulx,  mais  il  ny  trouua  pas  grant 
excercice,  sinon  des  gaubarriers  a  iouer  aux  luettes  sur  la 
graue,  de  la  sen  vint  a  Thoulouse,  ou  il  aprint  fort  bien 
a  dancer  et  a  iouer  de  lespee  a  deux  mains  comme  est 
lusance  de  escoliers  de  ladicte  vniuersite,  mais  il  ny 
demeura  gueres  :  [fol.  i3  r°]  quant  il  vit  quilz  faisoyent 
brusler  leurs  regens  tous  vifz  comme  harans  sortez, 
disant.  la  dieu  ne  plaise  que  ainsi  ie  meure,  car  ie  suis 
de  ma  nature  assez  altère  sans  me  chauffer  dauantage. 
Puis  vint  a  Montpellier  ou  il  trouua  fort  bons  vins  de 
Mireuaulx  et  ioyeuse  compaignie,  et  se  cuida  mettre  a 
estudier  en  Medicine,  mais  il  considéra  que  lestât  estoit 
fascheux  par  trop  et  mélancolique,  et  que  les  mcdicins 
sentoyent  les  clisteres  comme  vieulx  diables.  Et  par  ce 
vouloit  estudier  en  loix,  mais  voyant  que  il  ny  auoit  que 
troys  teigneux  et  vng  pelé  de  légistes  audict  lieu  sen  par- 

lit.  Et  au  chemin  list  le  pont  du  Guard,  en  moins  de  troys 
heures,  qui  toutesfoys  semble  œuure  plus  diuine  que 
humaine.  Et  vint  en  Auignon  ou  il  ne  fut  pas  troys  iours 
quil  ne  deuint  amoureux,  car  les  femmes  y  louent  voulen- 
tiers  du  serrecropyere.  Ce  que  voyant  son  Pédagogue 
nomme  Epistemon  len  tira  et  le  mena  a  valence  au  Daul- 
phine,  mais  il  vit  quil  ny  auoit  pas  grant  excercice,  et  que 
les  marroufles  de  la  ville  batoyent  les  escholiers,  dont  il 
eut  despit,  et  vng  beau  Dimenche  que  tout  le  monde  dan- 
soit  publiquement,  vng  escolier  se  voulut  mettre  en 
dance,  ce  que  ne  permirent  lesdiciz  marroufles.  Quoy 
voyant  Pantagruel  leur  bailla  a  tous  la  chasse  iusques  au 
bort  du  Rosne,  et  les  vouolit  faire  [fol,  i3  vo]  tous  noyer, 
mais  ilz  se  musserent  contre  terre  comme  taulpes,  bien 
demye  lieue  soubz  le  Rosne,  Et  le  pertuys  encores  y 
apparoist.  Et  après  il  sen  partit,  et  a  troys  pas  et  vng 
sault  vint  a  Angiers,  ou  il  se  trouuoit  fort  bien  et  y  eust 
demeure  quelque  espace,  ce  neust  este  que  la  peste  les 
enchâssa.  Ainsi  sen  vint  a  Bourges  ou  estudia  bien  long 
temps  et  proffita  beaucoup  en  la  faculté  des  loix.  Et  disoit 
aucunesfois  que  les  liures  des  loix  luy  sembloyent  vne 
belle  robbe  dor  triumphante  et  précieuse  a  merueilles, 
qui  feust  brodée  de  merde,  car  disoit  il,  au  monde  ny  a 
liures  tant  beaulx  tant  aornez,  tant  elegans  comme  sont 
les  textes  des  Pandectes,  mais  la  brodure  diceulx,  cestas- 
sauoir  la  glose  de  Accursius  est  tant  salle  tant  infâme  et 
punaise,  que  ce  nest  que  ordure  et  villennie.  Partant  de 
Bourges  vint  a  Orléans  et  la  trouua  force  rustres  descho- 
liers,  qui  luy  tirent  grant  chère  a  sa  venue,  et  enpeu  de 
temps  aprint  auecques  eulx  a  iouer  a  la  paulme  si  bien  quil 
en  cstoit  maistre.  Car  les  estudians  dudict  lieu  en  font  bel 
exercice  et  le  menoyent  aulcunesfoys  es  isles  pour  sesbatre 
au  ieu  du  poussauant.  Et  au  regard  de  se  rompre  fort  la 
teste  a  cstudier,  il  ne  le  faisoit  point  de  peur  que  la  vcue 
ne  lay  diminuast.  Mesmement  que  vng  quidam  des  regens 
disoit  souuent  en  ses  [fol.  14  r"]  lectures  quil  ny  a  chose 
tant  contraire  a  la  veue  come  est  la  maladie  des  veulx.  lu 

quelque  iour  que  Ion  passa  Liccntier  en  loix  quclcun  des 
escholiers  de  sa  congnoissance,  qui  de  science  nen  auoit 
gueres  plus  que  sa  portée,  mais  en  recompense  scauoit 
fort  bien  danser  et  iouer  a  la  paulme.  Il  fist  le  blason  et 
deuise  des  Licentiez  en  ladicte  vniversite  :  disant.  Vng 
esteuf  en  la  braguette,  en  la  main  vne  raquette,  vne  loy 
en  la  cornette,  vne  basse  dance  au  talon,  voy  vous  la  passe 
coquillon. 

Comment  Pantagruel  recontra  vng-  Lymousin  qui  contre- 
faisait le  langaige  Francoys.  Chapitre  .vj. 

Quelque  iour  que  Pantagruel,  se  pourmenoit  après 
soupper  auecques  ses  compaignons  par  la  porte  dont  Ion 
va  a  Paris,  Il  rencontra  vng  escholier  tout  iolliet,  qui 
venoit  par  icelluy  chemin  :  et  après  quilz  furent  saluez, 
luy  demanda.  Mon  amy  dont  viens  tu  a  ceste  heure?  Les- 
cholier  luy  respondist.  De  lalme  inclyte  et  célèbre  aca- 
démie, que  lonvocite  Lutece.  Quest  ce  a  dire?  dist  Panta- 
gruel, a  vng  de  ses  gens,  cest,  respondist  il  de  Paris.  Tu 
viens  doncques  de  Paris,  dist  il.  Et  a  quoy  passez  vous  le 
temps  vous  aultres  messieurs  estudiens  audict  [fol.  14  vo] 
Paris?  Respondit  lescolier.  Nous  transfretons  la  Sequane 
au  dilucule,  et  crépuscule,  nous  déambulons  par  les  com- 
pites  et  quadriuies  de  lurbe,  nous  despumons  la  verboci- 
nation  latiale  et  comme  verisimiles  amorabunds  captons 
la  beneuolence  de  lomijuge  omniforme  et  omnigene  sexe 
féminin,  certaines  diecules  nous  inuisons  les  lupanares  de 
Champgaillard,  de  Matcon,  de  Cul  de  sac,  de  Bourbon, 
de  Huslieu,  et  en  ecstase  Venerique  inculcons  nos  veretres 
es  penitissimes,  recesses  des  pudendes  de  ces  meritricules 
amicabilissimes,  puis  cauponizons  es  tabernes  méritoires, 
de  la  pomme  de  pin,  de  la  Magdaleine,  et  de  la  Mulle, 
belles  espatules  veruecines  perforamines  de  petrosil.  Et  si 
par  forte  fortune  y  a  rarite  ou  pénurie  de  pecune  en  nos 
marsupiez  et  soyent  exaustez  de  métal  ferrugine,  pour 
lescot  nous  dimittons  nos  codices  et  vestez  oppinerees 

prestolans  les  tabelliaires  a  venir  des  pénates  et  lares 
patrioticques.  Aquoy.  Pantagruel  dist.  Que  diable  de  lan- 
gaige  est  cecy?  par  dieu  tu  es  quelque  hérétique.  Seignor 
non  dist  lescholier,  car  libentissement  des  ce  quil  illu- 
cesce  quelque  minutule  lesche  du  iour  ie  demigre  en 
quelcun  de  ces  tant  bien  architectes  monstiers  et  la  me 
irrorant  de  belle  eaue  lustrale,  grignotte  dung  transon  de 
quelque  missicque  precation  de  nos  sacrificules.  [fol.  i5  r'>] 
Et  submirmillant  mes  precules  horraires  élue  et  absterge 
mon  anime  de  ses  inquinamens  nocturnes,  le  reuere  les 
olimpicoles,  le  venere  latrialement  le  supernel  astripotent, 
le  dilige  et  redame  mes  proximes.  le  serue  les  prescriptz 
decalogicques,  et  selon  la  facultatule  de  mes  vires,  nen 
discede  le  late  vnguicule.  Bien  est  vert  forme  que  a  cause 
que  Mammone  ne  supergurgite  point  en  mes  locules,  ie 
suis  quelque  peu  rare  et  lend  a  supereroger  les  eleemo- 
synes  a  ces  egenes  queritans  leur  stipe  hostiatement.  Et 
bren  bren  dist  Pantagruel,  quest  ce  que  veult  dire  ce  fol? 
le  croys  quil  nous  forge  icy  quelque  langaige  diabolique, 
et  quil  nous  cherme  comme  enchanteur.  A  quoy  dist  vng 
de  ses  gens.  Seigneur  sans  nulle  doubte  ce  gallant  veult 
contrefaire  la  langue  des  Parisiens,  mais  il  ne  faict  que 
escorcher  le  latin  et  cuide  ainsi  pindariser  et  luy  semble 
bien  quil  est  quelque  grant  orateur  en  Francoys,  par  ce 
quil  dédaigne  lusance  commun  de  parler.  A  quoy  dist 
Pantagruel.  Est  il  vray?  Lescolier  respondit.  Seigneur 
mon  génie  nest  point  apte  nate  a  ce  que  dit  ce  flagitiose 
nebulon,  pour  escorier  la  cuticule  de  nostre  vernacule 
Gallicque,  mais  vice  versement  ie  gnaue  opère  et  par 
vêles  et  rames  ie  me  enite  de  le  locupleter  de  la  redun- 
dance  latinicome.  Par  dieu  dist  Pantagruel,  [fol.  i5  v^]  ie 
vuos  apprendray  a  parler.  Mais  deuant  responds  moy, 
dont  es  tu  ?  A  quoy  dist  lescholier.  Lorigine  primeue  de 
mes  aues  et  ataues  fut  indigène  des  régions  Lemouicques, 
ou  requiesce  le  corpore  de  la  giotate  sainct  Martial.  len- 
tends  bien  dist  Pantagruel.  Tu  es  Lymousin,  pour  tout 
potaige.  Et  tu  vculx  icy  contrefaire  le  Parisien.  Or  viens 

ca  que  ie  te  donne  vng  tour  de  pigne.  Lors  le  print  a  la 
gorge,  luy  disant.  Tu  escorches  le  latin,  par  sainct  lehan 
ie  te  feray  escorcher  le  renard,  car  ie  te  escorcheray  tout 
vif.  lors  commença  le  paoure  Lymousin  a  dire.  Vee  dicou 
gentilastre.  Ho  sainct  Marsault  adiouda  my,  Hau  hau 
laissas  aquau  au  nom  de  dious,  et  ne  me  touquas  grou. 
A  quoy  dist  Pantagruel.  A  ceste  heure  parles  tu  naturel- 
lement, et  ainsi  le  laissa  :  car  le  paoure  Lymosin  se  con- 
chyoit  toutes  ses  chausses  qui  estoyent  faictes  a  quehue  de 
merluz,  et  non  a  plain  fons,  dont  dist  Pantagruel.  Sainct 
Alipentin  corne  my  de  bas,  quelle  la  ciuette.  Au  diable 
soit  le  macherabe  tant  il  put.  Et  ainsi  le  laissa  :  mais  ce 
luy  fut  vng  tel  remord  toute  sa  vie,  et  tant  fut  altère,  que 
il  disoit  souuent  que  Pantagruel  le  tenoit  a  la  gorge.  Et 
après  quelques  années  mourut  de  la  mort  de  Roland,  ce 
faisant  la  vengeance  diuine,  et  nous  demonstrant  ce  que 
dit  le  Philosophe  et  Aulus  Gel  [fol.  i6  t°]  lius,  quil  nous 
conuient  parler  selon  le  langaige  vsite.  Et  comme  disoit 
César,  quil  fault  euiter  les  motz  absurdes  en  pareille  dili- 
gence que  les  patrons  de  nauires  euitent  les  rochiers  de 
la  mer. 

Comment  Pantagruel  vint  a  Pa?-is.  Cha  .vij. 

Apres  que  Pantagruel  eut  fort  bien  estudie  a  Orléans,  il 
se  délibéra  de  visiter  la  grande  vniuersite  de  Paris,  mais 
deuant  que  partir  il  fut  aduerty  quil  y  auoit  vne  grosse  et 
énorme  cloche  a  sainct  Aignan  dudict  Orléans,  qui  estoit 
en  terre  près  de  trois  cens  ans  y  auoit  car  elle  estoit  si 
grosse  que  par  nul  engin  Ion  ne  la  pouoit  mettre  seullment 
hors  de  terre,  combien  que  Ion  y  eust  applicque  tous  les 
moyens  que  mettent  Vitruuius  de  architectura,  Albertus 
de  re  edificatoria,  Euclides,  Thebn,  Archimenides,  et  hero 
de  ingeniis,  car  tout  ny  seruit  de  riens.  Dont  vouluntiers 
encline  a  Ihumble  requeste  des  citoyens  et  habitans  de 
ladicte  ville,  délibéra  de  la  porter  au  clochier  a  ce  destine. 
Et  de  faict  sen  vint  au  lieu  ou  elle  estoit  et  la  leua  de  terre 

auecques  le  petit  doigt  aussi  facillement  que  feriez  vue 
sonnette  desparuier.  El  deuant  que  la  porter  au  clochier, 
Pantagruel  en  voulut  donner  [fol.  i6  v»]  vne  aubade  par 
la  ville,  et  la  faire  sonner  par  toutes  les  rues  en  la  portant 
en  sa  main,  dont  tout  le  monde  se  resiouyst  fort  :  mais  il  en 
aduint  vng  inconuenient  bien  grant,  car  en  la  portant  ainsi, 
et  la  faisant  sonner  par  les  rues,  tout  le  bon  vin  Dorleans 
poulsa,  et  se  gasta.  Dequoy  le  monde  ne  se  aduisa  point 
que  la  nuyt  ensuyuant  :  car  vng  chascun  se  sentit  tant 
altère  de  auoir  beu  de  ces  vins  poulsez,  quilz  ne  faisoyent 
que  cracher  aussi  blanc  comme  cotton  disans,  nous  auons 
du  Pantagruel,  et  auons  les  gorges  sallees.  Ce  faict  vint  a 
Paris  auecques  ses  gens.  Et,  a  son  entrée  tout  le  monde 
sortit  hors  pour  le  veoir,  comme  vous  scauez  bien  que  le 
peuple  de  Paris  est  sot  par  nature  :  et  le  regardoyent  en 
grant  esbahyssement,  et  non  sans  grande  peur  quil  nem- 
portast  le   Palays   ailleurs   en   quelque   pays   a   remotis. 
comme  son  père  auoit  emporte  les  campanes  de  nostre 
dame,  pour  atacher  au  col  de  sa  iument.  Et  après  quelque 
espace  de  temps  quil  y  eut  demoure  et  fort  bien  estudie 
en  tous  les  sept  ars  liberaulx,  Il  disoit  que  cestoit  vne 
bonne  ville  pour  viure,  mais  non  pas  pour  mourir,  car  les 
guenaulx   de   sainct  Innocent  se   chauffoyent  le  cul  des 
ossemens  des  mors.  Et  trouua  la  librairie  de  sainct  Victor 
fort   magnificque,    mesmement    daulcuns   liures   quil   y 
trouua,  comme  bigua  salutis,  [fol.  17  r°]  Bragueta  iuris, 
Pantoufla  decretorum,  Malogranatum  vitiorum.  Le  Pelo- 
ton de  théologie.  Le  Vistempenard  des  prescheurs,  com- 
pose par  Pépin,  La  Couillebarrine  des  preux.  Les  Han- 
nebanes  des  euesques,  Marmotetus  de  baboinis  et  cingis 
cum  commento  Dorbellis,  Decretum  vniuersitatis  Pari- 
siensis   super  gorgiasitate   muliercularum   ad   placitum, 
Lapparition  de  saincte  Geltrude  a  vne  nonnain  de  Poissy 
estant  en  mal  denfant,  Ars  honeste  pettandi  in  societaie 
per  M.  Ortuinum,  Le  Moustardier  de  pénitence,  les  hou- 
seaulx,  alias  les  bottes  de  patience,  Formicarium  artium, 
De  brodiorum  vsu  et  honestate  chopinandi,  per  Silues- 

trem  prieratem  lacopinum,  Le  beline  en  court,  Le  cabatz 
des  notaires,  Le  pacquet  de  mariage,  Le  creziou  de  con- 
templation. Les  faribolies  de  droict,  Laguillon  de  vin, 
Lesperon  de  fromaige,  Decrotatorium  scholarium,  Tar- 
taretus  de  modo  cacandi,  Les  lanlares  de  Romme,  Bricot 
de  differentiis  soupparum,  Le  Culot  de  discipline,  La 
sauatte  de  humilité,  Le  tripier  de  bon  pensement,  Le 
chaudron  de  magnanimité,  Les  Hanicrochemens  des  con- 
fesseurs* Les  lunettes  des  Romipetes,  Maioris  de  modo 
faciendi  boudinos,  La  cornemuse  des  prelatz,  Beda  de 
optimitate  triparum,  La  complainte  des  aduocatz  sus  la  re- 
[fol.  17  vo]  formation  des  dragées.  Des  poys  au  lart  cum 
commento.  La  profiterolle  des  indulgences.  Aristotelis 
libri  nouem  de  modo  dicendi  horas  canonicas.  labolenus 
de  Cosmographia  purgatorii.  Questio  subtilissima,  Vtrum  ■ 
Chimera  in  vacuo  bombinans  possit  comedere  secundas 
intentiones,  et  fuit  debatuta  per  decem  hebdomadas  in 
concilio  Constantiensi.  Le  Maschefain  des  aduocatz,  Bar- 
bouillamenta  Scoti.  La  ratepenade  des  Cardinaulx.  La 
gaudemarre  des  neuf  ordres  des  mendians.  Le  Rauasseux 
des  cas  de  conscience.  Sutoris  aduersus  quemdam  qui 
vocauerat  eum  friponnatorem,  et  quod  fripponatores  non 
sunt  damnati  ab  ecclesia.  Cacatorium  medicorum.  Le 
ramonneur  dastrologie.  Le  tyrcpet  des  apothecaires.  Le 
baisecul  de  chirurgie.  lustinianus  de  cagotis  tollendis  cum 
scholiis  Terentii.  Antidotarium  anime.  M.  Coccaius  de 
patria  diabolorum,  dont  les  aulcuns  sont  desia  Imprimez, 
et  les  aultres  Ion  Imprime  maintenant  en  ceste  noble  ville 
de  Tubinge. 

Comment  Pantagruel  estant  a  Patois  i-eceiit  les  lettres  de 

son  père  Gargantua,  et  la  copie  dicelles. 

Chapitre  .viij. 

Pantagruel  estudioit  fort  bien  comme  assez  entendez,  et 
prouffitoit  de  mesmes,  car  il  auoit  lentendement  [fol.  18  r°] 
a  double  rebras  et  capacité  de  mémoire  a  la  mesure  de 

douze  oyres  et  botes  dolif.  Et  comme  il  estoit  ainsi  la 
demeurant,  receupt  vng  iour  lettres  de  son  Père  en  la 
manière  que  sensuyt. 

Treschier  filz,  Entre  les  dons,  grâces,  et  prerogatiues, 
desquelles  le  souuerain  plasmateur  Dieu  tout  puissant  a 
endouayre  et  aorne  Ihumaine  nature  a  son  commencement, 
celle  me  semble  singulière  et  excellente,  par  laquelle  elle 
peult  en  estât  mortel  acquérir  vne  espèce  de  immortalité, 
et  en  decours  de  vie  transitoire  perpétuer  son  nom  et  sa 
semence.  Ce  que  est  faict  par  lignée  yssue  de  nous  en 
mariage  légitime  :  Dont  nous  est  aulcunement  instaure  ce 
qui  nous  aestetollu  par  le  pèche  de  noz  premiers  parens, 
esquelz  fut  dit,  que  par  ce  quilz  ne  auoyent  este  obcys- 
sans  au  commandement  de  Dieu  le  créateur,  quilz  mour- 
royent  :  et  par  mort  seroit  reduicte  a  néant  ceste  tant 
magnificque  plasmature,  en  laquelle  auoit  este  Ihomme 
crée,  Mais  par  ce  Moyen  de  propagation  séminale  demeure 
es  enfans  ce  que  estoit  deperdu  es  parens,  et  es  nepueux 
et  cousins  ce  que  deperissoit  es  enfans,  et  ainsi  successi- 
uement  iusques  a  Iheure  du  iugement  final,  quant  lesu- 
christ  aura  rendu  a  Dieu  le  père  son  Royaulme  paci- 
ticque  [fol.  i8  v^]  hors  tout  dangier  et  contamination  du 
pèche,  car  alors  cesseront  toutes  générations  et  corrup- 
tions, et  seront  les  elemens  hors  de  leurs  transmutations 
continues,  veu  que  la  paix  désirée  sera  consummee  et  que 
toutes  choses  seront  reduytes  a  leur  fin  et  période. 
Doncques  mon  sans  iuste  et  équitable  cause  ie  rends  grâces 
a  Dieu  mon  conseruateur,  de  ce  quil  ma  donne  pouoir 
veoir  mon  antiquité  chanue  refleurir  en  ta  ieunesse,  car 
quant  par  le  plaisir  de  celluy  qui  tout  regist  et  modère 
mon  ame  laissera  ceste  habitation  humaine,  le  ne  me 
reputeray  point  totallement  mourir,  mais  plus  tost  passer 
dung  lieu  en  aulire  attendu  que  en  toy  et  par  toy  ie 
demeure  en  mon  ymage  visible  en  ce  monde,  viuant, 
voyant,  et  conuersant  entre  gens  de  honneur  et  mes  amys 
comme  ie  souloys,  laquelle  mienne  conuersation  a  este 
moyennant  layde  et  grâce  diuine,  non  sans  pèche,  ie  le 

confesse  car  nous  péchons  tous  et  continuellement  requé- 
rons a  dieu  quil  efface  noz  péchez,  mais  sans  reproche. 
Parquoy  ainsi  comme  en  toy  demeure  lymage  de  mon 
corps  si  pareillement  ne  reluysoient  les  meurs  de  lame, 
Ion  ne  te  iugeroit  pas  estre  garde  et  thresor  de  limmorta- 
lite  de  nostre  nom,  et  le  plaisir  que  prendroys  ce  voyant 
seroit  petit,  considérant  que  la  moindre  partie  de  moy  qui 
est  le  corps  demeureroit,  et  que  [fol.  19  r^]  la  meilleure 
qui  est  lame  :  et  par  laquelle  demeure  nostre  nom  en  béné- 
diction entre  les  hommes,  seroit  dégénérante  et  abastardie. 
Ce  que  ie  ne  dys  pas  par  deffiance  que  ie  aye  de  ta  vertu, 
laquelle  ma  este  ia,  par  icy  deuant  esprouuee.  Mais  pour 
plus  forte  encourager  a  proufiter  de  bien  en  mieulx. 
A  laquelle  enteprinse  parfaire  et  consummer  il  te  peult 
assez  souuenir,  comment  ie  nay  riens  espargne  :  mais 
ainsi  te  y  ay  ie  secouru  comme  si  ie  neusse  aultre  trésor 
en  ce  monde  que  de  te  veoir  vne  foys  en  ma  vie  absolu  et 
parfaict,  tant  en  vertuz,  honnestete,  et  preudomie,  comme 
en  tout  scauoir  libéral  et  honneste,  et  tel  te  laisser  après 
ma  mort  comme  vng  mirouer  représentant  la  personne  de 
moy  ton  perc,  et  sinon  tant  excellent,  et  tel  de  faict 
comme  ie  souhaite,  certes  bien  tel  en  désir.  Mais  encores 
que  mon  feu  père  de  bonne  mémoire  Grantgousier  eust 
adonne  tout  son  estude,  a  ce  que  ie  profitasse  en  toute 
perfection  et  scauoir  politicque  et  que  mon  labeur  et 
estude  correspondist  tresbicn,  voire  encores  oultrepassast 
son  désir  :  toutesfois  come  tu  peulx  bien  entendre,  le 
temps  nestoit  tant  ydoyne  ny  commode  es  lettres  comme 
il  est  de  présent,  et  nauoys  pas  copie  de  telz  précepteurs 
comme  tu  as  eu.  Le  temps  estoit  encores  ténébreux  et 
seullent  linfelicite  et  calamité  des  Gothz,  qui  auoient  mis 
a  [fol.  19  v°]  destruction  toute  bonne  literature,  Mais  par 
la  bonté  diuine  la  lumière  et  dignité  a  este  de  mon  eage 
rendue  es  lettres,  et  y  voy  tel  amendement,  que  de  présent 
a  difficulté  seroys  ie  receu  en  la  prmiere  classe  de  petiz 
grimaulx,  moy  qui  en  mon  eage  virile  estoys  non  a  tord 
repute  le  plus  scauant  dudict  siècle,  ce  que  ie  ne  dis  pas 

par  iactance  vaine,  encores  que  ie  le  puisse  louablement 
faire  en  tescripuant  comme  tu  as  l'auctorite  de  Marc 
Tulle  en  son  Hure  de  vieillesse,  et  la  sentence  de  Plu- 
tarche  au  liure  intitule,  comment  on  se  peult  louer  sans 
enuie,  mais  pour  te  donner  affection  de  plus  hault  tendre. 
Maintenant  toutes  disciplines  sont  restituées,  les  langues 
instaurées.  Grecque  sans  laquelle  cest  honte  que  vne  per- 
sonne se  die  scauant.  Hebraicque,  Caldaicque,  Latine. 
Les  impressions  tant  élégantes  et  correctes  en  vsance,  qui 
ont  este  inuantees  de  mon  eage  par  inspiration  diuine 
comme  a  contrefil  lartillerie  par  suggession  diabolicque. 
Tout  le  monde  est  plain  de  gens  scauans,  de  précepteurs 
tresdoctes,  de  librairies  tresamples,  quil  mest  aduis  que 
ny  au  temps  de  Platon,  ny  de  Ciceron,  ny  de  Papinian,  ny 
auoit  point  telle  commodité  destude  quil  y  a  maintenant. 
Et  ne  se  fauldra  plus  doresnauant  trouuer  en  place  ny  en 
compaignie  qui  ne  sera  bien  expoly  en  loffi-  [fol.  20  r°] 
cine  de  Minerue.  le  voy  les  brigans,  les  bourreaulx,  les 
auanturiers,  les  palefreniers,  de  maintenant  plus  doctes 
que  les  docteurs  et  prescheurs  de  mon  temps.  Il  nest  pas 
les  femmes  et  filles  qui  ne  ayent  aspire  a  ceste  louange  et 
a  ceste  manne  céleste  de  bonne  doctrine.  Tant  y  a  que  en 
leage  ou  ie  suis  iay  este  contrainct  de  apprendre  les  lettres 
Grecques,  lesquelles  ie  nauois  pas  contenue  comme 
Caton,  mais  ie  nauoys  eu  le  loysir  de  compren  en  mon 
ieune  eage.  Et  voulentiers  me  délecte  a  lire  les  moraulx 
de  Plutarche  les  beaulx  dialogues  de  Platon,  les  monu- 
mens  de  Pausanias,  et  antiquitez  de  Atheneus,  attendant 
Iheure  quil  plaira  a  dieu  mon  créateur  me  appeller  et 
commander  yssir  de  ceste  terre.  Parquoy  mon  filz  ie  te 
admoneste  que  employé  ta  ieunesse  a  bien  proffiter  en 
estude.  Tu  es  a  Paris,  tu  as  ton  précepteur  Epistemon 
dont  lung  par  viues  et  vocables  instructions,  lautre  par 
louables  exemples  te  peust  endoctriner.  lentens  et  veulx 
que  tu  aprenes  les  langues  parfaictement.  Premièrement 
la  Grecque  comme  le  veult  Quintilian.  Secondement  la 
latine.  Et  puis  Lhebraicque  pour  les  Sainctes  lettres,  et  la 

Clialdaicque  et  Arabicque  pareillement,  et  que  tu  formes 
ton  siille  quant  a  la  Grecque  a  limitation  de  Platon  quant 
a  la  latine,  a  Ciceron.  Quil  ny  ait  histoire  [fol.  20  v]  que 
tu  ne  tiengne  en  mémoire  présente,  a  quoy  te  aydera  la 
Cosmographie  de  ceulx  qui  en  ont  escript.  Des  ars  libe- 
raulx,  Géométrie,  Arismeticque,  et  Musicque.  le  ten  don- 
nay  quelque  goust  quant  tu  estoys  encores  petit  en  leage 
de  cinq  a  six  ans,  poursuys  la  reste,  et  de  Astronomie 
sache  en  tous  les  canons,  laisse  moy  Lastrologic  diuina- 
trice,  et  lart  de  LuUius  comme  abuz  et  vanitez.  Du  droict 
Ciuil,  ie  veulx  que  tu  sache  par  cueur  les  beaulx  textes,  et 
me  les  confère  auecques  la  philosophie.  Et  quant  a  la 
congnoissance  des  faictz  de  nature,  ie  veulx  que  tu  te  y 
adonne  curieusement,  quil  ny  ayt  mer,  riuiere,  ny  fon- 
taine, dont  tu  ne  congnoisse  les  poissons,  tous  les  oyseaulx 
de  lair,  tous  les  arbres  arbustes  et  fructices  des  forestz, 
toutes  les  herbes  de  la  terre,  tous  les  metaulx  cachez  au 
ventre  des  abysmes,  les  pierreries  de  tout  Orient  et  Midy, 
riens  ne  te  soit  incongneu.  Puis  songneusement  reuisite  les 
liures  des  médecins.  Grecz,  Arabes,  et  Latins,  sans  con- 
tenner  les  Thalmudistes,  et  Cabalistes,  et  par  fréquenter 
anatomies  acquiers  toy  parfaicte  congnoissance  de  lautre 
monde,  qui  est  Ihomme.  Et  par  quelques  heures  du  iour 
commence  a  visiter  les  sainctes  lettres.  Premièrement  en 
Grec,  le  nouueau  testament  et  Epistres  des  apostres,  et 
puis  en  Hebrieu  le  vieulx  [fol.  21  r°]  testament.  Somme 
que  tu  voye  vng  abysme  de  science  :  car  doresnauant  que 
tu  deuiens  homme  et  te  faitz  grand,  il  te  fauldra  yssir  de 
ceste  tranquillité  et  repos  destude,  et  apprendre  la  cheua- 
lerie  et  les  armes  pour  deffendre  ma  maison,  et  noz  amys 
secourir  en  tous  leurs  affaires  contre  les  assaulx  des  mal- 
faisans. Et  veulx  que  de  brief  tu  essaye  combien  tu  as 
prouffite,  ce  que  tu  ne  pourras  mieulx  faire,  que  tenant 
conclusions  en  tout  scauoir  puplicquement  enuers  tous  et 
contre  tous,  et  hantant  les  gens  lettrez,  qui  sont  tant  a 
Paris  comme  ailleurs  :  mais  par  ce  que  selon  le  saige 
Salomon.    Sapience    neutre   point  en   ame   maliuole.   Et 

science  sans  conscience  nest  que  ruyne  de  lame.  Il  te  con- 
uient  seruir,  aymer,  et  craindre  Dieu,  et  en  luy  mettre 
toutes  tes  pensées  et  tout  ton  espoir  :  Et  par  foy  formée 
de  charité  estre  a  luy  adioinct,  en  sorte  que  iamais  nen 
soys  desempare  par  pèche,  aye  suspectz  les  Abus  du 
monde,  Et  ne  metz  point  ton  cueur  a  vanité  :  car  ceste  vie 
est  transitoire  :  mais  la  parolle  de  dieu  demeure  éternelle- 
ment. Sois  seruiable  a  tous  tes  prochains,  et  les  ayme 
comme  toymesmes.  Reuere  tes  précepteurs,  fuys  les  com- 
paignies  des  gens  esquelz  tu  ne  veulx  point  ressembler.  Et 
les  grâces  que  Dieu  te  a  données,  icelles  ne  recoys  point 
en  vain.  Et  quant  tu  congnoi  [fol.  21  vo]  stras  que  auras 
tout  le  scauoir  de  par  delà  acquis,  retourne  ten  vers  moy, 
affin  que  ie  te  voye  et  donne  ma  bénédiction  deuant  que 
mourir.  Mon  filz  la  paix  et  grâce  de  nostre  seigneur  soit 
auecques  toy.  Amen.  De  Vtopie  ce  dixseptiesme  iour  du 
moys  de  Mars,  ton  père  Gargantua. 

Ces  lettres  receues  et  veues  Pantagruel  print  nouueau 
courage,  et  fut  enflambe  a  prouffiter  plus  que  iamais,  en 
sorte  que  le  voyant  estudier  et  prouffiter,  eussiez  dit  que 
tel  estoit  son  esprit  entre  les  liures,  comme  est  le  feu 
entre  les  brandes,  tant  il  lauoit  infatigable  et  strident. 

Comment  Pantagruel  trouua  Panurge,  lequel  il  ayma 
toute  sa  vie.  Chapitre  .ix. 

Vng  iour  Pantagruel  se  pourmenant  hors  de  la  ville 
vers  labbaye  sainct  Antoine,  deuisant  et  philosophant 
auecques  ses  gens  et  aulcuns  escholiers,  rencontra  vng 
homme  beau  de  stature  et  élégant  en  tous  lineamens  du 
corps  :  mais  pitoyablement  naure  en  diuers  lieux,  et  tant 
mal  en  ordre  quil  sembloit  que  il  feust  eschappe  es 
chiens,  ou  mieulx  ressembloit  vng  cueilleur  de  pommes 
du  pays  du  perche.  Et  de  tant  loing  que  le  vit  Pantagruel, 
il  dist  es  assistans.  Voyez  vous  cest  homme  qui  vient  par 
le  chemin  du  pont  Charanton.  Par  ma  [fol.  22  r°j  foy  il 
nest  pouure  que  par  fortune  :  car  ie  vous  asseure  que  a  sa 

physonomie  nature  la  produyt  de  riche  et  noble  lignée, 
mais  les  aduentures  des  gens  curieux  le  ont  reduyt  en  telle 
pénurie  et  indigence.  Et  ainsi  quil  fut  au  droict  dentre 
eulx,  il  luy  demanda.  Mon  amy  ie  vous  prie  que  vng  peu 
vueillez  icy  arrester  et  me  respondre  a  ce  que  vous  deman- 
deray,  et  vous  ne  vous  en  repentirez  point,  car  iay  affec- 
tion tresgrande  de  vous  donner  ayde  a  mon  pouuoiren  la 
calamité  ou  ie  vous  voy  :  car  vous  me  faictes  grant  pitié. 
Pourtant  mon  amy  dictes  moy  qui  estes  vous,  dont  venez 
vous,  ou  allez  vous,  que  querez  vous,  et  quel  est  vostre 
nom?  Et  le  compaignon  luy  respond  en  langue  Germa- 
nicque.  lunclrer  gott  geb  euch  gliiclr  vnnd  bail.  Luuor 
lieber  iunclrer  ich  las  euch  vvissen  das  da  ir  mich  von 
fragt,  ist  ein  arm  vnnd  erbarmglich  ding,  vnnd  vver  vil 
daruon  zu  sagen,  vvelches  euch  verdruslich  zuhoeren, 
vnnd  mir  zu  erzelen  vver,  vvieuol  die  Poeten  vnnd  Ora- 
tors  vorzeiten  haben  gesagt  in  iren  spriichen  vnnd  sen- 
tentzen,  das  die  gedechtnus  des  elleds  vnnd  armuot  vor- 
langs  erlitten,  ist  ain  grosser  lust.  A  quoy  respondit 
Pantagruel.  Mon  amy  ie  nentendz  point  ce  barragouyn,  et 
pourtant  si  voulez  quon  vous  entende  parlez  aultre  lan- 
gaige.  Adoncques  le  compaignon  luy  repondit,  [fol.  22  v°] 
Al  barildim  gotfano  dech  min  brin  alabro  dordin  falbroth 
ringuam  albaras.  Nin  porth  zadilrim  almucathin  millro 
prim  al  elmim  enthoth  dal  heben  ensouim  :  Iruth  im  al  dim 
allratim  nim  broth  dechoth  porth  min  michas  im  endoth, 
pruch  dal  marsouim  hol  moth  dansrilrim  lupaldas  im 
voldemoth.  Nin  hur  diauolth  mnarbothim  dal  gousch  pal 
frapin  duch  im  scoth  pruch  galeth  dal  chinon,  min  foul- 
chrich  al  conin  buthathen  doth  dal  prim.  Entendez  vous 
rien  la?  dist  Pantagruel  es  assistans.  A  quoy  dist  Episte- 
mon.  le  croy  que  cest  langaige  des  Antipodes,  le  diable 
ny  mordroit  pas.  Lors  dist  Pangruel.  Compère,  ie  ne 
scay  si  les  murailles  vous  entendront,  mais  de  nous  nul 
ny  entend  note.  Dont  dist  le  compaignon.  Signor  mio  vio 
voi  videte  per  exemplo  che  la  Cornamusa  non  suona  mai 
se  ra  non  a  il  ventre  pieno,  Cosi  io  parimente  non  vi 

saprei  contare  le  mie  fortune,  se  prima  in  tribulato  ventre 
non  a  la  solita  refectione.  Al  quale  e  aduiso  che  le  mani 
et  li  denti  abbui  perso  illoro  ordine  natùrale  et  del  tutto 
annichillati.  Aquoy  respondit  Epistemon.  Autant  de  lung 
comme  de  lautre.  Dont  dit  Panurge.  Lard  gef  tholb  be 
sua  virtiuss  be  intelligence  :  assyi  body  schalbiss  be  natu- 
rall  relvtht  tholb  suld  ofme  pety  haue  for  natur  hass  Ivss 
egualy  maide  :  bot  [fol.  23  r°]  fortune  sum  exaltit  hess 
and  oyis  depreuit  :  non  yeless  men  virtiuss  vioiss  depreuit 
and  virtiuss  men  discriuiss  for  anem  ye  lad  end  iss,  non 
gud.  A  quoy  dist  Carpalim.  Sainct  Treignem  foutys  vous 
descoss.  ou  iay  failly  a  entendre.  Lors  respondit  Panurge. 
Prug  frest  frinst  sorgdmand  strochdt  drnds  pag  brleland. 
Grauot  chauygny  pomardiere  rusth  plrallhdracg  deui- 
niere  près  sainct  Nays.  Seuille  Iralmuch  monach  drupp 
delmenpplist  rincp  dlrnd  vp  drent  loch  mine  stz  rinquald 
de  vins  ders  cordelis  hur  iocst  stzamperards.  A  quoy  dist 
Epistemon.  Parlez  vous  chrestien?  mon  amy,  ou  lan- 
guaige  patelinoys.  Dont  dist  Panurge.  Heere  ie  en  sprelre 
anders  gheen  taele  dan  Irersten  taele,  my  dunct  nochtans, 
al  en  seg  ie  v  niet  een  vbordt,  myuen  noot  vclaert 
ghenonch  bbatie  beglere,  gheeft  my  vnyt  bermher  ticheyt 
yet  vvaer  vn  ie  gheuoet  mach  zung.  A  quoy  respondit 
Pantagruel.  Autant  de  celuy  la.  Donc  dist  panurge.  Senor 
de  tanto  hablaryo  soy  cansado,  por  que  supplico  a  vostra 
reuerentia  que  mire  a  los  preceptos  cuangelicos  :  para  que 
ellos  mouant  vostra  reuerentia  a  lo  ques  de  conscientia, 
y  sy  ellos  non  bastarent  para  mouer  vostra  reuerentia  a 
piedad,  supplico  que  mire  a  la  piedad  natural  laquai  yo 
creo  que  le  moisra  como  es  de  razon,  y  con  esto  non  digo 
[fol.  23  \°]  mas.  A  quoy  respondit  Pantagruel,  dea  mon 
amy.  le  ne  faitz  doubte  aulcun  que  ne  saichez  bien  parler 
diuers  langaiges.  Mais  dictes  nous  ce  que  vouldrez  en 
quelque  langue  que  puissions  entendre.  Lors  dist  le  com- 
paignon.  Adoni  scholom  lécha  :  im  ischar  harob  hal  hab- 
deca  bemeherath  thithen  11  Irilrar  lehem,  cham  cathub 
laah  al  adonai  cho  nen  rai.  A  quoy  respondit  Epistemon. 

A  ceste  heure  ay  ie  bien  entendu  :  Car  cest  langue 
Hebraicque  bien  Rethoricquement  pronuncee.  Donc  dist 
le  compaignon.  Despota  tinyn  panagathe,  dioti  si  mi  vc 
artodotis  :  Horas  gar  limo  analiscomenon  eme  athlios, 
ce  en  to  metaxy  eme  vc  eleis  vdamos,  zetis  de  peremu  ha 
V  chre,  ce  homos  philologi  pandes  homologusi  tote  logus 
te  ce  rhemata  peritta  hyparchin,  opote  pragma  afto  pasi 
delon  esti.  Entha  gar  anancei  monon  logi  isin,  hina  prag- 
mata  (bon  péri  Amphibetumen)  me  prosphoros  epiphe- 
nete.  Quoy?  dist  Carpalim  lacquays  de  Pantagruel,  cest 
Grec,  ie  lay  entendu.  Et  comment  as  tu  demoure  en 
Grèce?  Donc  dist  le  compaignon.  Agonou  dont  oussys 
vou  denaguez  algarou,  nou  don  farou  zamist  vou  maris- 
ton  vlbrou,  fousquez  vou  brol  tam  bredaguez  moupreton 
den  goul  houst,  daguez  daguez  nou  couppys  fost  bardou 
noflist  nou  grou.  Agou  paston  toi  nalprissys  [fol.  24  r°] 
hourtou  los  ecbatanous,  prou  dhouquys  brol  panygou 
den  bascrou  nou  dous  caguous  goulfren  goul  oust  trop- 
passou.  lentends  se  me  semble,  dist  Pantagruel  :  car  ou 
cest  langaige  de  mon  pays  de  Vtopie,  ou  bien  luy  res- 
semble quant  au  son.  Et  comme  il  vouloit  commencer 
quelque  propos,  le  compaignon  dist.  lam  toties  vos  per 
sacra  perque  deos  deasque  omnis  obtestatus  sum,  vt  si 
qua  vos  pietas  permouet,  egestatem  meam  solaremini, 
nec  hilum  proficio  damans  et  eiulans.  Sinite,  queso, 
sinite  viri  impii  quo  me  fata  vocant  abire,  nec  vitra  vanis 
vestris  interpellationibus  obtundatis,  memores  veteris 
illius  adagii,  quo  venter  famelicus  auriculis  carere  dicitur. 
Dea  mon  amy  dist  Pantagruel,  ne  scauez  vous  parler 
Francoys?  Si  foys  tresbien  seigneur,  respondit  le  compai- 
gnon. Dieu  mercy  :  cest  ma  langue  naturelle  et  mater- 
nelle, Car  ie  suis  ne  et  ay  este  nourry  ieune  au  iardin  de 
France.  Doncques,  dist  Pantagruel,  Racomptez  nous 
quel  est  vostre  nom,  et  dont  vous  venez.  Car  par  ma  foy 
ie  vous  ay  ia  prins  en  amour  si  grande  que  si  vous  con- 
descendez a  mon  vouloir,  vous  ne  bougerez  iamais  de  ma 
compaignie,  et  vous   et   moy  ferons  vng   nouueau   per 

damytie  telle  que  fut  entre  Enee  et  Achates.  Seigneur  dist 
le  compaignon.  Mon  vray  et  propre  nom  de  baptesme, 
est  Panurge,  et  a  présent  viens  [fol.  24  v?]  de  turquie,  ou 
ie  fuz  mené  prisonnier  lors  quon  alla  a  Metelin  en  la 
maie  heure.  Et  voulentiers  vous  racompteroys  mes  for- 
tunes qui  sont  plus  merueilleuses,  que  celles  de  Vlysses, 
mais  puis  quil  vous  plaist  me  retenir  auecques  vous,  et 
que  ie  aaccepte  voulentiers  loffre  protestant  iamais  ne 
vous  laisser,  et  allissiez  vous  a  tous  les  diables,  Nous 
aurons  en  aultre  temps  plus  commode,  assez  loysir  den 
racompter,  car  pour  ceste  heure  iay  nécessite  bien  vrgente 
de  repaistre,  dentz  agues,  ventre  vuyde,  gorge  seiche,  tout 
y  est  délibère  si  me  voulez  mettre  en  oeuure,  ce  sera 
basme  de  me  veoir  briber,  pour  Dieu  donnez  y  ordre. 
Lors  commanda  Pantagruel  quon  le  menast  en  son  logis 
et  quon  luy  apportast  force  viures.  Ce  que  fut  faict,  et 
mangea  tresbien  a  ce  soir,  et  sen  alla  coucher  en  Chap- 
pon,  et  dormit  iusques  au  lendemain  heure  de  disner. 

Comment  Pantagruel  eqtiitablement  iugea  dune  contro- 
uerse  merueilleusement  obscure  et  difficille  si  iustement 
que  son  iugement  fut  dit  plus  admirable  que  celluy  de 
Salomon.  Chapitre  .ix. 

Pantagruel  bien  records  des  lettres  et  admonition  de 
son  père,  voulut  vng  iour  essayer  son  scauoir,  et  de  faict 
par  tous  les  carrefours  de  la  ville  [fol.  25  r°]  mist  conclu- 
sions en  nombre  de  neuf  mille  sept  cens  soixante  et  quatre 
en  tout  scauoir.  Touchant  en  icelles  les  plus  fors  doubtes 
qui  feussent  en  toutes  sciences.  Et  premièrement  en  la  rue 
du  feurre  tint  contre  tous  les  regens,  artiens,  et  orateurs, 
et  les  mist  tous  de  cul.  Puis  en  Sorbonne  tint  contre  tous 
les  théologiens  par  lespace  de  six  sepmaines  depuis  le 
matin  quatre  heures,  iusques  a  six  du  soir,  exceptez  deux 
heures  de  interualle  pour  repaistre  et  prendre  sa  réfection. 
Non  pas  quil  engardast  lesdictz  théologiens  Sorbonicques 
de  chopiner,  et  se  refraischir  a  leurs  beuuettes  acoustu- 

mees.  Et  a  ce  assistèrent  la  plus  part  des  seigneurs  de  la 
court  maistres  des  requestes  :  presidens,  conseilliers,  les 
gens  des  comptes,  secrétaires,  aduocatz,  et  aultres,  en- 
semble les  escheuins  de  ladicte  ville  auecques  les  médecins 
et  canonistes.  Et  notez  quil  y  en  auoit  qui  prindrent  bien 
le  frain  aux  dentz,  mais  nonobstant  leurs  ergotz  et  fallaces, 
il  les  feist  tous  quinaulx,  et  leur  monstra  visiblement 
quilz  nestoyent  que  veaulx  engiponnez.  Dont  tout  le 
monde  commença  a  bruyre  et  parler  de  son  scauoir  si 
merueilleux,  quil  ny  auoit  pas  les  bonnes  femmes  lauan- 
dieres,  courratieres,  roustissieres,  guanyuettieres,  et 
aultres,  que  quant  il  passoit  par  les  rues  ne  disent,  c'est 
luy,  a  quoy  il  prenoit  plaisir,  [fol.  25  v^]  comme  Demos- 
thenes  prince  des  orateurs  Grecz  faisoit  quant  de  luy  dist 
vne  vieille  acropie  en  le  monstrant  au  doigt,  cest  cestuy 
la.  Or  en  ceste  propre  saison  estoit  vng  Procès  pendant 
en  la  court  entre  deux  gros  seigneurs,  desquelz  lung  estoit 
monsieur  de  Baisecul  demandeur  dune  part,  Lautre 
Monsieur  de  Humevesne  défendeur  de  lautre.  Desquelz  la 
controuersie  estoit  si  treshaulte  et  difficile  en  droit  que  la 
court  de  Parlement  ny  entendoit  que  le  hault  allemant. 
Dont  par  le  commandement  du  Roy  furent  assemblez 
quatre  les  plus  scauans  et  les  plus  grans  de  tous  les  Parle- 
mens  de  France,  ensemble  le  grant  conseil,  et  tous  les 
principaulx  regens  des  vniuersitez,  non  seullement  de 
France,  mais  aussi  Dangleterre  et  Italie,  comme  lason, 
Philippe  Dece,  Petrus  de  Petronibus,  et  vng  tas  daultres. 
Et  ainsi  assemblez  par  lespace  de  quarante  et  six  sep- 
maines  ny  auoyent  sceu  mordre,  ny  entendre  le  cas  au  net 
pour  le  mettre  en  droit  en  façon  quelconcques,  dont  ilz 
estoyent  si  despitez  quilz  se  conchioyent  de  honte  villai- 
nement.  Mais  vng  dentre  eulx  nomme  Du  douhet,  le  plus 
scauant,  le  plus  expert  et  prudent  de  tous  les  aultres,  vng 
iour  quilz  estoyent  tous  philogrobolizez  de  cerueau  leur 
dist.  Messieurs  ia  jong  temps  a  que  sommes  icy  sans 
riens  [fol.  26  r°]  faire  que  despendre,  et  ne  pouons  trouuer 
fons  ny  riue  en  ceste  matière,  et  tant  plus  y  estudions  tant 

moins  y  entendons,  qui  nous  est  vne  grant  honte  et  charge 
de  conscience,  et  a  mon  aduis  que  nous  nen  sortirons  que 
a  deshonneur  :  car  nous  ne  faisons  que  rauasser  en  noz 
consuhations.  Mais  voicy  que  iay  aduise,  Vous  auez  bien 
ouy  parler,  de  ce  grant  personnaige  nomme  maistre  Panta- 
gruel, lequel  on  a  congneu  estre  scauant  dessus  la  capa- 
cité du  temps  de  maintenant,  es  grandes  disputations  quil 
a  tenues  contre  tous  publicquement.  le  suis  dopinion  que 
nous  le  appelions  et  conférons  de  cest  affaire  auecques 
luy  :  car  iamais  homme  ne  viendra  a  bout  si  cestuy  la  nen 
vient.  A  quoy  voulentiers  consentirent  tous  ces  conseilliers 
et  docteurs  :  et  de  faict  lenuoyerent  quérir  sur  Iheure,  et 
le  prièrent  vouloir  vng  peu  veoir  le  procès,  et  leur  en  faire 
le  rapport  tel  que  bon  luy  sembleroit  en  vraye  science 
légale  :  et  luy  liurerent  les  sacs  et  pantarques  entre  ses 
mains,  qui  faisoyent  pi-esque  le  fais  de  quatre  gros  asnes 
couillars.  et  Pantagruel  leur  dist.  Messeigneurs,  les  deux 
seigneurs  qui  ont  ce  procès  entre  eulx,  sont  ilz  encores 
viuans?  A  quoy  luy  fut  respondu  que  ouy.  Dequoy  diable 
donc  (dist  il)  seruent  tant  de  fatrasseries  de  papiers  et 
copies  que  me  baillez?  Ne  vault  il  pas  mieulx  les  ouyr  de 
leur  viue  voix  [fol.  26  v°]  narrer  leur  débat,  que  lire  ces 
babouyneries  icy,  qui  ne  sont  que  tromperies,  cautelles 
diaboliques  de  Cepola,  et  subuersions  de  droict?  Car  ie 
suis  seur  que  et  vous  et  tous  ceulxpar  les  mains  desquelz 
a  passe  le  procès,  y  auez  machine  ce  que  auez  peu,  pro 
et  contra,  et  au  cas  que  leur  controuersc  estoit  patente  et 
facile  a  iuger  vous  lauez  obscurcie  par  sottes  et  desrai- 
sonnables raisons  et  ineptes  opinions  de  Accurse,  Balde, 
Bartole,  de  Castro,  de  Imola,  Hippolytus,  Panorme, 
Bertachin,  Alexandre,  Curtius,  et  ces  aultres  vieulx  mas- 
tins,  qui  iamais  nentendirent  la  moindre  loy  des  Pan- 
dectes,  et  nestoyent  que  de  gros  veaulx  de  disme,  ignorans 
de  tout  ce  quest  nécessaire  a  lintelligence  des  loix,  Car 
(comme  il  est  tout  certain)  ilz  nauoyent  congnoissance  de 
langue  ny  Grecque  ny  Latine,  mais  seulement  de  Gothique 
et   Barbare.    Et   toutesfois   les   loix   sont    premièrement 

prinses  des  Grecz,  comme  vous  auez  le  tesmoignage  de 
Vlpian.  1.  posteriori,  de  orig.  iuris.  et  toutes  les  loix  sont 
pleines  de  sentences  et  motz  Grecz  :  et  secondement  sont 
rédigées  en  Latin,  le  plus  élégant  et  aorne  qui  soit  en 
toute  la  langue  Latine  et  nen  excepte  ny  Saluste,  ny  Var- 
ron  ny  Ciceron,  ny  Pline,  ny  Seneque,  ny  T.  Liue,  ny 
Quintilian.  Comment  doncques  eussent  peu  entendre  ces 
vieulx  res  [fol.  27  r°]  ueurs  le  texte  des  loix,  qui  iamais 
ne  virent  bon  Hure  de  langue  Latine?  comme  manifeste- 
ment il  appert  a  leur  stille,  qui  est  stille  de  rammoneur 
de  cheminée,  ou  de  cuysinier  et  marmiteux  non  de  iuris- 
consulte.  Dauantagc  veu  que  les  loix  sont  extirpées  du 
meilleur  de  philosophie  moralle  et  naturelle,  comment 
lentendront  ces  folz  qui  ont  par  dieu  moins  estudie  en 
philosophie  que  ma  mulle?  Et  au  regard  des  lettres  de 
humanité,  et  de  congnoissance  des  antiquitez  et  histoires, 
Hz  en  estoyent  chargez  comme  vng  crapault  de  plumes,  et 
en  vsent  comme  vng  crucifix  dung  pifre,  dont  toutesfoys 
les  droitz  sont  tous  plains  et  sans  ce  ne  peuent  estre  enten- 
duz,  comme  quelque  iour  ie  monstreray  plus  appertement 
par  escript.  Par  ce  si  voulez  que  ie  cognoisse  de  ce  pro- 
cès, premièrement  faictes  moy  brusler  tous  ces  papiers,  et 
secondment  faictes  moy  venir  les  deux  gentilz  hommes 
personnellement  deuant  moy,  et  quant  ie  les  auray  ouy, 
ie  vous  en  diray  mon  opinion  sans  fiction  ny  dissimula- 
tion quelconques.  A  quoy  aulcuns  dentre  eux  contred- 
soyent  comme  vous  scauez,  que  en  toutes  compaignies  il 
y  a  plus  de  folz  que  de  saiges,  et  la  plus  grande  partie 
surmonte  tousiours  la  meilleure,  ainsi  que  dit  Tite  Liue 
parlant  des  Cartagiens,  Mais  iedict  du  Douhet  tint  au 
contraire  virile  [fol.  27  v°]  ment  contendent  que  Panta- 
gruel auoit  bien  dit,  que  ces  registres,  enquestes,  répliques, 
duplicques,  reproches,  saluations,  et  aultres  diableries 
nestoyent  que  subuersions  de  droit  et  alongement  de  pro- 
cès et  que  le  diable  les  emporteroit  trestous,  silz  ne  pro- 
cedoyent  aultrement  selon  équité  euangelicque  et  philoso- 
phicque.  Somme  tous  les  papiers  furent  bruslez,  et  les 

deulx  gentilx  hommes  personnellement  conuoques.  Et 
lors  Pantagruel  leur  dist.  Estes  vous  qui  auez  ce  grant 
différent  entre  vous  deux?  Ouy  dirent  ilz  monsieur. 
Lequel  de  vous  est  demandeur  ?  Cest  moy,  dist  le  seigneur 
de  Baisecul.  Or  mon  amy  contez  moy  de  point  en  point 
vostre  affaire,  selon  la  vérité,  car  par  le  corps  dieu  si  vous 
en  mentes  dung  mot,  ie  vous  osteray  la  teste  de  dessus 
les  espaules  et  vous  monstreray  que  en  iustice  et  iugement 
Ion  ne  doibt  dire  que  la  vérité,  par  ce  donnez  vous  garde 
de  adiouster  ny  diminuer  au  narre  de  vostre  cas  dictes. 
Donc  commença  en  la  manière  que  sensuyt.  Monsieur  il 
est  vray  que  vne  bonne  femme  de  ma  maison  portoit 
vendre  des  œufz  au  marche.  Couurez  vous  Baisecul  dist 
Pantagruel.  Grant  mercy  monsieur  dist  le  seigneur  de 
Baisecul.  Mais  a  propos  passoit  entre  les  deux  tropiques 
vers  le  zénith  diamétralement  oppose  es  Troglodytes,  par 
autant  que  les  mons  [fol.  28  r°]  Rhiphees  auoyent  eu  celle 
année  grande  stérilité  de  happelourdes,  moyennant  vne 
sédition  meue  entre  les  Barragouyns  et  les  accoursiers 
pour  la  rébellion  des  souysses  qui  sestoyent  assemblez 
iusques  au  nombre  de  trois  six  neuf  dix,  pour  aller  a 
laguillanneuf,  le  premier  trou  de  lan,  que  Ion  donne  la 
souppe  aux  bœufz  et  la  clef  du  charbon  aux  filles  pour 
donner  lauoine  aux  chiens.  Toute  la  nuyct  Ion  ne  feist  la 
main  sur  le  pot,  que  despescher  les  bulles  des  postes  a 
pied  et  lacquays  a  cheual  pour  retenir  les  bateaux,  car  les 
cousturiers  vouloyent  faire  des  retaillons  desrobez  vne 
sarbataine  pour  couurir  la  mer  oceane,  qui  est  grosse 
dune  potée  de  choux,  selon  lopinion  des  boteleurs  de 
foing  :  mais  les  physiciens  disoyent,  que  a  son  orine  ilz 
ne  cognoissoyent  point  signe  euident  au  pas  dostarde  de 
manger  des  bezagues  a  la  moustarde,  sinon  que  messieurs 
de  la  court  feissent  par  bémol  commandement  a  la  verolle 
de  non  plus  alleboter  après  les  mignans  et  ainsi  se  pour- 
mener  durant  le  seruicc  diuin,  car  les  marroufles  auoyeut 
ia  bon  commencement  a  dancer  lestrindore  au  diapason 
vng  pied  au  feu  et  la  teste  au  millieu  comme  disoit  le 

bon  ragot.  Ha  messieurs  dieu  modère  tout  a  son  plaisir, 
et  contre  fortune  la  diuerse  vng  charretier  rompit  son 
fouet,  ce  fut  au  retour  de  la  Bicocque,  [fol.  28  v]  alors 
quon  passa  licentier  maistre  Antithus  des  cressonnières 
en  toute  lourderie,  comme  disant  les  canonistes.  Beati 
lourdes  quoniam  trebuchauerunt.  Mais  ce  que  faict  le 
quaresme  si  hault,  par  sainct  Fiacre  de  Brye,  ce  nest  par 
aultre  chose  que  la  Pentecoste  ne  vient  foys  quel  ne  me 
couste  :  mais  hay  auant,  peu  de  pluye  abat  grant  vent, 
entendu  que  le  sergeant  ne  mist  pas  si  hault  le  blanc  a  la 
butte,  que  le  greffier  ne  sen  leschast  orbiculairement  ses 
doigz  empenez  de  iard,  et  nous  voyons  manifestement 
que  chascun  sen  prent  au  nez,  sinon  quon  reguardast  en 
perspectiue  oculairement  vers  la  cheminée  a  Icndroit  ou 
pend  lenseigne  du  vin  a  quarante  sangles,  qui  sont  néces- 
saires a  vingt  bas,  a  tout  le  moins  qui  ne  vouldroii  lascher 
loyseau  deuant  que  le  decouurir,  car  la  mémoire  souuent 
se  pert  quant  on  se  chausse  au  rebours  se  dieu  gard  de 
mal  Thibault  mitaine.  Lors  dist  Pantagruel.  Tout  beau 
mon  amy,  tout  beau,  parlez  a  traict  et  sans  cholere.  len- 
tends  le  cas,  poursuyuez.  Vrayement,  dist  le  seigneur  de 
Baisecul,  cest  bien  ce  que  Ion  dit  quil  faict  bon  aduiser 
aulcunesfoys  les  gens,  car  vng  homme  aduise  en  vault 
deux.  Or  monsieur,  ladicte  bonne  femme  disant  les  gaudez 
et  audinos,  ne  peult  pas  se  couurir  dung  reuers  faulx 
montant  sinon  par  bien  soy  bassiner  anglic  [fol.  29  r°] 
guement  le  couurant  dung  sept  de  quarreux,  et  luy  tirant 
vng  estoc  voilant,  au  plus  près  du  lieu  ou  Ion  vend  les 
vieulx  drappeaulx,  dont  vsent  les  paintres  de  Flandres, 
quant  ilz  veullent  bien  a  droict  ferrer  les  cigalles,  et  mes- 
bahys  bien  fort  comment  le  monde  ne  pont  veu  quil  faict 
si  beau  couuer.  Icy  voulut  interpeller  et  dire  quelque 
chose  le  seigneur  de  humevesne,  dont  luy  dist  Pantagruel. 
Et  ventre  de  sainct  Antoine,  appartient  il  de  parler  sans 
commandement?  le  sue  icy  de  haan,  pour  entendre  la 
procédure  de  vostre  différant,  et  tu  me  viens  encores 
tabuster?  paix  de  par  le  diable  paix,  tu  parleras  ton  sou 

quant  cestuy  cy  aura  acheue.  Poursuyuez  dist  il  a  Baisecul, 

et  ne  vous  hastez  point.  Voyant  doncques  dist  Baisecul  :  que 

la  Pragmaticque  sanction  nen  faisoit  nulle  mention,  et 

que  le  Pape  donnoit  liberté  a  vng  chascun  de  peter  a  son 

ayse  si  les  blanchetz  nestoyent  rayez,  quelque  pouurete 

qui  fust  au  monde,  pourueu  quon  ne  se  seignast  de  ribau- 

daille,  la  bonne  femme  se  print  a  esculler  les  sciatiques 

par  la  foy  des  petis  poissons  couillastrys   qui    estoyent 

pour    lors    nécessaires   a   entendre    la   construction   des 

vieilles  bottes  :  pourtant  lehan  le  veau  son  cousin  geruays 

remue  dune  busche  de  moulle,  luy  conseilla  quelle  ne  se 

mist  point  en  ce  hazard  de  seconder  [fol.  29  v°]  la  buée 

sans  premier  alluner  le  papier  :  a  tant  pille,  nade,  iocque, 

fore,   Car   non  de  ponte  vadit  qui  cum  sapientia  cadit, 

attendu. que  messieurs  des  comptes  ne  conuenoyent  pas 

bien  en  la  sommation  des  fleutes  dallemant,  dont  on  auoit 

basty  les  lunettes  des  princes  Imprimées  nouuellement  a 

Anuers.  Et  voyla  messieurs  que  faict  mauuais  raport.  Et 

en  croy  partie  aduerse  en  sa  foy,  ou  bien  in  sacer  verbo 

dotis,  car  voulant  obtempérer  au  plaisir  du  Roy  ie  me  estoys 

arme  de  pied  en  cap  dune  carreleure  de  ventre  pour  aller 

veoir  comment   mes   vendangeurs   auoyent  dechicquete 

leurs  haulx  bonnetz,  pour  mieulx  iouer  des  manequins, 

Car  le  temps  estoit  quelque  peu  dangereux  de  la  foire, 

Dont  plusieurs  francz  archiers  auoyent  este  refusez  a  la 

monstr-e,   nonobstant   que   les   cheminées    fussent   assez 

haultes  selon  la  proportion  du  iauart  et  des  malandres 

lamybaudichon.   Et  par  ce  moyen  fut  grande  année  de 

quaquerosles  en  tout  le  pays  de  Artoys,  qui  ne  fut  pas 

petit  amendement  pour  messieurs  les  porteurs  de  cous- 

tretz,   quant   on    mangeoit   des  coques    cigrues   a  ventre 

déboutonne.  Et  a  la  mienne  voulente  que  chascun  eust 

aussi  belle  voix.  Ion  en  iourroit  beaucoup  mieulx  a  la 

paulme,  et  ces  petites  finesses,  quon  faict  a  etymologiser  les 

pattins,  descendroyent  [fol.  3o  r»]  plus  aysement  en  Seine 

pour  tousiours  seruir  au   pont  aux  meusniers,  comme 

iadis  fui  décrète  par  le  Roy  de  Canarre,  et  larrest  en  est 

au  greffe  de  céans.  Pour  ce  monsieur  ie  requiers  que  par 
vostre  seigneurie  soit  dit  et  declaire  sur  ie  cas  ce  que  de 
raison,  auecques  despens,  dommaiges  et  interest.  Lors 
dist  Pantagruel.  Mon  amy  voulez  vous  plus  riens  dire? 
Respondit  Baisecul,  non  monsieur,  car  ien  ay  dit  tout  le 
tu  autem,  et  nen  ay  en  riens  varie  sur  mon  honneur.  Vous 
doncques  dist  Pantagruel,  monsieur  de  Humevesne, 
dictes  ce  que  vouldrez  et  abreuiez,  sans  riens  toutesfoys 
laisser  de  ce  que  seruira  au  propos.  Lors  commença  le 
seigneur  de  Humevesne  ainsi  que  sensuyt.  Monsieur  et 
messieurs,  si  liniquite  des  hommes  estoit  aussi  facillcmcnt 
veue  en  iugement  categoricque  comme  on  congnoist 
mousches  en  laict,  le  monde  ne  seroit  pas  tant  mange  de 
ratz  :  comme  il  est,  et  y  auroit  des  aureilles  maintes  sur 
terre,  qui  en  ont  este  rongées  trop  laschement.  Car  com- 
bien que  tout  ce  que  a  dit  partie  aduerse  soit  bien  vray 
quant  a  la  lettre  et  Ihistoire  du  factum,  toutesfoys  mes- 
sieurs la  linesse,  la  tricherie,  et  les  petitz  hanicrochemens, 
sont  cachez  soubz  le  pot  aux  roses.  Doibz  ic  endurer  que 
la  mesme  heure  que  ie  mange  ma  souppe,  sans  mal  penser 
ny  mal  dire  Ion  me  viengne  [fol.  3o  v°]  ratisser  et  tabuster 
le  cerueau  me  sonnant  lantiquaille,  et  disant.  Qui  boyt  en 
mangeant  sa  souppe,  quant  il  est  mort  il  ne  voit  goutte. 
Et  saincte  Dame  combien  auons  nous  veu"  de  gros  capi- 
taines en  plain  camp  de  bataille,  alors  quon  donnoit  les 
horions  du  pain  beneist  de  la  contrarie,  pour  plus  hon- 
nestement  se  dodeliner,  iouer  du  Luc,  sonner  du  cul,  et 
faire  lespetis  saulx  en  plate  forme  sur  de  beaulx  escarpins 
deschiquetez  a  barbe  descreuisse?  mais  maintenant  le 
monde  est  tout  de  traue  de  louchetz  des  balles  de  lucestre  : 
lung  se  desbauche,  lautre  se  caiche  le  museau  pour  les 
froidures  hybernales,  et  si  la  court  ny  donne  ordre,  il  fera 
aussi  mal  glener  ceste  année,  quil  feist  ou  bien  fera  de 
troys  sepmaines.  Si  vne  pouure  personne  sen  va  aux 
estuues  pour  se  faire  enluminer  le  museau  de  bouzes  de 
vache,  ou  achapter  bottes  de  hyuer,  et  les  sergeans  pas- 
sans,  ou  bien  ceulx  du  guet  receuent  la  décoction  dung 

clystere,  ou  la  matière  fécale  dune  celle  persee  sur  leurs 
tintamarres,  en  doibt  Ion  pourtant  rongner  les  testons  et 
fricasser  les  escutz  elles  de  boys?  Aulcunesfoys  nous  pen- 
sons lung,  mais  dieu  faict  lautre.  et  quant  le  soleil  est 
couche,  toutes  bestes  sont  en  lombre,  ie  nen  veulx  pas 
estre  creu,  si  ie  ne  le  prouue  hugrement  par  gens  dignes 
de  mémoire.  Lan  trente  et  six  ia  [fol.  3i  r°]  uoys  achapte 
vng  courtault  Dalemaigne  hault  et  court  dassez  bonne 
laine  et  tainct  en  grene,  comme  me  asseuroyent  les 
orfeures,  toutesfoys  le  notaire  y  mist  du  cetera.  le  ne  suis 
pas  clerc  pour  prendre  la  lune  a  tout  les  dentz,  mais  au 
pot  de  beurre  ou  Ion  seelloit  les  instrumens  Vulcanicques 
le  bruyt  estoit,  que  le  bœuf  sale  faisoit  trouuer  le  vin  en 
plain  minuyct  sans  chandelle  et  feust  il  cache  ou  fond 
dung  sac  de  charbonnier,  housse  et  barde  auecques  le 
chamfrain  et  hoguines  requises  a  bien  fricasser  rustrye, 
cest  teste  de  mouton,  et  cest  bien  ce  quon  dit  enprouerbe, 
quil  faict  bon  veoir  vaches  noyres  en  boys  brusle,  quant 
on  iouyst  de  ses  amours.  len  fis  consulter  la  matière  a 
messieurs  les  crercs,  et  pour  resolution  concluent  en  fri- 
sesomorum  quil  nest  tel  que  de  faucher  en  este  en  caue 
bien  garnie  de  papier  et  dancre  de  plumes  et  de  ganiuet 
de  Lyon  sur  le  Rosne  tarabin  tarabas  :  Car  incontinent 
que  vng  harnoys  sent  les  aulx,  la  rouille  luy  mangeue  le 
foye,  et  puis  Ion  ne  faict  que  rebecquer  torty  coUi  fleure- 
tant  ie  dormir  dapres  disner,  et  voyla  qui  faict  le  sel  tant 
cher.  Messieurs  ne  croyez  pas  que  au  temps  que  ladicte 
bonne  femme  englua  la  poche  cuilliere  pour  le  record  du 
sergeant  mieulx  apanaiger,  et  que  la  fressure  boudinalle 
tergiuersa  par  les  boujr  [fol.  3i  vo]  ses  des  vsuriers,  il  y 
eust  rien  meilleur  a  soy  garder  des  Canniballes,  que 
prendre  vne  liasse  doignons,  liée  de  troys  cens  auez 
mariatz,  et  quelque  peu  dune  fraize  de  veau,  du  meilleur 
alloy  que  ayent  les  allrymistes  et  bien  luter  et  calciner  ses 
pantoufles  mouflin  monflart  auec  belle  saulce  de  raballc, 
et  soy  mucer  en  quelque  petit  trou  de  taulpe,  sauluant 
tousiours  les  lardons.  Et  si  le  dez  ne  vous  veult  aultre- 

ment  dire,  que  tousiours  ambesars,  ternes  six  et  troys, 
guare  daz,  mettez  la  dame  au  coing  du  lict  fringuez  la 
toureloura  la  la,  et  beuuez  a  oultrance  despicando  grc- 
noillibus  a  tout  beaulx  houseaulx  conturnicques  ce  sera 
pour  les  petis  oysons  de  mue  qui  sesbatent  au  ieu  de  fouc- 
quet,  attendant  battre  le  métal,  et  chauffer  la  cyre  aux 
bauars  de  godale.  Bien  vray  est  il  que  les  quatre  beoufz 
desquelz  il  est  question,  auoyent  quelque  peu  la  mémoire 
courte,  toutesfoys  pour  scauoir  la  game  ilz  nen  craignoyent 
courmaran  ny  quanard  de  Sauoye,  et  les  bonnes  gens  de 
ma  terre  en  auoyent  bonne  espérance,  disans,  ces  enfans 
deuiendront  grans  en  Algorisme,  ce  nous  sera  vne  ru- 
bricque  de  droit  :  nous  ne  pouons  faillir  a  prendre  le 
Loup,  en  faisant  noz  hayes  dessus  le  Moulin  a  vent 
duquel  a  este  parle  par  partie  aduerse.  Mais  le  diable  y 
eut  enuie,  et  mist  les  AUemans  [fol.  32  r^]  par  le  derrière, 
qui  tirent  diables  de  humer  her  tringue,  tringue,  das  ist 
costz,  frelorum  bigot  paupera  guerra  fuit.  Et  mesbahys  bien 
fort,  comment  les  astrologues  sen  empeschent  tant  en  leurs 
almucantaratz.  Car  il  ny  a  nulle  apparence  de  dire  que  a 
Paris  sur  petit  pont  geline  de  feurre,  et  fussent  ilz  aussi 
huppez  que  duppes  de  marays,  sinon  vrayement  quon 
scarifiast  les  pompettes  au  moret  fraîchement  esmoulu 
des  lettres  versales  ou  cursiues  ce  mest  tout  vng,  pourueu 
que  la  tranche  tille  ny  engendre  point  de  vers.  Et  pose  le 
cas  que  au  coublement  des  chiens  courans,  les  marmou- 
zelles  eussent  corne  prinse,  deuant  que  le  notaire  eust 
baille  sa  relation  par  art  Cabalisticque,  il  ne  sensuyt  pas 
saulue  meilleur  iugement  de  la  court,  que  six  arpens  de 
pre  a  la  grant  laize  feissent  troys  bottes  de  fine  ancre  sans 
soutfier  au  bassin,  considère  que  aux  funérailles  du  Roy 
Charles  Ion  auoit  en  plain  marche  la  toyson  pour  six 
blancz,  ientends  par  mon  serment  de  laine.  Et  ie  voy 
ordinairement  en  toutes  bonnes  maisons,  que  quant  Ion 
va  a  la  pippee,  faisant  troys  tours  de  balail  par  la  che- 
minée, et  insinuant  sa  nomination  Ion  ne  faict  que  ban- 
der aux  rains  et  souffler  au  cul,  si  daduanture  il  est  trop 

chault,  et  quil  le  luy  baille,  incontinent  les  lettres  veues, 
les  vaches  luy  fu  [fol.  32  vo]  rent  rendues.  Et  en  fut 
donne  pareil  arrest  à  la  martingalle  lan  dix  et  sept  pour  le 
maulgouuert  de  Louze  fourgouse,  a  quoy  il  plaira  a  la 
court  dauoir  esguard.  le  ne  dis  pas  vrayement  quon  ne 
puisse  par  équité  de  posséder  en  iuste  tiltre  ceulx  qui  de 
leaue  beniste  beuuroyent  comme  on  faict  dung  rançon  de 
tisserant  dont  on  faict  les  suppositoires  a  ceulx  qui  ne  veu- 
lent resigner,  sinon  a  beau  ieu  bel  argent.  Tune  messieurs 
quid  iuris  pro  minoribus.  Car  lusance  commune  delà  loy 
Salicque  est  telle,  que  le  premier  boutefeu  qui  escornifle 
la  vache  qui  mousche  en  plain  chant  de  Musicque,  sans 
solfier  les  poinctz  des  Sauatiers  :  doibt  en  temps  de  gode- 
marre  sublimer  la  pénurie  de  son  membre  par  la  mousse 
cuillie  alors  quon  se  morfond  a  la  messe  de  minuyt,  pour 
bailler  lestrapade  a  ces  bons  vins  blancs  Daniou  qui  font 
la  iambette  collet  a  collet  a  la  mode  de  Bretaigne.  Con- 
cluant comme  dessus  auecques  despens,  dommaiges,  et 
interestz.  Apres  que  le  seigneur  de  humevesne  eut  acheue, 
Pantagruel  dist  au  seigneur  de  Baysecul.  Mon  amy  vou- 
lez vous  riens  replicquer?a  quoy  rcspondit  Baisecui.  Non 
monsieur  :  car  ie  nen  ay  dit  que  la  vérité,  et  pour  dieu 
donnez  fin  a  nostre  différent,  car  nous  ne  sommes  pas  icy 
sans  grant  frais.  Alors  Pantagruel  se  leue,  [fol.  33  r°]  et 
assemble  tous  les  Presidens,  Conseilliers,  et  Docteurs  la 
assistans,  et  leur  dist.  Or  sca  messieurs,  vous  auez  ouy 
viue  vocis  oraculo,  le  différent  dont  il  est  question  :  que 
vous  en  semble?  Aquoy  respondirent.  Nous  lauons  véri- 
tablement ouy  mais  nous  ny  auons  entendu  au  diable  la 
cause?  Par  ce  nous  vous  prions  vna  voce  et  supplions  par 
grâce  que  vueillez  donner  la  sentence  telle  que  verrez,  et 
ex  nunc  prout  ex  tune  nous  lauons  aggreble,  et  ratifions 
de  noz  plains  consentemens.  Et  bien  messieurs  dist  Pan- 
tagruel, puis  quil  vous  plaist  ie  le  feray,  mais  ie  ne  trouue 
pas  le  cas  tant  difficile  que  vous  le  faictes.  Vostre  paraphe 
Caton  la  loy  Frater,  la  loy  Gallus,  la  loy  Quinque  pedum, 
la  loy  vinum,  la  loy  Si  dominus,  la  loy  Mater,  la  loy 

Mulier  hona,  la  lt)y  Si  qus,  la  loy  Pomponius,  la  loy 
Fundy,  la  loy  Exempter,  la  loy  Pretor.  la  loy  Venditor, 
et  tant  daultres,  sont  bien  plus  difficiles  en  mon  opinion. 
Et  après  ce  dict,  il  se  pourmena  vng  tour  ou  deux  de  sale 
pensant  bien  profundement  comme  Ion  pouoit  estimer, 
Car  il  ioignoit  dangusiie  et  petoit  daham  comme  vng  asne 
quon  sangle  trop  fort,  pensant  quil  failloii  a  vng  chascun 
faire  droict,  sans  varier  ny  accepter  personne,  puis  se 
retourna  asseoir  et  commença  a  prononcer  la  sentence 
comme  s'ensuyt.  [fol.  33  v^] 

Veu  entendu  bien  calcule  le  différent  dentre  les  sei- 
gneurs de  Baisecul  et  Humevesne,  la  court  leur  dit 
que  considère  que  la  ratepenade  décline  brauement  du 
solstice  estiual  pour  muguetter  les  billes  vesees  qui  ont 
eu  mat  du  pyon  par  les  maies  vexations  des  lucifuges 
nycticoraces,  qui  sont  inquiiines  au  climat  diarhomes 
dung  crucifix'  a  cheual  bendant  vng  arbaleste  au  reins, 
le  demandeur  eut  iuste  cause  de  calfreter  le  gallion 
que  la  bonne  femme  boursoufïloit  vng  pied  chausse  et 
lautre  nud,  le  remboursant  bas  et  roidde  en  sa  cons- 
cience dautant  de  baguenaudes  comme  il  y  a  de  poil 
en  dixhuyt  vasches,  et  autant  pour  le  brodeur.  Sembla- 
blement  est  declaire  innocent  du  cas  de  crime  quon 
pensoit  quil  eust  encouru  de  ce  quil  ne  pouuoit  baude- 
ment  fianter  par  la  décision  dune  paire  de  gands  parfumez 
de  petarrades  a  la  chandelle  de  noix  comme  on  vse  en  son 
pays  de  Myrebaloys  laschant  la  bouline  auecques  les 
boulletz  de  bronze,  dont  les  houssepailliers  pastissoyeut 
conestablement  ses  legumaiges  interbastes  du  loyre  a  tout 
les  sonnettes  desparuier,  faictes  a  poinct  de  Hongrie,  que 
son  beaufrere  portoit  memoriallement  en  vng  panier  limi- 
trophe, brode  de  gueuUes  a  troys  cheurons  hallebrenez  de 
sa  canabasserie,  au  caignart  angulaire  dont  on  tire  au 
papegay  vermi  [fol.  34  r»]  forme  auecques  la  vistempe- 
narde.  Mais  en  ce  quil  met  sus  au  défendeur  quil  fut  rata- 

I.  Le  mot  criicijîx  est  barré  à  lencre  sur  l'original. 

conneur  tyrofageux  et  goildronneur  de  mommye,  que  na 
este  trouue  estre  vray  comme  bien  la  debatu  ledict  défen- 
deur, la  court  la  condemne  en  troys  verrâssees  de  caille- 
botes  assimetees  prelorelitantees  et  gaudepisees  comme 
est  la  coustume  du  pays,  enuers  ledict  defîendeur  payables 
a  la  My  oust  en  May,  mais  ledict  défendeur  sera  tenu  de 
fournir  de  foing  et  destoupes  a  lembouchement  des  chaus- 
setrapes  gutturalles  emburelucocquees  de  guiluardons 
bien  grabelez  a  rouelle,  et  amys  comme  deuant,  et  sans 
despens  et  pouor  cause.  Laquelle  sentence  prononcée  les 
deux  parties  sen  allèrent  toutes  deux  contentes  de  larrest, 
qui  fut  quasi  chose  incroyable,  et  au  regard  des  Conseil- 
liers  et  aultres  Docteurs  qui  la  assistoyent,  il  demou- 
rerent  en  ecstase  esuanoys  bien  troys  heures  et  tous  rauys 
en  admiration  de  la  prudence  de  Pantagruel  plus  que 
humaine  quilz  auoyent  congneu  clerement  en  le  décision 
de  ce  iugement  tant  difficile  et  espineux.  Et  y  feussent 
encores,  sinon  quon  apporta  force  vinaigre  et  eaue  rose 
pour  leur  faire  reuenir  le  sens  et  entendement  acoustume, 
dont  dieu  soit  loue  par  tout. 

Comment  Pamir ge,   racompte  la  mainere  qiiil  eschappa 
de  la  main  des  Turqs.  Chapitre  .ix. 

[Fol.  34  v°.]  Le  iugement  de  Pantagruel,  fut  inconti- 
nent sceu  et  entendu  de  tout  le  monde  imprime  a  force  et 
rédige  es  Archiues  du  Palays,  en  sorte  que  le  monde  com- 
mença a  dire,  Salomon  qui  rendit  par  soubson  lenfant  a 
sa  mère,  iamais  ne  monstra  tel  chef  doeuure  de  prudence 
comme  a  faict  ce  bon  Pantagruel,  nous  sommes  heureux 
de  lauoir  en  nostre  pays.  Et  de  faict  Ion  le  voulut  faire 
maistre  des  requestes,  et  président  en  la  court,  mais  il 
refusa  tout  les  remerciant  gracieusement,  car  il  y  a  (dist 
il)  trop  grant  seruitude  a  ses  offices,  a  trop  grant  peine 
peuuent  estre  sauluez  ceulx  qui  les  exercent  veu  la  cor- 
ruption des  hommes  Mais  si  auez  quelque  muitz  de  bon 
vin,  voulentiers  ien  recepuray  le  présent.  Ce  que  ilz  hrent 

voLilentiers  et  luv  enuoyereni  du  meilleur  de  la  ville  et 
beut  assez  bien  :  mais  le  pouure  Panurge  en  beut  vailam- 
ment,  car  il  estoit  exime  comme  vng  haran  soret.  Aussi 
alloit  il  du  pied  comme  vng  chat  maigre.  Et  quelcun  lad- 
monnesta  en  disnant,  disant.  Compère  tout  beau  vous 
faictes  rage  de  humer.  Par  sainct  Thibault  (dist  il)  tu  dys 
vray,  et  si  ie  montasse  aussi  bien  comme  ie  aualle  ie  feusse 
desia  au  dessus  de  la  sphère  de  la  lune  auecques  Empe- 
docles.  Mais  ie  ne  scay  que  diable  cecy  veult  dire,  ce  vin 
est  fort  bon  delicieulx  mais  plus  ien  boy,  tant  plus  [fol.  35  r»] 
iay  soif.  le  croy  que  lumbre  de  mon  seigneur  Pantagruel 
engendre  les  altérez,  comme  la  Lune  faict  les  catarrhes. 
A  quoy  se  prindrent  a  rire  les  assistans.  Ce  que  voyant 
Pantagruel,  dist.  Panurge  quest  ce  que  auez  a  rire?  Sei- 
gneur (dist  il)  ie  leur  contoys,  comment  ces  diables  de 
Turcqs  sont  bien  malheureux  de  ne  boire  point  de  vin.  Si 
aultre  mal  ny  auoit  en  Lalchoran  de  Mahumeth,  encores 
ne  mettroys  ie  pas  de  sa  loy.  Mais  or  me  dictes  comment, 
dist  Pantagruel,  vous  eschappastes  de  leurs  mains?  Par 
dieu  seigneur,  dist  Panurge,  ie  ne  vous  en  mentiray  de 
mot.  Les  paillards  Turcqs  mauoyent  mys  en  broche  tout 
larde,  comme  vng  connil,  car  iestoys  tant  exime  que  aul- 
trement  de  ma  chair  eust  este  fort  mauluaise  viande,  et  en 
ce  point  me  faisoient  roustir  tout  vif.  Et  ainsi  comme  ilz 
me  routissent,  ie  me  recommandoys  a  la  grâce  diuine, 
ayant  en  mémoire  le   bon  sainct  Laurent,  et  touiours 
esperoys  en  Dieu,  quil  me  deliureroit  de  ce  tourment  ce 
qui  fut  faict  bien  estrangement.  Car  ainsi  que  me  recom- 
mandoys bien  de  bon  cueur  a  dieu,  cryant.  Seigneur  Dieu 
ayde  moy.  Seigneur  Dieu  saulue  moy.  Seigneur  Dieu  oste 
moy  de  cetorment  auquel  cestraistes  chiens  me  détiennent, 
pour  la  maintenance  de  ta  loy.  Le  routisseur  sendormyt 
par  le  vouloir  diuin,   [fol.  35  v]  ou  bien  quelque  bon 
Mercure  qui  endormyt  cautement  Argus,  qui  auoit  cent 
yeulx.  Or  quant  ie  vy  quil  ne  me  tournoit  plus  en  routis- 
sant,  ie  le  regarde,  et  voy  quil  sendort,  ainsi  ie  prens 
auecques  les  dentz  dng  tyson  par  le  bout  ou  il  nestoit 

point  brusle,  et  vous  le  gette  au  gyron  de  mon  routisseur, 
et  vng  aultre  ie  gette  le  mieulx  que  ie  peuz  soubz  vng  lict 
de  camp,  qui  estoit  auprès  de  la  cheminée  ou  il  y  auiot 
force  paille.  Incontinent  le  feu  se  print  a  la  paille,  et  de 
la  paille  au  lict  et  du  lict  au  solies  qui  estoit  embrunche 
de  sapin  faict  a  quehues  de  lampes.  Mais  le  bon  fut,  que 
le  feu  que  iavois  gette  au  gyron  de  mon  paillard  routis- 
seur luy  brusla  tout  le  penil,  et  se  prenoit  aux  couillons, 
sinon  quil  nestoit  point  tant  punays  quil  ne  le  sentit  plu- 
tost  que  le  iour,  et  debouq  estourdy  se  leuant  crya  a  la 
fenestre  tant  quil  peult,  dal  baroth,  dal  baroth,  qui  vault 
autant  a  dire  comme,  au  feu,  au  feu,  et  vint  droict  a  moy 
pour  me  getter  du  tout  au  feu,  et  desia  auoit  couppe  les 
cordes  dont  on  mauoit  lye  les  mains,  et  il  couppoit  les 
liens  des  pieds,  mais  le  maistre  de  la  maison  ouyant  le  cry 
du  feu,  et  en  sentant  la  fumée  de  la  rue  ou  il  se  pourme- 
noit  auecques  quelques  aultres  Baschatz  et  Musaffiz,  cou- 
rut tant  quil  peult  donner  secours  et  pour  emporter  ses 
bagues.  Et  de  pleine  arriuee  il  tyre  la  broche  ou  ie 
[fol.  36  ro]  estoys  embroche,  et  tua  tout  roidde  mon  rou- 
tisseur dont  il  mourut  la  par  faulte  de  gouuernement  ou 
aultrement,  car  il  luy  passa  la  broche  vng  peu  au  dessus 
du  nombril  vers  le  flan  droit,  et  luy  percea  la  tierce  lobe 
du  foye,  et  le  coup  haussant  luy  pénétra  le  diapragme,  et 
par  atrauers  la  capsule  du  cueur  luy  sortit  sa  broche,  par 
le  hault  des  espaules  entre  les  spondyles  et  lomoplate 
senestre.  Vray  est  que  en  tirant  la  broche  de  mon  corps 
ie  tumbe  a  terre  près  des  landiers,  et  me  fys  vng  peu  de 
mal  a  la  cheute,  toutesfoys  non  pas  grant,  car  les  lardons 
soustindrent  le  coup.  Puys  voyant  mon  Baschaz,  que  le 
cas  estoit  désespère,  et  sa  maison  estoit  bruslee  sans 
remission,  et  tout  son  bien  perdu,  se  donna  a  tous  les 
diables,  appellant  Grilgoth,  Astarot,  et  Rapallus  par  neuf 
foys.  Quoy  voyant  ieuz  de  peur  pour  plus  de  cinq  solz, 
craignant  les  diables  viendront  a  ceste  heure  pour  empor- 
ter ce  fol  icy,  seroyent  ilz  bien  gens  pour  memporter 
aussi?  le  suis  ia  a  demy  rousty,  mes  lardons  seront  cause 

de  mon  mal,  car  ces  diables  icy  sont  fryans  de  lardons, 
comme  vous  auez  lauciorite  du  philosophe  lambelicque 
et  Murmault  en  lapologie  de  bossutis  et  contrefactis  pro 
Magistros  nostros,  mais  ic  fys  le  signe  de  la  Croix,  cryant 
a  haulte  voix  Agyos,  Athanatos,  Hoiheos,  et  encores 
[fol.  36  V"]  nul  ne  venoit.  Ce  que  congnoissant  mon  vil- 
lain  Baschaz  se  vouloit  tuer  de  ma  broche,  et  sen  percer 
le  cueur,  et  de  faict  la  mist  contre  sa  poictrine,  mais  elle 
ne  pouuoit  outre  passer  car  elle  nestoit  pas  assez  poinc- 
tue,  et  poulsoit  tant  quil  pouoit  mais  il  ne  prouffitoit 
riens.  Alors  ie  men  vins  a  luy,  disant.  Missaire  bougrino 
tu  pers  icy  ton  temps  :  car  tu  ne  te  tueras  iamais  ainsi  : 
mais  bien  te  blesseras  quelque  hurte,  dont  tu  languiras 
toute  ta  vie  entre  les  mains  des  Barbiers  :  mais  si  tu  veulx 
ie  te  tueray  icy  tout  franc  en  sorte  que  tu  nen  sentiras 
riens,  et  men  croys  :  car  ien  ay  bien  tue  daultres  qui  sen 
sont  bien  trouuez.  Ha  mon  amy  (dist  il)  ie  ten  prie  et  ce 
faisant  ie  te  donne  ma  bougette,  tiens  voyla  la,  il  y  a  six 
cens  seraph  dedans,  et  quelques  dyamens  et  rubyz,  en 
perfection.  Et  ou  sont  il  dist  Epistemon.  Par  sainct  lehan, 
dist  Panurge  ilz  sont  bien  loing  silz  vont  touiours.  Acheue, 
dist  Pantagruel,  ie  te  pry  que  nous  saichons  comment  tu 
acoustras  ton  Baschaz.  Foy  dhomme  de  bien,  dist  Panurge, 
ie  nen  mentz  de  mot.  le  le  bende  dune  meschante  braye 
que  ie  trouue  la  demy  bruslee,  et  vous  le  lye  rustrement 
pieds  et  mains  de  mes  cordes,  si  bien  quil  neust  seu 
regimber,  puis  luy  passay  ma  broche  a  trauers  la  garga- 
melle,  et  aussi  le  pendoys  acrochant  la  broche  a  deux 
gros  cram  [fol.  37  r^]  pons,  qui  soustenoyent  des  aie- 
bardes.  Et  vous  attise  vng  beau  feu  au  dessoubz  et  vous 
flamboys  mon  milourt  comme  on  faict  les  harans  soretz  a 
la  cheminée,  puis  prenant  sa  bougette  et  vng  petit  iauelot 
qui  estoit  sur  les  crampons  men  fuys  le  beau  galet.  Et 
dieu  scait  comme  ie  sentoys  mon  espaule  de  mouton. 
Quant  ie  fuz  descendu  en  la  rue,  ie  trouuay  tout  le  monde 
qui  estoit  acouru  au  feu,  a  force  deau  pour  lestaindre.  Et 
me  voyans  ainsi  a  demy  rousty  eurent  pitié  de  moy  natu- 

rellement,  et  me  getterent  toute  leur  eau  sur  moy,  et  me 
refraichirent  ioyeusement,  ce  que  me  feist  grant  bien, 
puis  me  donnerem  quelque  peu  a  repaistre,  mais  ie  ne 
mangeoys  gueres,  car  ilz  ne  bailloyent  que  de  leau  a  boire 
a  leur  mode.  Et  aultre  mal  ne  me  firent,  sinon  vng  viliain 
petit  Turq  boussu  par  deuant,  qui  furtiuement  me  croc- 
quoit  mes  lardons,  mais  ie  luy  baillys  si  vert  dronos  sur 
les  doigs  a  tout  mon  iauelot,  quil  ny  retourna  pas  deux 
foys.  Et  vng  ieune  Tudesque,  qui  mauoit  aporte  vng  pot 
de  mirabolans  emplicz  confiiez  a  leur  mode,  laquelle 
regardoit  mon  pouure  haire  esmouchete,  comment  il 
sestoit  retire  au  feu,  il  ne  me  alloit  plus  que  iusques  sur 
les  genoulx.  Mais  notez  que  ce  rotissement  icy  me  guerist 
dune  sciatique  entièrement,  a  laquelle  iestoys  subiectplus 
de  sept  ans  [fol.  Sy  v»]  auoit.  Or  ce  pendant  quilz  se  amu- 
soyent  a  moy  le  feu  triumphoit  ne  demandez  pas  com- 
ment a  prendre  en  plus  de  deux  mille  maisons,  tant  que 
quelqun  dentre  eulx  lauisa  et  escrya  disant.  Ventre  Moham 
toute  la  ville  brusle,  et  nous  amusons  icy.  Ainsi  chascun 
senva  a  sa  chacuniere.  De  moy  ie  prens  mon  chemin  vers 
la  porte.  Et  quant  ie  fuz  sur  vng  petit  tucquet  qui  est 
auprès,  ie  me  retourne  arrière,  comme  la  femme  de  Loth, 
et  vys  toute  la  ville  bruslant  comme  Sodome  et  gomorre 
dont  ie  fuz  tant  aise  que  ie  me  cuyde  concilier  de  ioye, 
mais  dieu  men  punit  bien.  Comment?  dist  Pantagruel. 
Ainsi  que  ie  regardoys  en  grant  liesse  ce  beau  feu  me 
gabelant  et  disant.  Ha  pouures  puises,  ha  pouures  souris, 
vous  aurez  mauluais  hyuer  le  feu  est  en  vostre  paillier, 
sortirent  plus  de  six  voire  plus  de  treze  cens  chiens  gros 
et  menutz  tous  ensemble  de  la  ville,  fuyans  le  feu.  Et  de 
première  venue  acoururent  droict  a  moy,  sentant  lodeur 
de  me  paillarde  chair  demy  rostye,  et  me  eussent  deuore  a 
Iheure,  si  mon  bon  ange  ne  meust  bien  inspire.  Et  que 
fys  tu  pouuret?  dist  Pantagruel.  Soubdain  ie  me  aduise 
de  mes  lardons,  et  les  leur  gettoys  au  millicu  dentre  eulx, 
et  chiens  daller,  et  de  se  cntrebatrc  lung  lautre  a  belles 
dentz,  a  qui  auroit  le  lardon.  Par  ce  moyen  me  laissèrent, 

et  ie  les  laisse  aussi  se  pelaudant  [fol.  38  r"]  lung  lautre, 
et  ainsi  eschappe  gaillart  et  dehait. 

Comment  Panurge  enseigne  vue  manière  bien  noiiuelle  de 
hastir  les  murailles  de  Paris.  Chapitre  .xj. 

Pantagruel  quelque  iour  pour  se  recréer  de  son  estude 
se  pourmenoit  vers  les  faulxbourgs  sainct  Marceau  vou- 
lant veoir  la  foUie  Gobelin,  et  Panurge,  estoit  auecques 
luy,  ayant  tousiours  le  flacon  soubz  sa  robbe,  et  quelque 
morceau  de  iambon  :  car  sans  cela  iamais  ne  alloit  il, 
disant  que  cestoit  son  garde  corps,  et  aultre  espee  ne  por- 
toit  il.  Et  quant  Pantagruel,  luy  en  voulut  bailler  vne,  il 
respondit,  quelle  luy  eschaufferoit  la  râtelle.  Voire  mais, 
dist  Epistemon,  si  Ion  te  assailloit  comment  te  defendroys 
tu?  A  grans  coups  de  brodequin  respondit  il,  pourueu 
que  les  estocz  feussent  defenduz.  A  leur  retour  Panurge 
consideroit  les  meurailles  de  la  ville  de  Paris,  et  en  irri- 
sion  dist  a  Pantagruel  Voy  ne  cy  pas  de  belles  murailles, 
pour  garder  les  oysons  en  mue?  Par  ma  barbe,  elles  sont 
competentement  meschantes  pour  vne  telle  ville  comme 
est  ceste  cy,  car  vne  vasche  auecques  vng  pet  en  abbatroit 
plus  de  six  brassées.  O  mon  amy,  dist  Pantagruel,  scez  tu 
pas  bien  ce  que  dist  Agesilaus,  quant  on  [fol.  38  vo]  luy 
demanda  :  Pourquoy  la  grande  cite  de  Lacedemone  nes- 
toit  point  ceincte  de  murailles?  Car  monstrant  les  habi- 
tans  et  citoyens  de  la  ville  tant  bien  expers  en  discipline 
militaire,  et  tant  fors  et  bien  armez  Voicy,  dist  il,  les  meu- 
railles de  la  cite,  signifians  quil  nest  murailles  que  des  os, 
et  que  les  villes  ne  scauroyent  auoir  muraille  plus  seure 
et  plus  forte  que  de  la  vertu  des  habitans.  Ainsi  ceste  ville 
est  si  forte  par  la  multitude  du  peuple  belliqueux  qui  est 
dedans,  quilz  ne  se  soucient  point  de  faire  aultres  mu- 
railles. Et  dauantaige,  qui  la  vouldroit  emmurailler  come 
Strasbourg,  ou  Orléans,  ou  Carpentras,  il  ne  seroit  pos- 
sible, tant  les  frays  seroyent  excessifz.  voire  mais,  dist 
Panurge,  si  faict  il  bon  auoir  quelque  visaige  de  pierre 

quant  on  est  enuahy  de  ses  ennemys,  et  ne  fust  ce  que 
pour  demander,  qui  est  la  bas  ?  Et  au  regard  des  frays 
énormes  que  dictes  estre  nécessaires  si'  Ion  la  vouloit 
murer.  Si  messieurs  de  la  ville  meveullent  donner  quelque 
bon  pot  de  vin,  ie  leur  enseigneray  vne  manière  bien  nou- 
uelle,  comment  ilz  les  pourront  bastir  a  bon  marche.  Et 
comment?  dist  Pantagruel.  Ne  le  dictes  donc  pas  respon- 
dit  Panurge,  si  ie  vous  lenseigne.  le  voy  que  les  callibis- 
trys  des  femmes  de  ce  pays,  sont  a  meilleur  marche  que 
les  pierres,  diceulx  fauldroit  bastir  les  murailles  en 
[fol.  39  r°]  les  arrangeant  en  bonne  symmetrye  d'archi- 
tecture et  mettant  les  plus  grans  au  premiers  rancz  et  puis 
en  taluant  a  doz  dasne  arranger  les  moyens,  et  hnable- 
ment  les  petitz.  Et  puis  faire  vng  beau  petit  entrelarde- 
ment  a  poinctes  de  dyamans  comme  la  grosse  tour  de 
bourges  de  tant  de  bracquemars  enroiddys  qui  habitent 
par  les  braguettes  claustralles.  Quel  diable  defferoit  vne 
telle  meuraille?  Il  ny  a  métal  qui  tant  resistast  aux  coups. 
Et  puis  que  les  couilleurines  se  y  vinsent  froter  vous  en 
verriez  par  dieu  incontinent  distiller  a  ce  benoist  fruict  de 
grosse  verolle  menu  comme  pluye.  Sec  au  nom  de  diables. 
Dauantaige  la  fouldre  ne  tomberoit  iamais  dessus.  Car 
pourquoy?  ilz  sont  tous  benistz  ou  sacrez.  le  ny  voy  que 
vng  inconuenient.  Ho  ho  ha  ha  ha,  dist  Pantagruel.  Et 
quel?  Cest  que  les  mousches  en  sont  tant  friandes  que 
meruerueilles,  et  se  y  cueilliroient  facillement  et  y  feroyent 
leur  ordure,  et  voyla  louurage  gaste  et  le  pape  diffame, 
Mais  voycy  comment  Ion  y  remediroit.  Il  fauldroit  très 
bien  les  esmouchetter  auecques  belles  quehues  de  regnards, 
ou  de  gros  vietz  dazes  de  Prouence.  Et  a  ce  propos  ie 
vous  veulx  dire,  nous  en  allant  pour  soupper  vng  bel 
exemple  que  mes  frater  de  Cornibus  libro  de  compotatio- 
nibus  mendicantium.  Au  temps  que  [fol.  39  v"]  les  bestes 
parloyent  (il  ny  a  pas  troys  iours'  vng  pouure  lyon  par  la 
forest  de  Bière  se  pourmenant  et  deuisant  de  ses  menus 
suffrages  passa  par  dessoubz  vng  arbre  auquel  estoit 
monte    vng   villain    charbonnier    pour    abatre   du    boys. 

Lequel  voyant  le  lyon,  luv  gcita  sa  coignce,  et  le  blessa 
énormément  en  vne  cuysse.  Dont  le  lyon  cloppant  tant 
court  et  tracassa  par  la  forest  pour  trouuer  ayde,quil  ren- 
contra vng  charpentier,  lequel  voulentiers  regarda  sa 
playe,  et  la  nettoya  le  miculx  quil  peult,  et  lemplyt  de 
mousse,  luy  disant,  quil  esmouschast  bien  sa  playe  que 
les  mousches  ne  si  cuyllassent  point,  attendant  quil  yroit 
chercher  de  Iherde  au  charpentier.  Ainsi  le  lyon  guery  se 
pourmenoit  par  la  forest  a  laquelle  heure  bne  vieille 
sempiternelle  ebuscheoit  et  amassoit  du  boys  par  ladicte 
forest  laquelle  voyant  le  lyon  venir  tumba  de  peur  a  la 
renuerse  en  telle  façon,  que  le  vent  luy  renuersa  robbe, 
cotte,  et  chemise  iusques  au  dessus  des  espaules  Ce  que 
voyant  le  lyon  accourut  de  pitié,  veoir  si  elle  estoit  point 
faict  mal,  considérant  son  comment  a  nom?  dist.  O  pouure 
femme  qui  ta  ainsi  blessée?  et  ce  disant  apperceut 
vng  regnard,  lequel  il  appela  disant.  Compère  regnard, 
hau,  sca  sca  et  pour  cause.  Quant  le  regnard  fut 
venu  il  luy  dist.  Compère  mon  amy,  Ion  a  blesse  ceste 
femme  icy  entre  les  iambes  bien  villai-  [fol.  38  (pour  40)  r°] 
nement  et  ny  a  solutio  de  continuyte  manifeste  regarde 
que  la  playe  est  grande  depuis  le  cul  iusques  au  nombril 
mesure  quatre,  mais  bien  cinq  empans  et  demy,  cest  vng 
coup  de  coignee  ie  me  double  que  la  playe  soit  vieille 
pourtant  affin  que  les  mousches  ny  prennent  esmousche 
la  bien  fort  ie  ten  pry,  et  dedans  et  dehors,  tu  as  bonne 
quehue  et  longue,  esmouche  mon  amy  esmouche  ie  ten 
supply,  et  ce  pendant  ie  voys  quérir  de  la  mousse,  pour  y 
mettre.  Car  ainsi  nous  fault  il  secourir  et  ayder  lung 
lautre,  dieu  le  commande.  Esmousche  fort  ainsi  mon  amy, 
esmouche  bien  :  car  ceste  playe  veult  estre  esmouchee 
souuent,  aultrement  la  personne  ne  peult  estre  a  son  aise 
Or  esmouche  bien  mon  petit  compère,  esmouche,  dieu  ta 
bien  pourueu  de  quehue,  tu  las  grande  et  grosse  a  ladue- 
nant,  esmouche  fort  et  ne  tennuye  point,  ie  narresteray 
gueres.  Puis  sen  va  chercher  force  mousse,  et  quant  il  fut 
quelque  peu  loing  il  sescrya  parlant  au  regnard.  Esmouche 

bien  tousiours  coompere,  esmouche,  et  ne  te  fasche  iamais 
de  bien  esmoucher,  par  dieu  mon  petit  compère  ie  te  feray 
estre  a  gaiges,  esmoucheteur  de  la  royne  Marie,  ou  bien 
de  don  Pietro  de  Castille,  esmouche  seulement,  esmouche 
et  riens  plus.  Le  pouure  regnard  esmouchoit  fort  bien 
deçà  et  delà,  dedans  et  dehors,  mais  la  faulce  vieille  et 
mauuaise,  incessamment  ves  [fol.  38  (pour  40)  v»]  noit  et 
vessoit  puant  comme  cent  diables  et  le  poure  regnard 
estoit  bien  mal  a  son  ayse  :  car  il  ne  scauoit  de  quel  coste 
se  virer  :  pour  euader  le  parfum  des  vesses,  de  la  vieille  :  et 
ainsi  quil  se  tournoit  il  veit  quil  y  auoit  au  derrière  encores 
vng  aultre  pertuys,  non  pas  si  grant  que  celluy  qu'il 
esmouchoit,  dont  luy  venoit  ce  vent  tant  puant  et  infect. 
Le  lyon  finablement  retourne  portant  de  mousse  plus  que 
ne  tiendroit  dix  et  huit  balles,  et  commença  en  mettre 
dedans  la  playe  a  tout  vng  baston  quil  aporta  :  et  y  en 
auoit  ia  bien  mis  seize  balles,  et  demye,  et  sesbahissoit 
que  diable  ceste  playe  est  parfonde  :  il  y  entreroit  de 
mousse  plus  de  deux  charretées,  et  bien  puisque  dieu  le 
veult  et  tousiours  fourroit  dedans.  Mais  le  regnard  laduisa. 
O  compère  lyon  mon  amy  ie  te  pry  ne  metz  pas  icy  toute 
la  mousse,  gardes  en  quelque  peu,  car  il  y  a  encores  icy 
dessoubz  vng  aultre  petit  pertuys,  qui  put  comme  cinq 
cens  diables,  len  suis  empoisonne  de  lodeur  tant  il  est 
punays.  Ainsi  fauldroit  garder  ces  murailles  des  mousches 
et  mettre  des  esmoucheteurs  a  gaiges.  Lors  dist  Panta- 
gruel. Et  comment  sces  tu  que  les  membres  honteux  des 
femmes  sont  a  si  bon  marche,  car  en  ceste  ville  il  y  a 
force  preude  femmes  chastes  et  pucelles  Et  vbi  prenus? 
dist  Panurge.  le  vous  en  diray  non  pas  mon  opinion, 
mais  [fol.  41  v°]  vraye  certitude  et  asscurance.  le  ne  me 
vante  pas  den  auoir  embourre  quatre  cens  dix  et  sept 
depuis  que  ie  suis  en  ceste  ville,  et  sil  ny  a  que  neuf  iours, 
voire  de  mangeresses  dymages  et  de  théologiennes,  Mais 
a  ce  matin  iay  trouue  vng  bon  homme,  qui  en  vng  bissac 
tel  comme  celluy  de  Esopet,  portoit  deux  petites  fillettes 
de  Icagc  de  deux  ou  troys  ans  au  plus,  lune  dcuani,  lautrc 

derrière.  Il  me  demanda  laumosne,  mais  ie  luy  feis  res- 
ponce  que  iauoys  beaucoup  plus  de  collions  que  de  deniers. 
Et  après  luy  demanday.  Bon  homme  ces  deux  filles  sont 
elles  pucelles?  Frère  dist  il,  la  deux  ans  a  que  ainsi  ie  les 
porte,  et  au  reguard  de  ceste  cy  deuant,  laquelle  ie  voy 
continuellement  en  mon  aduis  quelle  est  pucelle,  toutes- 
foys  ie  nen  vouldroys  pas  mettre  mon  doigt  au  feu  :  quant 
est  de  celle  que  ie  porte  derrière,  ic  nen  scay  sans  faulte 
riens.  Vrayement  dist  Pantagruel,  tu  es  gentil  compai- 
gnon.  ie  te  vculx  habiller  de  ma  liuree.  Et  le  feist  vestir 
galantement  selon  la  mode  du  temps  qui  couroit,  excepte 
que  Panurge  voulut  que  la  braguette  de  ses  chausses  feust 
longue  de  troys  piedz,  et  guarree  non  pas  ronde,  ce  que 
feust  faict,  et  la  faisoit  bon  veoir.  Et  disoit  souuent  que  le 
monde  nauoit  point  encores  congneu  lemolument  et 
vtilite  qui  est  de  porter  grande  braguette,  mais  le  temps 
leur  enseigne  [fol.  41  v°]  roit  quelque  iour,  comme  toutes 
choses  ont  este  inuentees  en  temps.  Dieu  guard  de  mal 
(disoit  il)  le  compaignon  a  qui  la  longue  braguette  a 
saulue  la  vie.  dieu  guard  de  mal  a  qui  la  longue  braguette 
a  valu  pour  vng  iour  cent  soixante  mille  escuz,  Dieu  guard 
de  mal,  qui  par  sa  longue  braguette,  a  saulue  toute  vne 
ville  de  mourir  de  fain.  Et  par  dieu  ien  feray  vng  liure  de 
la  commodité  des  longues  braguettes  quant  iauray  vng  peu 
plus  de  loisir.  Et  de  faict  en  composa  vng  beau  et  grand 
liure  auecques  les  figures  :  mais  il  nest  encores  imprime 
que  ie  saiche. 

Des  meurs  et  conditions  de  Panurge.  Chapi.  .xij. 

Panurge  estoit  de  statue  moyenne  ny  trop  grand  ny  trop 
petit,  et  auoit  le  nez  vng  peu  aquilin  faict  a  manche  de 
rasouer.  Et  pour  lors  estoit  de  leage  de  trente  et  cinq  ans 
ou  enuiron,  fin  a  dorer  comme  vne  dague  de  plomb,  bien 
gualand  homme  de  sa  personne,  sinon  quil  estoit  quelque 
peu  paillard,  et  subiect  de  nature  a  vne  maladie  quon 
appelloit  en  ce  temps  la  faulte  dargent,  cest  douleur  non 

pareille  :  toutesfoys  il  auoit  soixante  et  troys  manières 
den  trouuer  tousiours  a  son  besoing,  dont  la  plus  honno- 
rable  et  la  plus  commune  estoit  par  façon  de  larrecin  fur- 
tiuement  faict,  malfaisant,  bateur  de  pauez,  ribleur  sil  y 
en  auoit  en  [fol.  42  r"]  Paris  :  et  tousiours  machinoit 
quelque  chose  contre  les  sergeans  et  contre  le  guet.  A  lune 
foys  il  assembloit  troys  ou  quatre  de  bons  rustres  et  les 
faisoit  boire  comme  Templiers  sur  le  soir,  et  après  les 
menoit  au  dessoubz  de  sàincte  Geneuiefue,  ou  auprès  du 
colliege  de  Nauarre,  et  a  Iheure  que  le  guet  montoit  par 
la,  ce  que  il  congnoissoit  en  mettant  son  espee  sur  le  paue 
et  loreille  auprès,  et  lors  quil  oyoit  son  espee  bransler, 
cestoit  signe  infaillible  que  le  guet  estoit  près  :  a  Iheure 
doncques  luy  et  ses  compaignons  prenoyent  vng  tombe- 
reau, et  luy  bailloyent  le  bransle  le  ruant  de  grant  force 
contre  la  vallée,  et  ainsi  mettoyent  tout  le  pouure  guet 
tout  par  terre  comme  porcs,  et  puis  sen  fuyoyent  de  lautre 
coste,  car  en  moins  de  deux  iours,  il  sceut  toutes  les  rues, 
ruelles  et  trauerses  de  Paris  comme  son  Deus  det.  A  lautre 
foys  il  faisoit  en  quelque  belle  place  par  ou  ledict  guet 
deuoit  passer  vne  trainee  de  pouldre  de  canon,  et  a  Iheure 
que  le  guet  passoit  il  mettoit  le  feu  dedans,  et  puis  prenoit 
son  passetemps  a  veoir  la  bonne  grâce  quilz  auoyent  en 
sen  fuyant,  pensans  que  le  feu  sainct  Antoine  les  tint  aux 
iambes.  Et  au  reguard  des  poures  maistres  es  ars  et  théo- 
logiens, il  les  persecutoit  sur  tous  aultres  :  quant  il  ren- 
controit,  quelcun  dentre  eulx  par  la  rue,  iamais  ne  failloit 
de  leur  faire  quelque  mal,  [fol.  42  v"]  maintenant  leurs 
mettant  vng  estronc  dedans  leurs  chaperons  a  bourlet, 
maintenant  leur  attachant  de  petites  quehues  de  regnard, 
ou  des  oreilles  de  Heures  par  derrière,  ou  quelque  aultre 
mal.  Et  vng  iour  que  Ion  auoit  assigne  a  tous  les  théolo- 
giens de  se  trouuer  en  Sorbone  pour  examiner  les  articles 
de  la  foy,  il  fist  vne  tartre  bourbonnoyse  composée  de 
force  de  hailz,  de  galbanom,  de  assa  fetida,  de  castoreum, 
destroncs  tous  chaulx,  et  les  destrampit  de  sanie  de  bosses 
chancreuses,  et  de  fort  bon  matin  engressa  et  oingnit  theo- 

logalement  tout  le  treilliz  de  Sorbonne,  en  sorte  que  le 
diable  ny  eust  pas  dure.  Et  tous  ces  bonnes  gens  ren- 
doyent  la  leurs  gorges  deuant  tout  le  monde,  comme  silz 
eussent  escorche  le  regnard,  et  en  mourut  dix  ou  douze 
de  peste,  et  plus  de  vingt  et  sept  en  eurent  la  veroUe,  mais 
il  ne  sen  soucioit  pas.  Et  portoit  ordinairement  vng  fouet 
soubz  sa  robe,  duquel  il  foettoyt  sans  remission  les  paiges 
quil  trouuoit  portans  du  vin  a  leurs  maistres  pour  les 
auancer  daller.  Et  en  son  saye  y  auoit  plus  de  vingt  et  six 
petites  bougetes  et  faques  lousiours  pleines,  lune  dung 
petit  deaul  de  plomb,  et  dung  petit  cousteau  affilie  comme 
aguille  de  peletier,  dont  il  couppit  les  bourses,  lautre  de 
aigrest  quil  gettoit  aux  yeulx  de  ceulx  quil  trouuoit,  lautre 
de  glaterons  empennez  [fol,  43  r^]  de  petites  plumes  de 
oysons,  ou  de  chappons  quil  gettoit  sur  les  robbes  et 
bonnetz  des  bonnes  gens,  et  souunet  leur  en  faisoyent  de 
belles  cornes  quilz  portoyent  par  toute  la  ville,  aulcunes- 
foys  toute  leur  vie.  Aux  femmes  aussi  par  dessus  leurs 
chapperons  au  derrière,  aulcunesfoys  en  mettoit  faictz  en 
forme  dung  membre  dhomme.  En  lautre  vng  tas  de  cor- 
netz  tous  plains,  de  puises  et  de  poux,  quil  empruntoit 
des  guenaulx  de  sainct  Innocent  :  et  les  gettoit  a  tout 
belles  petites  cannes  ou  plumes  dont  on  escript,  sur  les 
colletz  des  damoyselles  quil  trouuoit,  et  mesmement  en 
lesglise,  car  iamais  ne  se  mettoit  au  cueur  au  hault,  mais 
tousiours  demouroit  en  la  nef  entre  les  femmes,  tant  à  la 
messe,  a  vespres,  comme  au  sermon.  En  lautre,  force 
prouisions  de  haims  et  claueaulx,  dont  il  acouploit  sou- 
uent  les  hommes  et  les  femmes  en  compaignies  ou  ilz 
estoient  serrez,  et  mesmement  celles  qui  portoient  robbes 
de  tafetas  armoisi,  et  a  Iheure  quelles  se  vouloyent  dépar- 
tir :  elles  rompoyent  toutes  leurs  robbes.  En  lautre  vng 
fouzil  garnv  desmorche  :  dallumettes,  de  pierre  a  feu  et 
tout  aultre  appareil  a  ce  requis.  En  lautre  deux  ou  iroys 
mirouers  ardens,  dont  il  faisoit  enrager  aulcunesfois  les 
hommes  et  les  femmes,  et  leur  faisoit  perdre  tontenance 
a  lesglise,  car  il  disoit  quil  ny  [fol.  43  v°]  auoit  qung  anti- 

Strophe  entre  femme  folle  a  la  messe,  et  femme  molle  a  la 
fesse.  En  lautre  auoit  prouision  de  fil,  et  daguilles  dont 
il  faisoit  mille  petites  diableries.  Vne  ,  fois  a  lissue  du 
Palays  a  la  grant  salle  que  vng  cordelier  disoit  sa  messe 
de  messieurs  il  luy  ayda  a  soy  habiller  et  reuestir,  mais 
en  lacoustrant  il  luy  cousit  laulbe  auecques  sa  robbe  et 
chemise,  et  puis  se  retira  quant  messieurs  de  la  court  se 
vindrent  asseoir  pour  ouyr  messe.  Mais  quant  ce  fust  a 
lite  missa  est,  que  le  pouure  frater  se  voulut  deuestir  son 
aulbe,  il  emporta  ensemble  et  habit  et  chemise  qui  estoyent 
bien  cousuz  ensemble,  et  se  rebrassit  iusques  auxespaules 
monstrant  son  callibistris  a  tout  le  monde,  qui  nestoit  pas 
petit  :  sans  doubte.  Et  le  frater  tousiours  tiroit,  mais  tant 
plus  ce  descouuroit  il,  iusques  a  ce  qung  de  messieurs  de 
la  cour  dist.  Et  quoy  ce  beaupere  nous  veult  il  icy  faire 
lofîrande  et  bayser  son  cul  ?  le  feu  sainct  Anioyne  le  bayse. 
Et  des  lors  fut  ordonne  que  les  pouures  beatzperes  ne  se 
despouilleroyent  plus  devant  le  monde,  mais  en  leur  sacri- 
fice, mesmement  quant  il  y  auroit  des  femmes,  car  ce  leur 
seroit  occasion  de  pécher  du  pèche  denuie.  Et  le  monde 
demandoit,  Pourquoy  est  ce  que  ces  fraters  auoyent  la 
couille  si  longue?  mais  ledict  Panurge  soulut  tresbien  le 
problème,  disant  ce  que  faict  les  oreilles  des  asnes  si 
gran  [fol.  44  r°]  des,  ce  nest  sinon  par  ce  que  leurs  mères 
ne  leur  mettoyent  point  de  béguin  en  la  teste  comme  dit 
de  Alliaco  en  ses  suppositions.  A  pareille  raison,  ce  que 
faict  la  couille  des  pouures  beatzperes  tant  sainct  Antoine 
large,  cest  quilz  ne  portent  point  de  chauses  foncées,  et 
leur  pouure  membre  sestend  a  sa  liberté  a  bride  auallee, 
et  leur  va  ainsi  triballant  sur  les  genoulx  comme  font  les 
patenostres  aux  femmes?  Mais  la  cause  pourquoy  ilz 
lauoyent  gros  a  lequipollent,  c'estoit  que  en  ce  triballe- 
ment  les  humeurs  du  corps  descendent  audit  membre,  car 
selon  les  Légistes  agitation  et  motion  continuelle  est  cause 
de  attraction.  Item  auoit  vng  aultre  poche  toute  pleine  de 
alun  de  plume  dont  il  gettoit  dedans  le  doz  des  femmes, 
quil  voyoit  les  plus  acrestees,  et  les  faisoit  despouiller 

deuant  tout  le  monde,  les  aultres  dancer  comme  iau  sur 
breze  ou  bille  sur  tabour,  les  aultres  courir  les  rues,  et  luy 
après  couroit,  et  a  celles  qui  se  despouilloyent,  il  mettoit 
sa  cappe  sur  le  doz,  comme  homme  courtoys  et  gracieux, 
Item  en  vng  aultrc  il  auoit  vne  petite  guedoufle  plaine  de 
vieille  huyle,  et  quant  il  trouuoit  ou  homme  ou  femme 
qui  luy  semblissent  bien  glorieux,  et  qui  eussent  quelque 
belle  robbe,  il  leur  engraissoit  et  guastoit  tous  les  plus 
beaulx  endroictz  de  leurs  habillemens  soubz  le  semblant 
[fol.  44  \°]  de  les  toucher  et  dire,  Voicy  de  bon  drap,  voicy 
bon  satin,  bon  tafetas,  ma  dame  dieu  vous  doint  ce  que 
vostre  noble  cueur  désire,  vous  auez  robbe  neufue,  nou- 
uel  amy,  dieu  vous  y  maintienne,  et  ce  disant  leur  mettoit 
la  main  sur  le  collet,  et  ensemble  la  maie  tache  y  demou- 
roit  perpétuellement,  que  le  diable  neust  pas  ostee,  puis  a 
la  tin  leur  disoit.  Ma  dame  donnez  vous  guarde  de  tom- 
ber :  car  il  y  a  icy  vng  grant  trou  deuant  vous.  En  vng 
aultre  il  auoit  tout  plain  de  Euphorbe  puluerise  bien  sub- 
tilement, et  la  dedans  mettoit  vng  mouschenez  beau  et 
bien  ouure  quil  auoit  desrobe  a  la  belle  lingiere  des  Gal- 
leries  de  la  saincte  chappelle,  en  luy  ostant  vng  poul  de 
dessus  son  sain,  lequel  toutesfoys  il  y  auoit  mis.  Et  quant 
il  se  trouuoit  en  compaignie  de  quelques  bonnes  dames, 
il  leur  mettoit  sus  de  propos  de  lingerie,  et  leur  mettoit  la 
main  au  sain  demandant,  et  cest  ouuraige  est  il  de  Flandres 
ou  de  Haynault  :  et  puis  tiroit  son  mouchenez  disant  tenez 
tenez  voyez  en  cy  de  louuraige,  elle  est  de  Fonterabie,  et 
le  secouoit  bien  fort  a  leur  nez,  et  les  faisoit  esternuer 
quatre  heures  sans  repos.  Et  ce  pendant  il  petoit  comme 
vng  roussin,  et  les  femmes  se  ryoyent  luy  disant,  com- 
ment vous  petez  Panurge?  Non  foys  disoit  il,  ma  Dame  : 
mais  ie  accorde  au  contrepoint  de  la  musicque  que  son- 
[fol.  45  r°]  nez  du  nez.  En  lautre  vng  dauiet,  vng  pellican, 
vng  crochet,  et  quelques  aultres  ferremens  dont  il  ny  auoit 
porte  ny  coffre  quil  ne  crochetast.  En  lautre  tout  plain  de 
petis  goubeletz,  dont  il  iouoit  fort  artificiellement  :  Car  il 
auoit   les  doigs   faictz   a   la    main   comme   Minerve   ou 

Arachne.  Et  auoit  aultresfoys  crye  le  theriacle.  Et  quant 
il  changeoit  vng  teston  ou  quelque  aultre  pièce,  le  chan- 
geur eust  este  plus  fin  que  maistre  mousche,  si  Panurge 
neust  faict  esuanouyr  a  chascune  foys  cinq  ou  six  grans 
blancs  visiblement,  appertement,  manifestement,  sans  faire 
lésion  ne  blesseure  aulcune,  dont  le  changeur  nen  eust 
senty  que  le  vent.  Vng  iour  ie  le  trouuay  quelque  peu 
escorne  et  taciturne,  et  me  doubte  bien  quil  nauoit  denare, 
dont  ie  luy  dys.  Panurge  vous  estes  malade  a  ce  que  ie 
voy  a  vostre  phisionomye,  et  ientens  le  mal,  vous  auez 
vng  fiuz  de  bourse.  Mais  ne  vous  souciez.  lay  encore  six 
solz  et  maille,  qui  ne  virent  oncq  père  ny  mère,  qui  ne 
vous  fauldront  non  plus  que  la  verolle  en  vostre  nécessite, 
A  quoy  il  me  respondit.  Et  bren  pour  largent,  le  nen  auray 
quelque  iour  que  trop  :  car  iay  vne  pierre  philosophalle 
qui  me  attire  largent  des  bourses,  comme  laymant  attire 
le  fer.  Mais  voulez  vous  venir  gaigner  les  pardons?  dist  il. 
Et  par  ma  foy  (ie  luy  responds)  le  ne  [fol.  45  v»]  suis  pas 
grant  pardonneur  en  ce  monde  icy,  ie  ne  scay  si  ie  le  seray 
en  lautre,  et  bien  allons  au  nom  de  dieu,  pour  vng  denier 
ny  plus  ny  moins.  Mais  (dist  il)  prestez  moy  doncques  vng 
denier  a  linterest.  Rien  rien,  dis  ie.  le  vous  le  donne  de 
bon  cueur.  Grates  vobis  dominos,  dist  il.  Ainsi  allasmes 
commenceant  a  saint  Geruays,  et  ie  gaignay  les  pardons 
au  premier  tronc  seullement  :  car  ie  me  contente  de  peu 
en  ces  matières,  et  puis  me  mis  a  dire  mes  menuz  suf- 
frages, et  oraisons  de  saincte  Brigide  :  mais  il  gaigna  a 
tous  les  trônez,  et  tousiours  bailloit  argent  a  chascun  des 
pardonnaires.  De  la  nous  transportasmes  a  nostre  Dame, 
a  sainct  lehan,  a  sainct  Antoine,  et  ainsi  des  aultres 
esglises  ou  avoit  banque  de  pardons,  de  ma  part  ie  nen 
gaignoys  plus  :  mais  luy  a  tous  les  trônez,  il  baisoit  les 
relicques,  et  a  chascun  donnoit.  Brief  quant  nous  fusmes 
de  retour  il  me  mena  boire  au  cabaret  du  chasteau  et  me 
monstra  dix  ou  douze  de  ses  bougettes  plaines  dargent. 
A  quoy  ie  me  seigny  faisant  la  croix,  et  disant.  Dont  auez 
vous  tant  recouuert  dargent  en  si  peu  de  temps?  A  quoy 

il  me  respondit  que  il  lauoit  prins  des  bassins  des  par- 
dons :  car  en  leur  baillant  le  premier  denier  (dist  il)  ie  le 
mis  si  soupplement,  que  il  sembla  que  ce  feust  vng  grand 
blanc,  par  ainsi  dune  main  ie  prins  douze  de-  [fol.  46  r°] 
niers,  voyre  bien  douze  liards  ou  doubles  pour  le  moins, 
et  de  lautre,  troys  ou  quatre  douzains,  et  ainsi  par  toutes 
les  églises  ou  nous  auons  este.  Voire  mais  (dis  ie)  vous 
vous  damnez  comme  vne  sarpe,  et  estes  larron  et  sacri- 
lège. Ouy  bien  (dist  il)  comme  il  vous  semble  :  mais  il  ne 
me  le  semble  pas  quant  a  moy.  Car  les  pardonnaires  me 
le  donnent,  quant  ilz  me  disent  en  présentant  les  relicques 
a  baiser,  centûplum  accipies,  que  pour  vng  denier  ien 
prenne  cent  :  car  accipies  est  dit  selon  la  manière  des 
Hebrieux  qui  vsent  du  futur  en  lieu  de  limperatif,  comme 
vous  auez  en  la  loy  :  Dominum  deum  tuum  adorabis  et 
illi  soli  seruies,  diliges  proximum  tuum,  et  sic  de  alijs. 
Ainsi  quant  le  pardonnigeraire  me  dit  :  Centûplum  acci- 
pies, il  veult  dire  :  centûplum  accipe,  et  ainsi  lexpose  Rabi 
quimy  et  Rabi  aben  ezra,  et  tous  les  Massoretz,  et  ibi  Bar- 
tolus.  Et  dauantaige  le  pape  Sixte  me  donna  quinze  cens 
liures  de  bonne  rente  sur  son  dommaine  et  trésor  eccle- 
siasticque,  et  pour  cause  que  luy  auoys  guery  vne  bosse 
chancreuse,  qui  tant  le  tourmentoit,  quil  en  cuyda  deue- 
nir  boiteux  toute  sa  vie.  Ainsi  ie  me  paye  par  mes  mains  : 
car  il  nest  tel,  sur  ledict  trésor  ecclesiasticque.  Ho  mon 
amydisoit  il  si  tu  scauoys  comment  ie  fis  mes  choux  gras 
de  la  croisade,  tu  en  seroys  tout  esbahy.  [fol.  46  vo]  Elle 
me  valut  plus  de  six  mille  fleurins.  Et  ou  diable  sont  ilz 
allez  ?  dis  ie,  car  tu  nen  as  pas  vne  maille,  Dont  ilz  estoyent 
venuz  (dist  il)  ilz  ne  firent  seuUement  que  changer  de 
maistre.  Mais  ien  employoy  bien  troys  mille  a  marier  non 
pas  les  ieunes  filles  :  car  elles  ne  trouuent  qur  trop  marys, 
mais  de  grant  vieilles  sempiternelles  qui  nauoyent  dentz 
en  gueuUe.  Considérant,  ces  bonnes  icy  ont  tresbien 
employé  leur  temps  en  ieunesse  et  ont  ioue  du  serrecro- 
piere  a  cul  leue  a  tous  venans,  iusques  a  ce  que  on  nen  a 
plus  voulu.  Et  par  dieu  ie  les  feray  saccader  encores  vne 

foys  deuant  quelles  meurent.  Et  par  ainsi  a  lune  donnoys 
cent  fleurins,  a  lautre  six  vingtz,  a  lautre  troys  cens,  selon 
quelles  estoyent  bien  infâmes,  détestables,  et  abhomi- 
nables,  Car  dautant  que  elles  estoyent  plus  horribles  et 
plus  exécrables,  dautant  il  leur  failloit  donner  dauantaige, 
aultrement  le  diable  ne  les  eust  pas  voulu  besongner. 
Incontinent  ie  men  alloys  a  quelque  porteur  de  costretz 
gros  et  gras,  et  faisoys  moymesmes  le  mariaige,  mais  pre- 
mier que  luy  monstrer  les  vieilles,  ie  luy  monstrois  les 
escuz,  disant.  Compère,  voicy  qui  est  a  toy,  si  tu  veulx 
fretinfretailler  vng  bon  coup.  Des  lors  les  pouures  hayres 
arressoyent  comme  vieulx  mulletz,  et  ainsi  leur  faisoys 
bien  aprester  a  banqueter,  et  boire  du  meilleur,  [fol.  47  r°] 
et  force  espiceries  pour  mettre  les  vieilles  en  appétit  et  en 
chaleur.  Fin  de  compte  ilz  besongnoyent  comme  toutes 
bonnes  âmes,  sinon  que  a  celles  qui  estoyent  horriblement 
villaines  et  defaictes,  ie  leur  faisoys  mettre  vng  sac  sur  le 
visaige.  Dauantaige  ien  ay  perdu  beaucoup  en  procès.  Et 
quelz  procès  as  tu  peu  auoir?  disoys  ie,  tu  ne  as  ny  terre 
ny  maison.  Mon  amy  (dist  il)  les  damoyselles  de  ceste 
ville  auoyent  touue  par  instigation  du  diable  denfer,  vne 
manière  de  coUetz  ou  cachecoulx  a  la  haulte  façon,  qui 
leur  cachoyent  si  bien  les  seins,  que  Ion  ny  pouoit  plus 
mettre  la  main  par  dessoubz  :  car  la  fente  diceulx  elles 
auoyent  mise  par  derrière,  et  estoyent  tous  cloz  deuant, 
dont  les  pouures  amans  dolens  contemplatifz  nestoyent 
pas  bien  contens,  vng  beau  iour  de  Mardy  ien  presentay 
vne  requeste  a  la  court,  me  formant  partye  contre  les- 
dictes  damoyselles,  et  remonstrant  les  grans  interestz  que 
ie  y  pretendoys,  protestant  que  a  mesme  raison  ie  feroys 
couldre  la  braguette  de  mes  chausses  au  derrière  si  la 
court  ny  donnoit  ordre,  somme  toute  les  damoyselles 
formèrent  syndicat,  et  passèrent  procuration  a  detfendre 
leur  cause,  mais  ie  les  poursuiuy  si  vertement  que  par 
arrest  de  la  court  il  fut  dit,  que  ces  haulx  cachecoulx  ne 
seroyent  plus  portez,  sinon  quilz  feusscnt  quelque  peu 
[fol.  47  v°]  fenduz  par  deuant.  Mais  il  me  cousta  beau- 

coup.  leuz  vng  aultre  procès  bien  ord  et  bien  sale  contre 
maistre  Fyfy  et  ses  suppostz,  a  ce  quilz  neussent  point  a 
lire  clandestinement  les  liures  de  Sentences  de  nuyt,  mais 
de  beau  plain  iour,  et  ce  es  eschoUes  de  Sorbonne,  en 
face  de  tous  les  théologiens,  ou  ie  fuz  condemne  es  des- 
pens  pour  quelque  formalité  de  la  relation  du  sergeant. 
Vne  aultre  foys  ie  formay  complaincte  a  la  court  contre 
les  mulles  des  Presidens,  Conseilliers,  et  aultres  :  tendant 
a  fin  que  quant  en  la  basse  court  du  Palays  on  les  mettroit 
a  ronger  leur  frain,  que  les  Conseilliers  leur  feissent  de 
belles  bauerettes  affin  que  de  leur  baue  elles  ne  gastassent 
point  le  paue,  en  sorte  que  les  paiges  du  palays  peussent 
iouer  dessus  a  beaulx  detz,  ou  au  reniguebieu  a  leurayse, 
sans  y  rompre  leurs  chausses  aux  genoulx.  Et  de  ce  en 
euz  bel  arrest  :  mais  il  me  couste  bon.  Or  sommez  a  ceste 
heure  combien  me  coustent  les  petitz  banquetz  que  ie  fais 
aux  paiges  du  palays  de  iour  en  iour.  Et  a  quelle  fin?  dis 
ie.  Mon  amy  (dist  il)  tu  ne  as  nul  passetemps  en  ce  monde, 
len  ay  moy  plus  que  le  Roy.  Et  si  vouloys  te  raslier 
auecques  moy,  nous  ferions  diables.  Non  non  (dis  ie)  par 
sainct  Adauras  :  car  tu  seras  vne  foys  pendu.  Et  toy  (dist  il) 
tu  seras  vne  foys  enterre,  lequel  [fol.  48  ro]  est  plus  hon- 
norable  ou  lair  ou  la  terre?  He  grosse  pécore,  lesuchrist 
ne  fut  il  pas  pendu  en  lair.  Mais  a  propos,  ce  pendant  que 
ces  paiges  banquetent  ie  garde  leurs  mulles,  et  tousiours 
ie  couppe  a  quelcune  lestriuiere  du  couste  du  montouer 
quelle  ne  tient  que  a  vng  fillet.  Et  quant  le  gros  enfle  de 
Conseillier  ou  aultre  a  prins  son  bransle  pour  monter  sus, 
ilz  tombent  tous  platz  comme  porcz  deuant  tout  le  monde, 
et  aprestent  a  ryre  pour  plus  de  cent  francs.  Mais  ie  me 
rys  encores  dauantaige,  cest  que  eulx  arriuez  au  logis  ilz 
font  foueter  monsieur  du  paige  comme  seigle  vert,  par 
ainsi  ie  ne  plains  point  ce  que  me  auoit  couste  a  les  ban- 
queter. Fin  de  compte  il  auoit  (comme  ay  dit  dessus) 
soixante  et  troys  manières  de  recouurer  argent  :  mais  il 
en  auoit  deux  cens  quatorze  de  le  despendre,  hors  mis  la 
réparation  de  dessoubz  le  nez. 

Comment  vng  grant  clerc  de  Angleterre  voulait  arguer 

contre  Pantagruel,  et  fut  vaincu  par  Panurge. 

Chapitre  .xiij. 

En  ces  mesmes  iours  vng  grandissime  clerc  nomme 
Thaumaste,  oyant  le  bruyt  et  renommée  du  scauoir  incor- 
porable  de  Pantagruel  vint  du  pays  de  Angleterre  en  ceste 
seule  intention  de  le  veoir  et  congnoistre,  et  esprouuer  si 
[fol.  48  \°]  tel  estoit  son  scauoir  comme  en  estoit  la  renom- 
mée. Et  de  faict  arriue  a  Paris  se  transporta  vers  Ihostel 
dudict  Pantagruel  qui  estoit  loge  a  Ihostel  sainct  Denys  : 
et  pour  lors  se  pourmenoit  par  le  iardin  auecques  Panurge  : 
philosophant  a  la  mode  des  Peripateticques.  Et  de  pre- 
mière entrée  tressaillit  tout  de  paour,  le  voyant  si  grant  et 
si  gros  :  puis  le  salua,  comme  est  la  façon,  courtoysement 
luy  disant.  Bien  vray  est  il  ce  que  dit  Platon  le  prince  des 
philosophes,  que  si  lymaige  de  science  et  sapience  estoit 
corporelle  et  spectable  es  yeulx  des  humains,  elle  excite- 
roit  tout  le  monde  en  admiration  de  soy.  Car  seullement 
le  bruyt  dicelle  espandu  par  lair,  sil  est  receu  es  aureilles 
des  studieux  et  amateurs  dicelle,  quon  nomme  Philo- 
sophes, ne  les  laisse  dormir  ny  reposer  a  leur  ayse,  tant 
les  stimule  et  embrase  de  acourir  au  lieu,  et  veoir  la  per- 
sonne en  qui  est  dicte  science  auoir  estably  son  temple,  et 
dormir  ses  oracles.  Comme  il  nous  feut  manifestement 
demonstre  en  la  Royne  de  Saba,  qui  vint  des  limites 
Dorient  et  mer  Persicque  pour  veoir  lordre  de  la  maison 
du  saige  Salomon  et  ouyr  sa  sapience.  En  Anacharsis  qui 
de  Scythie  alla  iusques  en  Athènes  pour  veoir  Solon,  En 
Pythagoras,  qui  visita  les  vaiicinateurs  Memphiticques. 
En  Platon  qui  visita  les  mages  de  [fol.  49  r"]  Egypte  et 
Architas  de  Tarente,  et  en  Apolonius  Tyaneus  qui  alla 
iusques  au  mont  Caucasus,  passa  les  Scythes  les  Massa- 
getes,  les  Indiens  nauiga  le  grant  fleuue  de  Physon,  iusques 
es  Brachmanes,  pour  veoir  Hiarchas.  Et  en  Babyloine, 
Chaldee,  Medee,  Assyrie,  Parthie,  Syrie,  Phoenie,  Ara- 

bie,  Palestine,  Alexandrie,  iusques  en  Ethiopie,  pour  veoir 
les  Gymnosophistes.  Pareil  exemple  auons  nous  de  Tite 
Liue,  pour  lequel  veoir  et  ouyr  plusieurs  gens  studieux 
vindrent  en  Romme,  des  tins  limitrophes  de  France  et 
Hespaigne.  le  ne  ose  pas  recenser  au  nombre  et  ordre  de 
ces  gens  tant  parfaictz  :  mais  bien  ie  veulx  estre  dit  stu- 
dieux, et  amateur,  non  seulement  des  lettres,  mais  aussi 
des  gens  letirez.  Et  de  faict  ouyant  le  bruytde  ton  scauoir 
tant  inestimable,  ay  dlaisse  pays,  parens,  et  maison,  et  me 
suis  icy  transporte,  riens  ne  estimant  la  longueur  du  che- 
min, latediation  de  la  mer,  la  nouueaute  des  contrées, 
pour  seulement  te  veoir  et  conférer  auecques  toy  daul- 
cuns  passages  de  Philosophie,  de  Magie,  de  AUrymie,  de 
Geomantie,  et  de  Caballe,  desquelz  ie  doubte,  et  si  ie  nen 
puis  cotenter  mon  esprit,  lesquelz  si  tu  me  peulx  souldre, 
ie  me  rens  des  a  présent  ton  esclaue  moy  et  toute  ma  pos- 
térité, car  aultre  don  ne  ay  ie  que  assez  ie  estimasse  pour 
la  re  [fol.  49  v°]  compense.  le  les  redigeray  par  escript, 
et  demain  le  feray  a  scauoir  a  tous  les  gens  scauans  de  la 
ville,  affin  que  deuant  eulx  publicquement  nous  en  dispu- 
tons. Mais  voicy  la  manière  comment  ientens  que  nous 
disputerons.  le  ne  veulx  point  disputer  pro  et  contra, 
comme  font  ces  sotz  sophistes  de  ceste  ville  et  de  ailleurs, 
Semblablement  ie  ne  veulx  point  disputer  en  la  manière 
des  Academicques  par  déclamations,  ny  aussi  par  nombres, 
comme  faisoit  Pythagoras,  et  comme  voulut  faire  Picus 
Mirandula  a  Romme.  Mais  ie  veulx  disputer  par  signes 
seu-llement,  sans  parler  :  car  les  matières  sont  tant  ardues, 
que  les  paroUes  humaines  ne  seroyent  suffisantes  a  les 
expliquer  a  mon  plaisir,  par  ce  il  plaira  a  ta  magnificence 
de  soy  y  trouuer,  ce  sera  en  la  grande  salle  de  nauarre  a 
sept  heures  de  matin.  Ces  paroles  acheuees,  Pantagruel 
luy  dist  honnorablement.  Seigneurs,  des  grâces  que  dieu 
ma  donne,  ie  ne  voudroys  denier  a  nully  en  départir  a 
mon  pouoir  :  car  tout  bien  vient  de  luy  de  lassus,  et  son 
plaisir  est  que  soit  multiplie  quant  on  se  trouue  entre 
gens  dignes  et  ydoines  de  recepuoir  ceste  céleste  manne 

de  honneste  scauoir.  Au  nombre  desquelz  par  ce  qu&  en 
ce  temps,  comme  ia  bien  appercoy,  tu  tiens  le  premier 
ranc.  le  te  notifie  que  a  toutes  heures  tu  me  trouueras 
prest  a  obtempérer  a  vne  chascune  [fol.  5o  ro]  de  tes 
requestes,  selon  mon  petit  pouoir.  Combien  que  plus  de 
tov  ie  deusse  apprendre  que  toy  de  moy,  mais  comme  as 
proteste  nous  conférerons  de  tes  doubtes  ensemble,  et  en 
chercherons  la  resolution,  dont  il  la  fault  trouuer  toy  et 
moy.  Et  loue  grandement  la  manière  darguer  que  as  pro- 
posée, cestassauoir  par  signes  sans  parler,  car  ce  faisant 
toy  et  moy,  nous  nous  entendrons,  et  serons  hors  de  ces 
frappemens  de  mains,  que  font  ces  sophistes  quant  on 
argue,  alors  quon  est  au  bon  de  largument.  Or  demain  ie 
ne  fauldray  a  me  trouuer  au  lieu  et  heure  que  me  as 
assigne,  mais  ie  te  pry  que  entre  nous  ny  ait  point  de 
tumulte,  et  que  ne  cherchons  point  Ihonneur  ny  applau- 
sement  des  hommes,  mais  la  vérité  seule.  Aquoy  respon- 
dit  Thaumaste,  Seigneur,  dieu  te  maintienne  en  sa  grâce, 
te  remerciant  de  ce  que  ta  haute  magnificence  tant  se  veult 
condescendre  a  ma  petite  vilite.  Or  a  dieu  iusques  a 
demain.  A  dieu  dist  Pantagruel.  Messieurs  vous  aultres 
qui  lisez  ce  présent  escript,  ne  pensez  pas  que  iamais  il  y 
eust  gens  plus  esleuez  et  transportez  en  pensée,  que  furent 
toute  celle  nuyct,  tant  Thaumaste  que  Pantagruel.  Car 
ledict  Thaumaste,  dist  au  concierge,  de  Ihostel  de  Cluny, 
auquel  il  estoit  loge,  que  de  sa  vie  ne  se  estoit  trouue  tant 
altère  comme  il  estoit  ycelle  nuyct.  Certes  il  mest  [fol.  5o  v«>] 
(disoit  il)  aduis  que  Pantagruel  me  tient  a  la  gorge  :  don- 
nez ordre  que  beuuons  ie  vous  prie,  et  faictes  tant  que 
ayons  de  leaue  fresche  pour  me  guarguariser  le  palat.  De 
lautre  couste  Pantagruel  entra  en  la  haulte  game  et  toute 
la  nuyct  ne  faisoit  que  rauasser  après  le  liure  de  Beda,  de 
numeris  et  signis,  le  liure  de  Plotin  de  inenarrabilibus,  et 
le  liure  de  Proclus  de  magia,  et  les  liures  de  Artemidorus 
péri  onirocriticon,  et  de  Anaxagoras  péri  semion,  Dyna- 
rius  péri  aphaton,  et  les  liures  de  Philistion,  et  Hipponax 
péri  anecphoneton,  et  vng  tas  daultres,  tant  que  Panurge 

luv  dist.  Seigneur  laissez  toutes  ces  pensées  et  vous  allez 
coucher  :  car  ie  vous  sens  tant  esmeu  en  voz  espritz,  que 
bien  tost  tomberiez  en  quelque  fiebure,  éphémère  par  cest 
excès  de  pensement  :  mais  premier  beuuant  vingt  et  cinq 
ou  trente  bonnes  foys  retirez  vous  et  dormez  a  vostr  aise, 
car  de  matin  ie  respondray  et  argueray  contre  monsieur 
Langloys,  et  au  cas  que  ie  ne  ie  mette  ad  metam  non  loqui, 
dictes  mal  de  moy.  dont  dist'  Pantagruel.  Voire  mes  mon 
amy  Panurge,  il  est  merueilleusement  scauant,  comment 
luy  pourras  tu  satisfaire?  Tresbien,  respondit  Panurge, 
le  vous  pry  nen  parlez  plus,  et  men  laissez  faire,  ya  il 
homme  tant  scauant  que  sont  les  diables?  Non  vraye- 
ment  dist  Panta  [fol.  5i  r»]  gruel,  sans  grâce  diuine  spé- 
ciale. Et  toutesfois  dist  Panurge,  iay  argue  a  eulx,  et  les 
ay  faictz  quinaulx  et  mys  de  cul.  Par  ce  soyez  asseure  de 
cest  Angloys,  que  ie  vous  le  feray  demain  chier  vinaigre 
deuant  tout  le  monde.  Ainsi  passa  la  nuyct  Panurge  a 
chopiner  auecques  les  paiges  et  iouer  toutes  les  aiguil- 
lettes de  ses  chausses  a  primus  et  secundus,  et  a  la  ver- 
gette.  Et  quant  ce  vint  a  Iheure  assignée  il  conduysit  son 
maistre  Pantagruel  au  lieu  constitue.  Et  hardiment  quil 
ny  eut  petit  ne  grant  dedans  Paris  qui  ne  se  trouuast  au 
lieu,  pensent,  ce  diable  de  pantagruel,  qui  a  conuaincu 
tous  les  Sorbonicoles,  a  ceste  heure  aura  son  vin,  car  cest 
Angloys,  est  vng  aultre  diable  de  Vauuert,  nous  verrons 
qui  en  gaignera.  Ainsi  tout  le  monde  assemble,  Thau- 
maste  les  attendoit,  Et  alors  que  Pantagruel  et  Panurge, 
arriuerent  a  la  salle,  tous  ses  grymaulx,  artiens,  et  intrans 
commencèrent  a  frapper  des  mains,  comme  est  leur 
badaude  coustume,  mais  Pantagruel,  sescrya  a  haulte 
voix,  come  si  ce  eust  este  le  son  dung  double  canon, 
disant.  Paix  de  par  le  diable  paix,  par  dieu  coquins  si  vous 
me  tabustez  icy,  ie  vous  couperay  la  teste  a  trestous. 
A  laquelle  parolle  ilz  demourerent  tous  estonnez  comme 
cannes,  et  ne  osoyent  seullement  tousser,  voire  eussent  ilz 
mange  quinze  liures  de  plume.  Et  furent  [fol.  5i  y°]  tant 
altérez  de  ceste  seule  voix  quilz  tiroyent  la  langue  demy 

pied  hors  de  la  guele  :  comme  si  Pantagruel  leur  eust  les 
gorges  salle.  Lors  commença  Panurge  a  parler  disant  a 
Langloys.  Seigneur  es  tu  icy  venu  pour  disputer  conten- 
tieusement  de  ces  propositions  que  tu  as  mis,  ou  bien 
pour  apprendre  et  en  scauoir  la  vérité?  A  quoy  respondit 
Thaumaste.  Seigneur,  aultre  chose  ne  me  ameine  sinon 
bon  désir  de  apprendre  et  scauoir  ce,  dont  iay  doubte 
toute  ma  vie,  et  nay  trouue  ny  liure  ny  homme  qui  me  ayt 
contente  en  la  resolution  des  doubtes  que  iay  proposées. 
Et  au  regard  de  disputer  par  contention,  ie  ne  le  veulx 
faire,  aussi  est  ce  chose  trop  vile,  et  laisse  a  ces  maraulx 
de  Sophistes.  Doncques  dist  Panurge,  si  moy  qui  suis 
petit  disciple  de  mon  maistre  monsieur  Pantagruel,  te  con- 
tente et  te  satisfays  en  tout  et  par  tout,  se  seroit  chose 
indigne  den  empescher  mondict  maistre,  par  ce  mieulx 
vauldra  quil  soit  cathedrant,  iugeant  de  noz  propos,  et  te 
contentant  au  parsus,  sil  te  semble  que  ie  ne  aye  satisfaict 
a  ton  studieux  désir.  Vrayement,  dist  Thaumaste,  cest 
tresbien  dit.  Commence  doncques.  Or  notez  que  Panurge 
auoit  mis  au  bout  de  sa  longue  braguette  vng  beau  floc  de 
soye  rouge,  blanche,  verte,  et  bleue,  et  dedans  auoit  mis 
vne  belle  pomme  dorange.  Adoncques  [fol.  52  r°]  tout  le 
monde  assistant  et  spéculant  en  bonne  silence.  Panurge 
sans  mot  dire,  leua  les  mains,  et  en  feist  vng  tel  signe  :  car 
de  la  main  gauche  il  ioingnit  longle  du  doigt  indice  a 
longle  du  poulce,  faisant  au  meillieu  de  la  distance  comme- 
vue  boucle,  et  de  la  main  dextre  serroit  tous  les  doigts  au 
poing,  excepte  le  doigt  indice,  lequel  il  mettoit  et  tiroit 
souuent  par  entre  les  deux  aultres  susdictz  de  la  main 
gauche,  et  puis  de  la  dextre  estendoit  le  doigt  indice  et  le 
meillieu  les  esloignant  le  mieulx  quil  pouoit,  et  les  tirant 
vers  Thaumaste,  et  puis  mettoit  le  poulce  de  la  main 
gauche  sur  langlet  de  loeil  gauche  estendant  toute  la  main 
comme  vne  aesle  doyseau,  ou  vne  pinne  de  poisson,  et  la 
mouuant  bien  mignonnement  deçà  et  delà,  et  autant  en 
faisoit  de  la  dextre  sur  langlet  de  loeil  dextre  :  et  ce  dura 
bien  par  lespace  dung  bon  quart  dheure.  Dont  Thaumaste 


CHAPITRE    XllI.  67 


commencea  a  paslir  et  trembler,  et  luy  fist  tel  signe,  que 
de  la  main  dextre,  il  frappa  du  doigt  meillieu  contre  le 
muscle  de  la  vole,  qui  est  au  dessoubz  le  poulce,  et  puis 
mist  le  doigt  indice  de  la  dextre  en  pareille  boucle  de  la 
senestre  :  mais  les  mist  par  dessoubz,  non  pas  par  dessus, 
comme  faisoit  Panurge.  Adonques  Panurge  frappe  la 
main  lune  contre  lautre,  et  souffle  en  paulme,  et  ce  faict 
met  encores  le  doigt  indice  de  la  dextre  [fol.  52  v^]  en  la 
boucle  de  la  gauche  le  tirant  et  mettant  souuent,  et  puis 
estendit  le  menton  reguardant  internement  Thaumaste, 
dont  le  monde  qui  nentendoit  riens  a  ces  signes,  entendit 
bien  que  en  ce  il  demandoit,  sans  dire  mot,  a  Thaumaste, 
que  voulez  vous  dire  la?  Et  de  faict  Thaumaste  commen- 
cea a  suer  a  grosses  gouttes,  et  sembloit  bien  vng  homme 
qui  feust  rauy  en  haulte  contemplation.  Puis  se  aduisa, 
et  mist  tous  les  ongles  de  la  gauche  contre  ceulx  de  la 
dextre,  ouurant  les  doigts,  comme  si  ce  eussent  este  demys 
cercles,  et  eleuoit  tant  quil  pouoit  les  mains  en  ce  signe. 
A  quoy  Panurge  soubdain  mist  le  poulce  de  la  main  dextre 
soubz  les  mandibules,  et  le  doigt  auriculaire  dicelle  en  la 
boucle  de  la  gauche,  et  en  ce  point  faisoit  sonner  ses  dentz 
bien  mélodieusement  les  basses  contre  les  haultes.  Dont 
Thaumaste  de  grant  hahan  se  leua,  mais  en  se  leuant  il 
tist  vng  gros  pet  de  boulangier  :  car  le  bran  vint  après,  et 
puoit  comme  tous  les  diables,  et  les  assistans  commen- 
cèrent a  se  estouper  les  nez  :  car  il  se  conchioit  de  angus- 
tic,  puis  leua  la  main  dextre  la  clouant  en  telle  façon, 
quil  assembloit  les  boutz  de  tous  les  doigts  ensemble,  et 
la  main  gauche  assist  toute  plaine  sur  la  poictrine.  A  quoy 
Panurge  tira  sa  longue  braguette  auecques  son  floc,  quil 
estendit  dune  couldee  et  demye,  [fol.  53  r°]  et  la  tenoit  en 
lair  de  la  main  gauche,  et  de  la  dextre  print  sa  pomme 
dorange,  et  la  gettant  en  lair  par  sept  foys,  a  la  huytiesme 
la  cacha  au  poing  de  la  main  dextre,  la  tenant  en  hault 
toutcoy,  er  puis  commencea  a  secouer  sa  belle  braguette, 
en  la  monstrant  a  Thaumaste.  Apres  cella  Thaumaste 
commencea  a  enfler  les  deux  ioues  comme  vng  cornemu- 
scur  et  souffler  comme  se  il  enfloit  vnc  vessie  de  porc. 

A  quoy  Panurge  mist  vng  doigt  de  la  gauche  au  trou  du 
cul,  et  de  la  bouche  tiroit  lair  comme  quant  on  mangeue 
des  huytres  en  escalle,  ou  quant  Ion  hume  sa  souppe,  et 
ce  faict  ouure  quelque  peu  sa  grande  bouche,  et  auecques 
le  plat  de  la  main  dextre  en  frappoit  dessus,  faisant  en  ce 
vng  grant  son  et  parfond,  comme  sil  venoit  de  la  super- 
ficie du  diaphragme  par  la  trachée  artère  :  et  le  feist  par 
seize  foys.  Mais  Thaumaste  souffloit  tousiours  comme 
vne  oye.  Adoncques  Panurge  mist  le  doit  indice  de  la 
dextre  dedans  la  bouche,  en  le  serrant  bien  fort  auecques 
les  muscles  de  la  bouche,  et  puis  le  tiroit,  et  le  tirant  fai- 
soit  vng  grant  son,  comme  quant  les  petitz  garsons  tirent 
dung  canon  de  seux  auecques  belles  rabbes,  et  le  fist  par 
neuf  foys.  Et  lors  thaumaste  sescria.'Ha  messieurs,  le 
grant  secrec  il  y  a  mys  la  main  iusques  au  coulde,  puis 
tira  vng  poignart  quil  auoit,  le  [fol.  53  v°]  tenant  par  la 
poincte  contre  bas.  A  quoy  Panurge  print  sa  longue  bra- 
guette, et  la  secouoit  tant  quil  pouoit  contre  ses  cuysses, 
et  puis  mist  ses  deux  mains  lyees  en  forme  de  peigne,  sur 
sa  teste,  tirant  la  langue  tant  quil  pouoit,  et  tournant  les 
yelux  en  la  teste,  comme  vne  chieure  qui  se  meurt.  Ha 
ientends,  ce  dist  Thaumaste,  mais  quoy?  faisant  tel  signe, 
que  il  mettoit  le  manche  de  son  poignart  contre  la  poic- 
trine,  et  sur  la  poincte  mettoit  le  plat  de  la  main  en  retour- 
nant quelque  peu  le  bout  des  doigts.  A  quoy  Panurge 
baissa  sa  teste  du  couste  gauche,  et  mist  le  doigt  millieu 
en  laureille  dextre,  eleuant  le  poulce  contre  mont.  Et  puis 
croisa  les  deux  bras  sur  la  poictrine,  toussant  par  cinq 
foys  :  et  a  la  cinquiesme  frappant  du  pied  droict  contre 
terre,  puis  leua  le  bras  gauche,  et  serrant  tous  les  doigtz 
au  poing,  tenoit  le  poulce  contre  le  front,  frappant  de  la 
main  dextre  par  six  foys  encontre  la  poictrine  :  Mais  Thau- 
maste comme  non  content  de  ce  mist  le  poulce  de  la 
gauche  sur  le  bout  du  nez  fermant  la  reste  de  ladicte 
main.  Dont  Panurge  mist  les  deux  maistres  doigtz  a  chas- 
cun  couste  de  la  bouche  le  retirant  tant  quil  pouoit  et 
monstrant  toutes  ses  dentz,  et  des  deux  poulces  il  rabes- 
soit  les  paulpieres  des  veulx  bien  parfondemcnt  en  faisant 

assez  laide  grimace  selon  que  sembloit  es  assi-  [fol.  54  r°] 
stans.  Adoncques  se  leua  Thaumaste  et  estant  son  bonnet 
do  la  teste,  remercia  ledici  Panurge  doulcement  :  puis  dist 
a  haultc  voix  a  toute  lassistance.  Seigneurs  a  ceste  heure 
puis  ie  bien  dire  le  mot  euangelicque.  Et  ecce  plusquam 
Solomon  hic.  Vous  auez  icy  vng  trésor  incomparable  en 
vostre  présence  :  cest  monsieur  Pantagruel,  duquel  la 
renommée  me  auoit  icy  attire  du  fin  fonds  du  pays  de 
Angleterre,  et  pour  conférer  auecques  luy  des  doubtes 
inexpuysables,  tant  de  Magie,  de  Allrymie,  de  Caballe, 
de  Geomantie,  de  Astrologie,  que  de  Philosophie,  les- 
quelz  ie  auoys  en  mon  esprit  :  Mais  de  présent  ie  me 
courrouce  contre  la  renommée,  laquelle  me  semble  estre 
enuieuse  contre  luy  :  car  elle  nen  raporte  point  la  mil- 
liesme  partie,  de  ce  quen  est  par  efficace.  Vous  auez  veu, 
comment  son  seul  disciple  me  a  contente,  et  men  a  plus 
dit  que  ie  ne  demandoys,  et  dabundant  ma  ouuert  et 
ensemble  solu  daultres  doubtes  inestimables.  En  quoy  ie 
vous  puis  asseurer  quil  ma  ouuert  levray  puis  et  abysme, 
de  Encyclopédie,  voire  en  vne  sorte  que  ie  ne  pensoys 
pas  trouuer  homme  qui  en  sceust  les  premiers  elemens 
seullent  :  cest  quant  luy  et  moy  nous  auons  dispute  par 
signes  sans  dire  mot  ny  demy.  Mais  a  tant  ie  redigerav  par 
escript  ce  que  auons  dit  et  résolu  ensemble,  affin  [fol.  54  vo] 
que  Ion  ne  pense  point  que  ce  ayent  este  mocquerie,  et  le 
feray  imprimer  a  ce  que  chascun  y  apreigne  comme  ie  ay 
faict.  Donc  pouez  iuger,  ce  que  eust  peu  dire  le  maistre, 
veu  que  le  disciple  a  faict  telle  prouesse  :  Car  Non  est 
discipulus  supra  magistrum.  En  tous  cas  Dieu  soit  loue, 
et  bien  humblement  vous  remercie  de  Ihonneur  que  nous 
auez  faict  a  cest  acte.  Dieu  vous  le  rétribue  éternellement. 
Semblables  actions  de  grâces  rendit  Pantagruel  a  toute  las- 
sistance, et  de  la  partant  mena  disner  Thaumaste  auecques 
luy  et  croyez  quilz  beurent  comme  toutes  bonnes  âmes  le 
iour  des  mortz,  a  ventre  déboutonne,  iusques  a  dire,  dont 
venez  vous  ?  Saincte  dame  comment  ilz  tiroyent  au  cheuro- 
tin,  et  flaccons  daller,  et  eulx  de  corner,  tyre  baille,  paige. 

vin  boute  de  par  le  dyable  boute,  il  ny  eut  pas  sans  faulte 
celuy  qui  ne  beust  .xxv.  ou  .xxx.  muys.  Et  scauez  vous 
comment  :  sicut  terra  sine  aqua  :  car  il,  faisoit  chault,  et 
dauantaige  ilz  se  estoyent  altérez.  Et  au  reguard  de  lexpo- 
sition  des  propositions  mises  par  Thaumaste,  et  des  signi- 
fications des  signes  desquelz  ilz  vserent  en  disputant  ie 
vous  les  exposeroys  selon  la  relation  de  entre  eulx  mesmes  : 
mais  Ion  ma  dit  que  Thaumaste  en  feist  vng  grant  liure 
imprime  a  Londres,  auquel  il  declaire  tout  sans  riens 
laisser  :  par  ce  ie  men  déporte  pour  le  présent. 

[Fol.  55  r".]  Comment  Pamir ge  fut  amoureux  dune  haulte 

dame  de  Paris,  et  du  tour  quil  luy  Jîst. 

Chapitre  .xiiij. 

Panurge  commencea  a  estre  en  réputation  en  la  grnat 
ville  de  Paris  par  ceste  disputation  que  il  obtint  contre 
Langloys,  et  faisoit  des  lors  bien  valoir  sa  braguette,  et  la 
feist  au»  dessus  esmoucheter  de  broderie  a  la  Tudesque. 
Et  le  monde  le  louoit  publicquement,  et  en  fut  faict  vne 
chanson,  dont  les  petis  enfans  alloyent  a  la  moustarde,  et 
estoit  bien  venu  en  toutes  compaignies  de  Dames  et 
damoyselles,  en  sorte  quil  deuint  glorieux,  si  bien  quil 
entreprint  de  venir  au  dessus  dune  des  grandes  dames  de 
la  ville.  De  faict  laissant  vng  tas  de  longs  prologues  et 
protestations  que  font  ordinairement  ces  dolens  contem- 
platifz  amoureux  de  Iraresme,  luy  dist  vng  iour.  Ma  dame, 
ce  seroit  vng  bien  fort  vtile  a  tout  la  republicque,  délec- 
table a  vous,  honneste  a  vostre  lignée  :  et  a  moy  néces- 
saire, que  feussiez  couuerte  de  ma  race,  et  le  croyez,  car 
lexperience  vous  le  demonstrera.  La  dame  a  ceste  parolle 
le  reculla  plus  de  cent  lieues,  disant.  Meschant  fol  vous 
appartient  il  de  me  tenir  telz  propos?  Et  a  qui  pensez 
[fol.  55  vo]  vous  parler?  allez,  ne  vous  trouuez  iamais 
deuant  moy  :  car  si  nestoit  pour  vng  petit,  ie  vous  feroys 
coupper  bras  et  iambes.  Or  (dist  il)  ce  me  seroit  bien  tout 
vng  dauoir  bras  et  iambes  couppez,  en  condition  que  nous 

fissions  vous  et  moy  vng  transon  de  chère  lye  iouant  des 
manequins  a  basses  marches  :  car  (monstrant  sa  longue 
braguette)  voicy  maistre  lehan  ieudy,  qui  vous  sonneroit 
vne  antiquaille,  dont  vous  sentiriez  iusques  a  la  moelle 
des  os  :  Car  il  est  galland,  et  vous  scait  bien  trouuer  les 
alibitz  forains  et  petitz  poullains  grenez  en  la  ratouere, 
que  aprez  luy  il  ny  a  que  espousseter.  A  quoy  respondit 
la  dame.  Allez  meschant  allez,  si  vous  men  dictes  encores 
vng  mot,  ie  appelleray  le  monde,  et  vous  feray  icy  assom- 
mer de  coups.  Ha  (dist  il)  vous  nestes  pas  si  maie  que 
vous  dictes,  non  non  :  ou  ie  suis  bien  trompe  a  considérer 
et  veoir  vostre  contenance  et  physionomie  :  car  plus  tost 
la  terre  monteroit  es  cieulx  et  les  haulx  cieulx  descen- 
droyent  en  abysme,  et  tout  ordre  de  nature  seroit  per- 
uerty,  plustost  que  en  si  grande  beaulte  et  élégance 
comme  la  vostre,  y  eust  vne  goutte  de  fiel,  ny  de  malice. 
Lon  dit  bien  que  a  grant  peine  veit  on  iamais  femme,  qui 
aussi  ne  feust  rebelle  :  mais  cela  est  dit  et  pense  de  ces 
beaultez  vulgaires.  Toutesfoys  la  vostre  est  tant  excel- 
lente tant  singulie  [fol.  56  r»]  re,  tant  céleste,  que  ie  croy 
que  nature  la  mise  en  vous  comme  en  paragon  pour  nous 
donner  a  entendre  combien  elle  peult  faire,  quant  elle 
veult  employer  toute  sa  puissance  et  tout  son  scauoir.  Ce 
nest  que  miel,  ce  nest  que  succre,  ce  nest  que  manne 
céleste,  de  tout  ce  quest  en  vous.  Gestoit  a  vous  a  qui 
Paris  debuoit  adiuger  la  pomme  Dor,  non  a  venus  non, 
ny  a  luno,  ny  a  Minerue  :  car  oncques  ny  eut  tant  de 
magnificence  en  luno,  tant  de  prudence  en  Minerue,  tant 
de  élégance  en  Venus,  comme  il  y  a  en  vostre  noble  et 
doulce  personne.  O  dieux  et  déesses  célestes,  que  heureux 
sera  celluy  a  qui  ferez  ceste  grâce  de  vous  accoller,  de 
vous  baiser,  et  de  frotter  son  lart  auecques  vous.  Par 
dieu  ce  sera  moy,  ie  le  voy  bien,  car  desia  vous  me  aymez 
tout  plain  ie  le  congnoys,  et  suis  a  ce  prédestine  des 
phees.  Doncques  pour  gaigner  le  temps  faisons  :  et  la 
vouloit  embrasser,  mais  elle  fist  semblant  de  se  mettre  a 
la  fenestre  pour  appeller  les  voisins  a  force.  Adonc  sen 

sortit  Panurge  bien  tost,  et  luy  dist  en  fuyant.  Ma  dame 
attendez  moy  icy,  ie  les  voys  quérir  moy  mesme,  nen 
prenez  pas  la  peine.  Ainsi  sen  alla,  sans  se  soucier  du 
refFus  quil  auoit  eu,  et  nen  tist  oncques  pire  chère.  Le 
lendemain  il  se  trouua  a  leglise  a  Iheure  quelle  alloit  a  la 
messe,  et  a  lentree  luy  bailla  de  leau  benoiste  se  [fol.  56  v»] 
enclinant  parfondement  deuant  elle,  et  après  se  alla  age- 
nouiller auprès  de  elle  familièrement,  et  luy  dist.  Ma 
dame  saichez  que  ie  suis  tant  amoureux  de  vous  que  ie 
nen  peulx  ny  pisser  ny  fianter,  ie  ne  scay  comme  lenten- 
dez.  Sil  men  aduenoit  mal  que  en  seroit  il?  Allez  allez 
(dist  elle)  ie  ne  men  soucye  pas,  laissez  moy  icy  prier 
dieu.  Mais  (dist  il)  equiuocquez  sur  A  beau  mont  4e 
viconte.  le  ne  scauroys  dist  elle.  Cest  (dist  il)  a  beau  con 
le  vit  monte.  Et  sur  cela  priez  dieu  quil  me  doint  ce  que 
vostre  noble  cueur  desyre,  et  me  donnez  ces  patenostres 
par  grâce.  Tenez  (dist  elle)  et  me  tabustez  plus.  Et  ce  dist 
luy  vouloit  tirer  ses  patenostres  qui  estoyent  de  cestrin 
auecques  belles  grosses  marches  dor.  Mais  Panurge 
promptement  tira  vng  de  ses  cousteaux,  et  les  couppa  très- 
bien  et  les  emporta  a  la  fryperie,  luy  disant,  voulez  vous 
mon  Cousteau?  Non  non,  distelle.  Mais  (dist  il)  a  propos, 
il  est  bien  a  vostre  commandement  corps  et  biens,  tripes  et 
boyaulx.  Ce  pendant  la  dame  nestoit  pas  fort  contente  de 
ses  patenostres  :  Car  cestoit  vne  de  ses  contenances  a 
leglise.  Et  pensoit,  ce  bauart  icy  est  quelque  esuente, 
homme  destrange  pays,  ie  ne  recouureray  iamais  mes 
patenostres,  que  men  dira  mon  mary?  Il  sen  curroucera 
a  moy  :  mais  ie  luy  diray  que  vng  larron  me  les  a  coup- 
pees  [fol.  57  r"]  dedans  leglise,  ce  que  il  croira  facille- 
ment,  voyant  encores  le  bout  du  ruban  a  ma  ceinture. 
Apres  disner  Panurge  lalla  veoir  portant  en  sa  manche 
vne  grande  bourse  pleine  de  gettons,  et  luy  commencea  a 
dire.  Lequel  des  deux  ayme  plus  lautre  ou  vous  moy,  ou 
moy  vous?  A  quoy  elle  respondit.  Quant  est  de  moy  ie  ne 
vous  hays  point  :  car  comme  dieu  le  commande,  ie  ayme 
tout  le  monde.   Mais  a  propos  (dist  il)  nestes  vous  pas 

amoureuse  de  moy?  le  vous  ay  (dist  elle)  ia  dit  tant  de 
foys  que  vous  ne  me  tenissiez  plus  telles  parolles,  si  vous 
men  parlez  encores  ie  vous  monstreray  que  ce  nest  pas  a 
moy  a  qui  vous  debuez  ainsi  parler  de  deshonneur  allez 
vous  en,  et  me  rendez  mes  patonostres,  que  mon  mari  ne 
me  les  demande.  Comment  (dist  il)  ma  dame  voz  pate- 
nostres?  non  feray  par  mon  sergent,  mais  ie  vous  en  veulx 
bien  donner  daultres,  en  aymerez  vous  miculx  dor  bien 
esmaillc  en  forme  de  grosses  sphères,  ou  de  beaulx  laz 
damours,  ou  bien  toutes  massifues  comme  gros  lingotz 
dor?  ou  si  en  voulez  de  Ebene,  ou  de  gros  lyacinthes 
taillez,  auecques  les  marches  de  fines  Turquoyses,  ou  de 
beaulx  Topazes  marchez  de  dyamans  a  vingtethuyt  quarres. 
Non  non,  cest  trop  peu.  len  scay  vng  beau  chappelct  de 
fines  Esmerauldes  marchees  de  Ambre  gris,  et  a  la  boucle 
[fol.  57  vo]  vng  Vnion  Persicque  gros  comme  vne  pomme 
dorange  :  elles  ne  coustent  que  vingt  et  cinq  mille  ducatz, 
ie  vous  en  veulx  faire  vng  présent,  car  ien  ay  du  content. 
Et  ce  disoit  faisant  sonner  ses  gettons  comme  si  ce  feussent 
escuz  au  soleil.  Voulez  vous  vne  pièce  de  veloux  violet 
cramoysi  taint  en  grene,  vne  pièce  de  satin  broche  ou 
bien  cramoysi.  Voulez  vous  chaînes,  dorures,  templettes, 
bagues  il  ne  fault  que  dire  ouy.  lusques  a  cinquante  mille 
ducatz,  ce  ne  mest  riens  cela.  Par  la  vertuz  desquelles 
parolles  il  luy  faisoyt  venir  leau  a  la  bouche.  Mais  elle 
luy  dist.  Non  ie  vous  remercie  ie  ne  veulx  riens  de  vous. 
Par  dieu  (dist  il)  si  veulx  bien  moy  de  vous,   mais  cest 
chose  qui  ne  vous  coustera  riens,  et  nen  aurez  de  riens 
moins,   tenez   :    monstrant   sa   longue    braguette,   voicy 
maistre  lehan  chouart  qui  demande  logis,  et  après  la  vou- 
loit  accoUer,  Mais  elle  cemmenca  a  sescryer,  toutesfoys 
non  pas  trop  hault.   Et  adoncques  Panurge  tourna  son 
faulx  visaige,  et  luy  dist  ainsi,  vous  ne  voules  doncques 
aultrement  me  laisser  vng  peu  faire?  Bren  pour  vous,  Il 
ne  vous  appartient  pas  tant  de  bien  ny  de  honneur,  mais 
par  Dieu  ie  vous  feray  cheuaucher  aux  chiens,  et  se  dict, 
sen  fouyt  le  grant  pas  de  peur  des  coups,  Icsquelz  il  crai- 

gnoit  naturellement.  Or  notez  que  lendemain  [fol.  58  r°] 
estoit  la  grant  feste  du  corps  Dieu,  a  laquelle  toutes  les 
femmes  se  mettent  en  leurtriumphe  dehabillemens,  pour 
ce  iour  ladicte  dame  cestoit  vestue  dune  très  belle  robe  de 
satin  cramoysi,  et  dune  cotte  de  veloux  blanc  bien  pré- 
cieux et  excellentement  riche.  Ce  iour  de  la  vigille  Panurge 
cherchant  tant  dung  coste  et  daultre,  quil  trouua  vne 
chienne  qui  estoit  en  chaleur,  laquelle  il  lya  auecques  sa 
ceinture  et  la  mena  en  sa  chambre,  et  la  nourrit  tresbien 
cedit  iour  et  toute  la  nuyct,  et  au  matin  la  tua,  et  en  print 
ce  que  scauent  les  Geomantiens  Gregeoys,  et  le  mist  en 
pièces  le  plus  menu  quil  peult,  et  les  emporta  bien  cachées, 
et  sen  alla  a  lesglise  ou  la  dame  deuoit  aller  pour  suyure 
la  procession,  comme  cest  de  coustume  a  ladicte  feste.  Et 
alors  quelle  entra  Panurge  luy  donna  de  leau  benoiste 
bien  courtoisement  la  saluant,  et  quelque  peu  de  temps 
après  quelle  eut  dit  ses  menuz  suffrages  il  sen  va  ioindre 
a  elle  en  son  banc,  et  luy  bailla  vng  Rondeau  par  escript 
en  la  forme  que  sensuyt. 

Rondeau. 

PPour  ceste  foys^,  que  a  vous  dame  tresbelle 

Mon  cas  disoys,  par  trop  feustes  rebelle       [fol.  58  v»] 

De  me  chasser,  sans  espoir  de  retour, 

Veu  que  a  vous  onc  ne  feis  austère  tour 

En  dict  ny  faict,  en  subson  ny  libelle. 

Si  tant  a  vous  desplaisoit  ma  querelle 

Vous  pouyez  par  vous  sans  maquerelle 

Me  dire  amy  partez  dicy  entour, 

Pour  ceste  foys. 
Tort  ne  vous  foys,  si  mon  cueur  vous  decelle 
En  remonstrant,  comme  le  lart  Icstincelle 
De  la  beaulte  que  couure  vostre  atour  : 
Car  riens  ne  quiers,  sinon  quen  vostre  tour 
Me  faciès  dehait  la  combrecelle, 

Pour  ceste  foys. 

Et  ainsi  quelle  ouroit  le  papier  pour  veoir  que  cestoit, 
Panurge  proprement  sema  la  drogue  quil  auoit  sur  elle  en 

diuers  lieux  et  mesmcment  au  repliz  de  ses  manches  et  de 
sa  robbe,  et  puis  luy  dist.  Ma  dame  les  pouures  amans  ne 
sont  pas  tousiours  a  leur  aise.  Quant  est  de  moy  iespere 
que  les  malles  nuictz,  les  trauuaulx  et  ennuytz,  ausquelz 
me  tient  lamour  de  vous  me  seront  en  déduction  de  autant 
des  peines  de  purgatoire.  A  tout  le  moins  pries  dieu  quil 
me  doint  en  mon  mal  patience.  Panurge  neut  pas  acheue 
le  mot,  que  tous  les  chiens  qui  estoient  en  lesglise  ne  sen 
Vincent  a  ceste  dame  pour  lodeur  des  drogues  que  il  auoit 
[fol.  59  ro]  espandu  sur  eele,  petitz  et  grans,  gros  et  menuz 
tous  y  venoyent  tirant  le  membre  et  la  sentant  et  pissant 
par  tout  sur  elle.  Et  Panurge  les  chassa  quelque  peu  et 
print  congie  délie,  et  sen  alla  en  quelque  chappelle  pour 
veoir  le  deduyt  :  car  ces  villains  chiens  la  conchioyent 
toute  et  compissoyent  tous  ces  abillemens,  tant  quil  y  eut 
vng  grant  leurier  qui  luy  pissa  sur  la  teste  et  luy  cuUetoit 
son  collet  par  derrière,  les  aultres  aux  manches,  les  aultres 
a  la  crope  :  et  les  petiz  culletoyent  ses  patins.  En  sorte 
que  toutes  les  femmes  de  la  au  tour  auoyent  beaucoup 
affaire  a  la  sauluer.  Et  Panurge  de  rire,  et  dist  a  quelqun 
des  seigneurs  de  la  ville.  le  croy  que  ceste  femme  la  est 
en  chaleur,  ou  bien  quelque  leurier  la  couuerte  fraische- 
ment.  Et  quant  il  veit  que  tous  les  chiens  grondoyent  bien 
a  lentour  de  elle  comme  ilz  font  au  tour  dune  chienne 
chaulde,  il  sen  partit,  et  alla  quérir  Pantagruel,  et  par 
toutes  les  rues  ou  il  trouuoit  des  chiens  il  leur  bailloit 
vng  coup  de  pied,  disant.  Et  ne  yres  vous  point  a  voz 
compaignons  aux  nopces,  deuant  deuant  de  par  le  diable 
deuant.  Et  arriue  au  logis  dist  a  Pantagruel,  maistre  ie 
vous  pry  venez  veoir  tous  les  chiens  de  ceste  ville  qui  sont 
assemblez  a  lentour  dune  dame  la  plus  belle  de  ceste 
ville,  et  la  veullent  iocquer.  A  quoy  voulentiers  consen- 
[fol.  59  v]  tit  Pantagruel,  et  veit  le  mistere  quil  trouua 
fort  beau  et  nouueau.  Mais  le  bon  fut  a  la  procession  : 
car  il  se  y  trouua  plus  de  six  cens  mille  chiens  a  lentour 
délie  qui  luy  feisoyent  mille  hayres  :  et  par  tout  ou  elle 
passoit  les  chiens  frays  venus  la  suyuoyent  a  la  trace,  pis- 

sans  par  le  chemin  ou  ses  robbes  auoyent  touche.  Et  tout 
le  monde  se  arrestoit  a  ce  spectacle  en  consyderant  les 
contenances  de  ces  chiens  qui  luy  montdyent  iusques  au 
col,  et  luy  gasterent  tous  ses  acoustremens  quelle  ne  sceut 
y  trouuer  aulcun  remède,  sinon  sen  aller  en  son  hostel. 
Et  chiens  daller  après  et  quant  elle  fut  entrée  en  sa  mai- 
son et  ferme  la  porte  après  elle,  tous  les  chiens  y  cou- 
royent  de  demy  lieue,  et  compisserent  si  bien  la  porte  de 
sa  maison,  quil  y  feirent  vng  ruysseau  de  leurs  orines,  ou 
les  cannes  y  eussent  bien  noue. 

[Fol.  60  ro.]  Comment  Pantagruel  partit  de  Paris  ayant 
nouuelles  que  les  Dipsodes  enuahissoyent  les  pays  des 
Amaurotes.  Et  la  cause  pourquoy  les  lieues  sont  tant 
petites  en  France.  Et  l'exposition  dung  mot  escript  en 
vng  aneau.  Chapitre  .xv. 

Peu  de  temps  après  Pantagruel  ouyt  nouuelles  que  son 
père  Gargantua  auoit  este  translate  au  pays  des  phees  par 
Morgue,  comme  fut  iadis  Enoch  et  Helye,  ensemble  que 
le  bruyt  de  sa  translation  entendu,  les  Dipsodes  estoyent 
yssus  de  leur  limites,  et  auoyent  gaste  vng  grant  pays  de 
Vtopie,  et  tenoyent  pour  lors  la  grande  ville  des  Amau- 
rotes assiégée.  Dont  partit  de  Paris  sans  dire  a  dieu  a 
nully  :  car  laffaire  requeroit  diligence,  et  sen  vint  a  Rouen. 
Or  en  cheminant  voyant  Pantagruel  que  les  lieues  de 
france  estoyent  petites  par  trop  au  regard  des  aultres  pays, 
en  demanda  la  cause  et  raison  a  panurge,  lequel  luy  dist 
vne  hystoire  que  mect  Marotus  du  lac  monachus,  es 
gestes  des  roys  de  Canarre,  Disant  que  danciennete  les 
pays  nestoyent  poinct  distinctz  par  lieues,  militaires  para- 
sanges,  iusques  a  ce  que  le  roy  Pharamond  les  distingua 
ce  que  fut  faict  en  la  manière  que  sensuyt.  Car  il  print 
dedans  Paris  cent  beaulx  ieunes  [fol.  60  vo]  et  gallans 
compaignons  bien  délibérez,  et  cent  belles  garses  picardes, 
et  les  feist  bien  traicter  et  bien  penser  par  huyct  iours, 
puis  les  appella  et  a  vng  chascun  bailla  sa  garsc  auecques 

force  argent  pour  les  dcspens,  leur  faisant  commandement 
quilz  sen  allassent  en  diuers  lieux  par  cy  et  par  la.  Et  a 
tous  les  passaiges  quilz  biscoteroycnt  leurs  garses  que  ilz 
missent  vne  pierre,  et  ce  scroit  vne  lieue.   Par  ainsi  les 
compaignons  ioycsement  partirent  et  pource  quilz  estoyent 
frays  et  de  seiour  ilz  cheuauchoyent  a  chasque  bout  de 
champ,  et  voyla  pourquoy  les  lieues  de  France  sont  tant 
petites.   Mais  quant   il   eurent   long  chemin   parfaict   et 
estoyent  ia  las  comme  pouures  diables  et  quil  ny  auoii 
plus  dolif,  en  lycaliel,  ilz  ne  belinoyent  pas  si  souuent  et 
se  contentoyent    bien  (ientends   quant   aux  hommes)   de 
quelque  meschantc  et  paillarde  foys  le  iour.  Et  voyla  qui 
faict  les  lieues  de   Bretaigne,   Delanes,  Dallemaigne,  et 
aultres   pays    plus    esloingnez,    si    grandes.    Les   aultres 
mettent  daultres  raisons,  mais  celle  la  me  semble  la  meil- 
leure. A  quoy  consentit  voulentiers  Pantagruel.  Partans 
de  Rouen  arriuerent  a  Hommefleur,  ou  se  mirent  sur  mer 
Pantagruel,  Panurge,  Epistemon,  Eusthenes,  et  Carpa- 
lim.  Auquel  lieu  attendant  le  vent  propice  et  calfretani 
leur  nef  receut  dune  dame   de   Paris    (laquelle  il  auoit 
[fol.  6\  ro]  entretenu  bonne  espace  de  temps)  vues  lettres 
inscriptes  au  dessus.  Au  plus  ayme  des  belles  et  moins 
loyal  des  preux.  PNTGRL.  Laquelle  inscription  leue  il 
fut  biefi  esbahy,  et  demandant  au  mcssaiger  le  nom  de 
celle  qui  lauoit  enuoye,  ouurit  les  lettres  et  riens  ne  trouua 
dedans  escript,  mais  seulement  vng  aneau  dor  auecques 
vng  dyament  en  table.  Et  lors  appella  Panurge  et  luy 
monstra  le  cas.  A  quoy  Panurge  luy  dist  que  la  fueille  de 
papier  estoit  escripte,  mais  cestoit  par  telle  subtille  que 
Ion  ny  veoit  point  descripture.  Et  pour  le  scauoir,  la  mist 
auprès  du  feu  pourveoir  si  lescripture  estoit  faite  auec  du 
sel  Ammoniac  destrempe  en  eau.  Puis  la  mist  dedans  de 
leau  pour  scauoir  si  la  letre  estoit  escripture  du  suc  de 
Tithymalle.  Puis  la  monstra  a  la  chandelle,  si  elle  estoit 
point  escript  du  ius  de  oignons  blancs.  Puis  en  frotta  vne 
partie   dhuile   de   noix,  pour  veoir   si   elle   estoit   point 
escripte  de  lexif  de  figuyer.  Puis  en  frotta  vne  part  de 

laict  de  femme  allaictant  sa  fille  première,  née  pour  veoir 
si  elle  estoit  escripte  de  sang  de  Rubetes.  Puis  en  frotta 
vng  coing  de  cendres  dung  nie  de  Arondeles,  pour  veoir 
si  elle  estoit  escripte  de  la  rousee,  quon  trouue  dedans  les 
pommes  de  Alicacabut.  Puis  en  frotta  vng  aultre  bout  de 
la  sanie  des  oreilles,  pour  veoir  si  elle  [fol.  6i  v°]  estoit 
escripte  de  fiel  de  corbeau.  Puis  les  trempa  en  vinaigre 
pour  veoir  si  elle  estoit  escripte  de  laict  de  espurge.  puis 
les  gressa  daxunge  de  souris  chauues,  pour  veoir  si  elle 
estoit  escripte  auec  sperme  de  baleine  quon  appelle  ambre 
gris.  Puis  la  mist  tout  doulcement  dedans  vng  bassin  deau 
fresche,  et  soubdain  la  tira  pour  veoir  si  elle  estoit  escripte 
auecques  alun  de  plume.  Et  voyant  quil  ny  congnoissoit 
riens  appella  le  messagier  et  luy  demanda.  Compaing  la 
dame  qui  ta  icy  enuoye,  ta  elle  point  baille  de  baston  pour 
apporter?  pensant  que  ce  feust  la  finesse  que  met  Aule 
Gelle,  et  le  messagier  luy  respondit.  Non  monsieur. 
Adoncques  Panurge  luy  voulut  faire  raire  les  cheueulx 
pour  scauoir  si  la  dame  auoit  point  faict  escripre  auecques 
fort  moret  sur  sa  teste  raise,  ce  quelle  vouloit  mander  : 
mais  voyant  que  ces  cheueulx  estoyent  fort  grans,  il 
désista,  considérant  que  en  si  peu  de  temps  ses  cheueulx 
neussent  pas  creuz  si  longs.  Alors  dist  a  Pantagruel. 
Maistre  par  les  vertuz  dieu  ie  ny  scauroys  que  faire  ny 
dire.  le  ay  employé  pour  congnoistre  si  riens  y  a  icy 
escript,  vne  partie  de  ce  que  en  met.  Messere  Francesco 
di  Nianto  le  Thuscan  qui  a  escript  la  manière  de  lire 
lettres  non  apparentes  et  ce  que  escript  zoroaster  péri 
grammaton  acriton,  Et  Calphurnius  Bassus  de  lite- 
[fol.  62  r»]  ris  illegibilibus,  mais  ie  ny  voy  riens,  et  croy 
quil  ny  a  aultre  chose  que  laneau.  Or  le  voyons.  Lors  en 
le  regardant  trouuerent  escript  dedans  en  Hebrieu,  Lamah 
hazaptani,  dont  appellerent  Epistemon,  luy  demandant 
que  cestoit  a  dire?  a  quoy  respondit  que  cestoit  vng  nom, 
Hébraïque,  signifiant,  pourquoy  me  as  tu  laisse,  dont 
soubdain  replicqua  Panurge,  lentends  le  cas,  voyez  vous 
ce  dyament,  cest  vng  dyament  faulx.  Telle  est  doncques 

lexposition  de  ce  que  vcult  dire  la  dame.  Dy  amant  faulx 
pourquoy  me  as  tu  laissée?  Laquelle  exposition  enten- 
dit Pantagruel  incontinent,  et  luy  souuint  comment  a 
son  départir  nauoii  point  dit  a  dieu  a  la  dame,  et  sen  con- 
tristoit,  et  voulentiers  fcust  retourne  a  Paris  pour  faire 
sa  paix  auccques  elle.  Mais  Epistemon  luy  reduyt  a 
mémoire  le  département  de  Eneas  dauecques  Dido,  et 
ledict  de  Heraclibes,  Tarentin,  que  la  nauire  restant  a 
lancre,  quant  la  nécessite  presse,  il  fault  coupper  la  chorde 
plus  tost  que  perdre  temps  a  la  deslyer.  Et  quil  deuoit 
laisser  tous  pensemens  pour  suruenir  a  la  ville  de  sa  nati- 
uite,  qui  estoit  en  danger.  De  faict  vne  heure  après  se  leua 
le  vent  nomme  Nordnord  west,  auquel  Hz  donnèrent 
pleines  voilles  et  prindrent  la  haulte  mer  et  en  briefz  iours 
et  en  peu  de  temps  passans  par  Porto  sancto,  et  aussi  bien 
par  [fol.  62  v°]  Medere,  firent  escalle  es  isles  de  Canarre. 
De  la  partans  passèrent  par  Cap  blanco,  par  Senege,  par 
Cap  virido,  par  Cambre,  par  Melli.  par  le  Cap  de  bona 
sperantza,  et  firent  scalle  au  royaulme  de  Melinde,  de  la 
partans  firent  voille  au  vent  de  la  trasmontane,  et  pas- 
sans par  Meden,  par  Vti,  par  Gelasim,  par  les  isles  des 
phees,  et  iouxte  le  royaulme  de  Achorie.  Finablement 
arriurent  au  port  de  Vtopie,  distant  de  la  ville  des  Amou- 
retes  par  troys  lieues,  et  quelque  peu  dauantaige.  Et 
quant  ilz  furent  en  terre  quelque  peu  refraichiz,  Panta- 
gruel dist.  Enfans  la  ville  nest  pas  loing  dicy  deuant  que 
marcher  oultre  il  seroit  bon  de  délibérer  de  ce  quest  a 
faire,  afîin  que  ne  semblons,  es  Athéniens  qui  ne  consul- 
toyent  iamais  sinon  après  le  cas  faict.  Nestes  vous  pas 
délibérez  de  viure  ou  mourir  auecques  moy  ?  Seigneur 
ouy,  dirent  ilz  tous,  et  vous  tenes  asseure  de  nous  comme 
de  voz  doigts  propres.  Or  (dist  il)  il  ny  a  qung  point  que 
tiengne  suspend  et  doubteux,  cest  que  ie  ne  scay  en  quel 
ordre,  nv  en  quel  nombre  sont  les  ennemys  qui  tiennent 
la  ville  assiégée,  car  quant  ie  le  scauroys,  ie  my  en  iroys 
en  plus  grande  asseurance  par  ce  aduisons  ensemble  du 
moyen  comment  nous  le  pourrons  scauoir,  Aquoy  tous 

ensemble  dirent.  Laissez  nous  y  aller  veoir,  et  nous  atten- 
dez vng  peu  icy.  [fol.  63  r°]  car  pour  tout  le  iourdhuy 
nous  vous  en  apporterons  nouuelles  certaines.  Moy  dist 
Panurge,  lentreprens  de  entrer  en  leur  camp  par  le  mil- 
lieu  des  gardes  et  du  guet,  et  banqueter  auec  eulx  a  leurs 
despens,  sans  estre  congneu  de  nuUy,  et  de  visiter  lartil- 
lerie,  et  aussi  visiter  les  tentes  de  tous  les  capitaines,  et 
me  prélasser  par  les  bandes  sans  iamais  estre  descouuert  : 
car  le  diable  ne  me  affineroit  pas,  ie  suis  de  la  lignée  de 
zopyrus.  Moy,  dist  Epistemon,  ie  scay  tous  les  stratage- 
mates  et  prouesses  des  vaillans  capitaines  et  champions 
du  temps  passe,  et  toutes  les  ruses  et  finesses  de  disci- 
pline militaire,  ie  yray,  et  encores  que  feusse  descouuert 
et  descele,  ie  eschapperay  en  leur  faisant  croire  de  vous 
tout  ce  quil  me  plaira  :  car  ie  suis  de  la  lignée  de  Sinon. 
Moy  dist  Eustenes,  ie  entreray  par  atrauers  leurs  tran- 
chées, maulgre  le  guet  et  tous  les  gardes  :  car  ie  leur  pas- 
seray  sur  le  ventre  et  leur  rompray  bras  et  iambes,  et 
feussent  ilz  aussi  fors  que  le  diable  :  car  ie  suis  de  la 
lignée  de  Hercules.  Moy,  dist  Carpalim,  ie  y  entreray  si 
les  oyseaulx  y  entrent,  car  iay  le  corps  tant  allaigre  que  ie 
auray  saulte  leurs  tranchées  et  perce  oultre  tout  leur 
camp,  deuant  quilz  me  ayent  apperceu.  Et  ne  crains  ny 
traict,  flesche,  ny  cheual  tant  soit  legier,  et  feust  ce  Pega- 
sus  de  Perseus,  ou  Pacolet,  que  deuant  [fol.  63  v°]  eulx 
ie  neschappe  guaillart  et  sauf.  lentreprens  de  marcher 
sur  les  espiz  de  bled  sur  Iherbe  des  près,  sans  quelle  flé- 
chisse dessoubz  moy  :  car  ie  suis  de  la  lignée  de  Camille 
Amazone. 

Comment  Panurge,  Carpalim  Eiisthenes,  et  Espistemon, 
compaignons  de  Pantagruel  desconjirent  six  cens  soi- 
xante cheualiers  bien  subtilement.  Chapitre  .xvj. 

Ainsi  quil  disoit  cela  ilz  vont  aduiser  six  cens  soixante 
cheualiers  montez  a  laduantaigc  sur  cheuaulx  legiers,  qui 
acouroyent  la   veoir  quelle  nauire  cestoit  qui   estoit  de 

nouueau  abordée  au  port,  et  couroyent  a  bride  auallee 
pour  les  prendre  silz  eussent  peu.  Lors  dist  Pantagruel, 
Enfans  retirez  vous  en  la  nauirc  :  car  voicy  de  noz  enne- 
mys  qui  accourent  mais  ie  vous  les  tueray  icy  comme 
bestes  et  feussent  ilz  dix  foys  autant  :  ce  pendant  retirez 
vous  et  en  prenez  vostre  passetemps,  Adonc  respondit 
Panurgc,  Non  seigneur,  il  nest  pas  de  raison  que  ainsi 
faciez  :  mais  au  contraire  retirez  vous  en  la  nauire  et  vous 
et  les  aultres.  Car  moy  tout  seul  les  desconfiray  icy  : 
mais  il  ne  fault  pas  tarder  [fol,  64  r°]  auancez  vous,  A 
quoy  dirent  les  aultres  cest  bien  dit.  Seigneur  retirez  vous, 
et  nous  ayderons  icy  a  Panurge,  et  vous  congnoistrez  que 
nous  scauons  faire,  Adonc  Pantagruel  dist.  Or  ie  le  veulx 
bien,  mais  au  cas  que  feussicz  les  plus  foyblcs  ie  ne  vous 
fauldray  pas.  Alors  Panurge  tira  deux  grandes  chordes  de 
la  nef,  et  les  atacha  au  tour  qui  estoit  sur  le  tillac,  et  les 
mist  en  terre  cl  en  tist  vng  long  circuyt,  lung  plus  loing, 
lautre  dedans  cestuy  la.  Et  dist  a  Epistemon,  entrez  vous 
en  dedans  la  nauire,  et  quant  ie  vous  sonneray,  tournez  le 
tour  diligentement  en  ramenant  a  vous  ces  deux  chordes. 
Puis  dist  a  Eusthenes  et  a  Carpalim,  Enfans  attendez  icy 
et  vous  offrez  a  ces  ennemys  franchement,  et  obtempérez 
a  eulx,  et  faictes  semblant  de  vous  rendre  :  mais  aduisez 
que  ne  entres  point  au  cerne  de  ces  chordes  :  retirez  vous 
tousiours  hors.  Et  incontinent  entra  dedans  la  nauire  et 
print  vng  faix  de  paille  et  vne  botte  de  pouldre  de  canon 
et  lespandit  par  le  cerne  des  chordes,  et  a  tout  vne 
migraine  de  feu  se  tint  auprès.  Tout  soubdain  arriuerent 
a  grande  force  les  cheualiers,  et  les  premiers  chocquerent 
iusques  au  près  de  la  nauire,  et  pour  ce  que  le  riuaige  glis- 
soit  tumberent  eulx  et  leurs  cheuaulx  dedans  iusques  au 
nombre  de  quarante  et  quatre.  Quoy  voyans  les  aultre 
approchèrent  pen  [fol.  64  v]  sans  que  on  leur  eust  résiste 
a  larriuee.  Mais  Panurge  leur  dist.  Messieurs  ie  croy  que 
vous  soyez  faict  mal,  pardonnez  le  nous,  car  ce  nest  pas 
de  nous,  mais  cest  de  la  lubricité  de  leau  de  mer,  qui  est 
tousiours  vnctueuse.  Nous  nous  rendons  a  vostre  bon 

plaisir,  autant  en  dirent  ces  deux  compaignons,  et  Epis- 
temon  qui  estoit  sur  le  tillac,  et  ce  pendant  Panurge  ses- 
loingnoit  et  veoit  que  tous  estoyent  dedans  le  cerne  des 
chordes,  et  que  ses  deux  compaignons  sen  estoient  esloin- 
gnez  faisans  place  a  tous  ces  cheualiers  qui  a  foule 
alloyent  pour  veoir  la  nef  et  qui  estoit  dedans,  dont  tout 
soubdain  cria  a  Epistemon  tire  tire.  A  quoy  Epistemon 
commença  de  tirer  au  tour,  et  les  deux  chordes  se  vont 
empestrer  entre  les  cheuaulx  et  les  ruoycent  par  terre  bien 
aysement  auecques  les  cheuaucheurs,  mais  eulx  ce  voyans 
tirèrent  a  lespee  et  les  vouloyent  deffaire,  dont  Panurge 
met  le  feu  en  la  traînée,  et  les  list  tous  la  brusler  comme 
âmes  damnées,  hommes  et  cheuaulx  nul  nen  eschappa, 
excepte  vng  qui  estoit  monte  sur  vng  cheual  turcq  qui 
gaignoit  a  fouyr,  mais  quant  Carpalim  lapperceut,  il  cou- 
rut après  en  telle  hastiuete  et  ailliegresse  quil  lattrapa  en 
moins  de  cent  pas,  et  saultant  sur  la  croppe  de  son  che- 
ual lembrassa  par  derrière  et  le  mena  a  la  nauire.  Geste 
desconliture  paracheuee  Pantagruel  fut  bien  [fol.  65  r°] 
ioyeulx  et  loua  merueilleusement  lindustrie  de  ces  com- 
paignons, et  les  fist  refraichir  et  bien  repaistre  sur  le 
riuaige  ioyeusement  et  boire  dautant  le  ventre  contre  terre, 
et  leur  prisonnier  auecques  eulx  familièrement  :  sinon  que 
le  pouure  diable  nestoit  point  asseure  que  Pantagruel  ne 
le  deuorast  tout  entier,  ce  quil  eust  bien  faict,  tant  auoit 
la  gorge  large,  aussi  facillemcnt  que  feriez  vng  grain  de 
dragée  et  ne  luy  eust  monstre  en  sa  bouche  non  plus  qung 
grain  de  mil  en  la  gueuUe  dung  asne.  Ainsy  quilz  banc- 
quetoyent  Carpalim  dist.  Et  ventre  sainct  Quenet  ne  man- 
gerons nous  iamais  de  venaison?  ceste  chair  salée  me 
altère  tout.  le  men  voys  vous  apporter  icy  vne  cuysse  de 
ces  cheuaulx  que  auons  faict  brusler,  elle  sera  assez  bien 
roustie.  Tout  ainsi  quil  se  leuoit  pour  ce  faire  apperceut 
a  loree  du  boys  vng  fort  beau  grant  cheureul  qui  estoit 
yssu  du  fort,  voyant  le  feu  de  Panurge,  a  mon  aduis.  Et 
incontinent  se  mist  après  a  courir  de  telle  roiddeur,  quil 
sembloit  que  feust  vng  carreau  darbaleste  et  lattrappa  en 

moins  dung  riens,  et  en  courant  print  de  ses  mains  en  lair 
quatre  grandes  ©tardes,  six  bitars,  vingt  et  six  perdrys 
grises,  et  trente  et  deux  pigeons  ramiers,  et  tua  des  pieds 
dix  ou  douze  que  Icuraulxque  lapins  qui  ia  estoyent  hors 
de  page.  Donc  il  frappa  le  cheurcul  de  [fol.  65  v"]  son 
malcus  a  trauers  la  teste  et  le  tua,  et  en  lapportant  recueil- 
lit ses  leuraulx.  Et  de  tant  loing  que  peust  estre  ouy,  il 
sescria,  disant.  Panurge  mon  amy,  vinaigre,  vinaigre. 
Dont  se  pensoit  le  bon  Pantagruel,  que  le  cueur  luy  fist 
mal,  et  commanda  quon  luy  apprestastdu  vinaigre  :  mais 
Panurge  entendit  bien  quil  y  auoit  leurault  au  croc,  et  de 
faict  le  monstra  au  noble  Pantagruel  comment  il  portoit 
a  son  col  vng  beau  chureul  et  toute  sa  ceinture  brodée 
de  leuraulx.  Incontinent  Epistemon  fist  deux  belles 
broches  de  boys  a  lanticque,  et  Eustenes  aydoit  a  les 
escorcher.  Et  panurge  mist  deux  selles  darmes  des  cheua- 
lies  en  tel  ordre  quelles  seruirent  de  landiers,  et  firent  leur 
roustisseur  de  leur  prisonnier,  et  au  feu  ou  brusloyent  les 
cheualiers,  firent  roustir  leur  venaison.  Et  puis  après  grant 
chère  et  a  force  vinaigre,  au  diable  lung  qui  se  faignoit, 
cestoit  triumphe  de  les  veoir  bauffrer.  Lors  dist  panta- 
gruel.  Pleust  a  Dieu  que  chascun  de  vous  eust  deux  paires 
de  sonnettes  de  sacre  au  menton,  et  que  ie  eusse  au  mien 
les  grosses  horloges  de  Renés,  de  poictiers,  de  tours,  et 
de  Cambray,  pour  veoir  laubade  que  nous  donnerions  au 
remuement  de  noz  badigoinces.  Mais,  se  dist  Panurge,  il 
nous  vault  mieulx  penser  de  nostre  affaire  vng  peu,  et  par 
quel  moyen  nous  pourrons  [fol.  66  r°]  venir  au  dessus  de 
noz  ennemys.  Cest  bien  aduise  dist  Pantagruel.  Et  pour- 
tant demanda  a  leur  prisonnier.  Mon  amy,  dys  nous  icy 
la  vérité  et  ne  nous  mens  en  riens,  si  tu  ne  veulx  estre 
escorche  iout  vif  :  car  cest  moy  qui  mange  les  petitz  en- 
fans.  Comptes  nous  entièrement  lordre,  le  nombre,  et  la 
forteresse  de  larmee.  A  quoy  respondit  le  prisonnier.  Sei- 
gnur  sachez  pour  la  vérité  que  en  larmee  y  a  troys  cens 
geans,  tous  armez  de  pierre  de  taille  grans  a  merueilles, 
toutesfoys  non  tant  du  tout  que  vous,  excepte  vng  qui  est 

leur  chef  et  a  non  Loupgarou,  et  est  tout  arme  denclumes 
Cyclopicques  II  y  a  cent  soixante  mille  piétons  tous 
armes  de  peaulx  de  lutins,  gens  fortz  et  courageux  :  troys 
mille  quatre  cens  hommes  darmes,  troys  mille  six  cens 
doubles  canons,  et  despingarderie  sans  nombre  :  quatre 
vintz  quatorze  mille  pionniers  quatre  cens  cinquante  mille 
putains  belles  comme  déesses  (voyla  pour  moy  dist 
Panurge)  dont  les  aulcunes  sont  Amazones,  les  aultres 
Lyonnoyses,  les  aultres  Parisiennes,  Tourangelles,  Ange- 
uines,  Poicteuines,  Normandes,  Allemandes,  de  tous 
pays  et  toutes  langues  y  en  a.  Voire  mais  (dist  Pantagruel 
(le  roy  y  est-il?  Ouy  seignur  dist  le  prisonnier  il  y  est  en 
personne  :  et  nous  le  nommons  Anarche  roy  des  Dyp- 
sodes,  qui  vault  autant  [fol.  66  v°]  a  dire  comme  gens  alté- 
rez :  car  vous  ne  veistes  oncques  gens  tant  altérez,  ny 
beuuans  plus  voulentiers.  Et  a  sa  tente  en  la  garde  des 
geans.  Cest  assez,  dist  Pantagruel.  Sus  enfans  nestes  vous 
pas  délibères  dy  venir  auecques  moy?  A  quoy  respondit 
Panurge.  Dieu  confonde  qui  vous  laissera,  lay  ia  pense 
comment  ie  vous  les  rendray  tous  mors  comme  porcs, 
quil  nen  eschappera  au  diable  le  iarret.  Mais  ie  me  soucie 
quelques  peu  dung  cas.  Et  quest  ce  ?  dist  Pantagruel. 
Cest,  dist  Panurge,  comment  ie  pourray  auanger  a  bra- 
quemarder  toutes  les  putains  qui  y  sont  en  cest  après 
disnee,  quil  nen  eschappe  pas  vne,  que  ie  ne  taboure  en 
forme  commune.  Ha  ha  ha,  dist  Pantagruel.  Et  Carpalim 
dist.  Au  diable  de  biterne,  par  dieu  ien  embourreray 
quelque  vne.  Et  moy  dist  Eusthenes,  quoy?  qui  ne  dres- 
say  oncques  puis  que  bougeasmes  de  Rouen,  au  moins 
que  lagueille  montast  sur  les  dix  ou  vnze  heures  voire 
encores  que  laye  dur  et  fort  comme  cent  diables.  Vraye- 
ment  dist  Panurge,  tu  en  auras  des  plus  grasses  et  des 
plus  refaictes.  Comment  dist  Episthemon,  tout  le  monde 
cheuauchera  et  ie  meneray  lasne,  le  diable  emport  qui  en 
fera  riens.  Nous  vserons  du  droict  de  guerre,  qui  potest 
capere  capiat.  Et  le  bon  Pantagruel  ryoit  a  tout,  puis  leur 
dist.  Vous  comptez  sans  Ihoste.  lay  [fol.  67  r°]  grant  peur 

que  deuani  quil  soit  nuyct,  ie  ne  vous  voye  en  estât,  que 
ne  aurez  vas  grand  enuic  darresser,  et  quon  vous  cheuau- 
chera  a  grant  coup  de  picque  et  de  lance.  Noii  non  dist 
Episthemon.  le  vous  les  rends  a  roustir  ou  boullir,  a  tn- 
casser  ou  mettre  en  paste.  Hz  ne  sont  pas  si  grant  nombre 
comme  auoit  exerces,  car  il  auoit  trenre  cens  mille  com- 
batans  si  croyez  Hérodote  et  Troge  Pompone.  Et  toutes- 
fois  Themistocles  a  peu  de  gens  les  desconfit.  Ne  vous 
souciez  pour  dieu.  Merde  merde,  dist  Panurge.  Ma  seiile 
braguette  espoussetera  tous  les  hommes,  et  sainct  Balle- 
trou  qui  dedans  y  repose,  décrottera  toutes  les  femmes. 
Sur  doncques  enfans  dist  Pantagruel  encommencons  a 
marcher. 

Comment  Pantagruel  érigea  vng  Trophée  en  mémoire  de 
leur  prouesse,  et  Panurge  vng  aultre  en  mémoire  des 
leuraulx.  Et  comment  Pantagruel  de  sespet^  engendrait 
les  petite  hommes,  et  de  ses  vesnes  les  petites  femmes. 
Et  comment  Panurge  rompit  vng  gros  baston  sur  deux 
verres.  Cha  .xvij. 

Deuant  que  partons  dicy,  dist  Pantagruel,  en  mémoire 
de  la  prouesse  que  auez  presemement  faict  ie  veulx  ériger 
en  ce  lieu  vng  beau  Trophée.  Adoncques  vng  chascun 
dentre  [fol.  67  v^]  eulx  en  grant  liesse  et  petites  chanson- 
nettes villatiques  dressèrent  vng  grant  boys,  auquel  y 
pendirem  vne  selle  darmes,  vng  chanfrain  de  cheual,  des 
pompes,  des  estriuieres,  des  espérons,  vng  haubert,  vng 
hauh  appareil  assere,  vne  hache,  vng  estoc  darmes,  vng 
gamelet,  vne  masse,  des  goussetz,  des  greues,  vng  gor- 
gery  et  ainsi  de  tout  appareil  requis  a  vng  arc,  triumphal 
ou  Trophée.  Puis  en  mémoire  éternelle  escripuit  Panta- 
gruel le  dicton  victorial,  comme  sensuyt. 

Ce  fut  icy  que  apparut  la  vertu 
De  quatre  preux  et  vaillans  champions, 
Qui  de  bon  sens,  non  de  harnoys  vestuz 
Comme  Fabie,  ou  les  deux  Scipions, 

Firent  six  cens  soixante  morpions 
Puissans  ribaulx,  brusler  comme  vne  escorce  : 
Prenez  y  tous  roys,  ducz,  rocz,  et  pions 
Enseignement,  que  engin  mieulx  vault  que  force. 
Car  la  victoire 
Comme  est  notoire, 
Ne  gist  que  en  heur, 
Du  consistoire 
Ou  règne  en  gloire 
Le  hault  seigneur. 
Vient,  non  au  plus  fort  ou  greigneur  : 
[Fol.  68  ro]  Mais  a  qui  luy  plaist,  com  fault  croire  : 
Donc  a  et  cheuance  et  honneur 
Cil  qui  par  foy  en  luy  espoire. 

En  ce  pendant  que  Pantagruel  escripuoit  les  carmes 
susdictz  Panurge  emmancha  en  vng  grant  pâlies  cornes 
du  cheureul,  et  la  peau,  auecques  le  pied  droict  de  deuant 
diceluy.  Puis  les  oreilles  de  trovs  leuraulx,  le  rable  dung 
lapin  :  les  mandibules  dung  Heure,  les  aesles  de  deux 
bitars,  les  piedz  de  quatre  ramiers,  vne  guedoufle  de  vin 
aigre,  vne  corne  ou  ilz  mettoyent  le  sel,  leur  broche  de 
boys,  vne  lardouere,  vng  meschant  chaudron  tout  per- 
tuyse,  vne  breusse  ou  ilz  saulsoyent,  vne  salière  de  terre, 
et  vng  goubelet  de  beauuais.  Et  en  imitation  des  vers  et 
Trophée  de  pantagruel  escripuit  ce  qui  sensuyt. 

Ce  fut  icy  que  mirent  abas  culz 
Joyeusement  quatre  guaillards  pions, 
Pour  banqueter  a  Ihonneur  de  Bacchus 
Beuuans  a  gre  comme  beaulx  carpions. 
Lors  y  perdit  râbles  et  cropions 
Maistre  leurault  quant  chascun  si  efforce  : 
Sel  et  vinaigre  ainsi  que  Scorpions 

Car  linuentoire 

Dung  defensoire 
[Fol.  68  v]    En  la  chaleur, 

Ce  nest  que  a  boire 

Droict  et  net,  voire 

Et  du  meilleur  : 

Mais  manger  leurault,  cest  malheur 
Sans  de  vinaigre  auoir  mémoire  : 
Vinaigre  est  son  ame  et  valeur, 
Retenez  le  en  point  peremptoire. 

Lors  dist  Pantagruel.  Allons  enfans,  cest  trop  muse  icy 
a  la  viande  :  car  a  grant  peine  voit  on  arriuer,  que  grans 
banqueteurs  facent  beaulx  faictz  darmes.  Il  nest  vmbre 
que  destandartz,  fumée  que  de  cheuaulx,  et  clycquetys  de 
lances.  Adoncques  Epistemon  se  print  a  soubzrire,  et  dist. 
Il  nest  vmbre  que  de  murailles,  fumée  que  de  pastez  et 
clicquetys  de  tasses.  A  quoy  respondit  Panurge.  Il  nest 
vmbre  que  de  courtines,  fumée  que  de  con,  et  clicquetys 
de  coillons.  Puis  en  se  leuant  fist  vng  pet,  vng  sault,  et 
vng  sublet,  et  cria  a  haulte  voix  ioyeusement  :  viue  tou- 
siours  Pantagruel.  Ce  voyant  Pantagruel  en  voulut  autant 
faire,  mais  du  pci  quil  fist,  la  terre  en  trembla,  dont  du 
pet  auec  lair  corrumpu  engendra  plus  de  cinquante  petitz 
hommes  nains  et  contrefaictz  :  et  dune  vesne  quil  fist, 
engendra  autant  de  petites  femmes  acropies  comme  vous 
en  voyez  en  plusieurs  lieux,  qui  iamais  ne  croissent,  sinon 
comme  les  quehues  des  vaches,  con  [fol.  69  r"]  tre  bas, 
ou  bien  comme  les  rabbes  de  Lymousin,  en  rond.  Et 
quoy  dist  Panurge,  voz  petz  sont  ilz  tant  fructueux  ?  Par 
dieu  voicy  de  belles  sauates  dhommes,  et  de  belles  vesses 
de  femmes,  il  les  fault  marier  ensemble.  Hz  engendreront 
des  mousches  bouynes.  Ce  que  fist  Pantagruel,  et  les 
nomma  Pygmees.  Et  les  enuoya  viure  en  vne  isle  la 
auprès,  ou  ilz  se  sont  fort  multipliez  depuis.  Mais  les 
grues  leur  font  continuellement  guerre,  desquelles  ilz  se 
défendent  courageusement,  car  ces  petis  boutz  dhommes 
(lesquelz  en  escosse  Ion  appelle  manches  destrilles)  sont 
voulentiers  cholericques.  La  raison  physicale  est  par  ce 
quilz  ont  le  cueur  près  de  la  merde.  En  ceste  mesme 
heure  Panurge  print  deux  verres  qui  la  estoyent,  tous 
deux  dune  grandeur,  il  les  emplit  deau  tant  quilz  en 
peurent  tenir,  et  en  mist  lung  sur  vne  escabelle,  et  lautre 
sur  vne  autre,  les  esloignant  a  part  par  la  distance  de  cinq 

piedz,  puis  après  print  le  fust  dune  iaueline  de  cinq  piedz 
et  demy,  et  le  mist  dessus  les  verres,  en  sorte  que  les  deux 
boutz  du  fust  touchoyent  iustement  les  bortz  des  verres. 
Cela  faict  print  vng  gros  pau,  et  dist  a  Pantagruel  et  aux 
aultres.  Messieurs  considérez  comment  nous  aurons  vic- 
toire facillement  de  noz  ennemys,  Car  tout  ainsi  comme 
ie  rompray  ce  fust  icy  dessus  les  verres  sans  que  les  verres 
soyent  en  riens  [fol.  69  v^]  rompus,  encores  qui  plus  est, 
sans  que  vne  seule  goutte  deau  en  sorte  dehors  :  tout 
ainsi  nous  romprons  la  teste  a  noz  Dipsodes,  sans  ce  que 
nul  de  nous  soit  blesse.  Mais  afïîn  que  ne  pensez  quil  y 
ayt  enchantement,  tenez  dist  il  a  Eusthenes,  frappez  de  ce 
pau  tant  que  vous  pourrez  au  meillieu.  Ce  que  fist  Eus- 
thenes, adonc  le  fustz  rompit  en  deux  pièces  tout  net, 
sans  que  vne  goutte  deaue  tombast  des  verres.  Puis  dist. 
len  scay  bien  daultres,  allons  seuUement  en  asseurance. 

Comment  Pantagruel  eut  victoire  bien  estrangement  des 
Dipsodes,  et  des  geans.  Chapitre  .xviij. 

Apres  tous  ces  propos  Pantagruel  appella  leur  prison- 
nier et  le  renuoya,  disant.  Vaten  a  ton  Roy  en  son  camp, 
et  luy  dys  des  nouuelles  de  ce  que  tu  as  veu,  et  quil  se 
délibère  de  me  festoyer  demain  sur  le  midy  :  Car  incon- 
tinent que  mes  galleres  seront  venues,  qui  sera  de  matin 
au  plus  tard,  ie  luy  prouueray  par  dixhuyct  cens  mille 
combatans,  et  sept  mille  geans  tous  plus  grans  que  tu  ne 
me  voys,  quil  a  faict  follement  et  contre  raison  de  assaillir 
ainsi  mon  pays.  En  quoy  faignoit  pantagruel  quil  eust  son 
armée  sur  mer.  Mais  le  prisonnier  respondit  quil  se  ren- 
doit  son  esclaue,  et  quil  estoit  content  de  iamais  ne  retour- 
ner a  ses  gens,  mais  plustost  comba-  [fol.  78  (pour  70)  r°] 
tre  auecques  Pantagruel  contre  eulx,  et  pour  dieu  quainsi 
lepermist.  A  quoy  Pantagruel  ne  se  voulut  consentir,  ains 
luy  commanda  que  partist  de  la  briefuement  et  allast  ainsi 
que  il  auoit  dit,  et  luy  bailla  vne  boette  pleine  de  Euphorbe 
et  de  grains  de  coccognide  contictz  en  eaue  ardente  en 

forme  de  compousîe,  luy  commandant  la  porter  a  son 
Roy  et  luy  dire  que  sil  en  pouoit  manger  vne  once  sans 
boire,  que  il  pourroit  a  luy  résister  sans  peur.  Adonc  le 
prisonnier  le  supplva  a  belles  ioinctes  mains  que  a  Iheure 
de  la  bataille  il  eust  de  luy  pitié,  dont  luydist  Pantagruel. 
Apres  que  tu  auras  le  tout  annonce  a  ton  Roy,  ie  ne  te 
dys  pas  comme  les  caphars,  Ayde  toy  dieu  te  aydera  : 
car  cest  au  rebours  ayde  toy,  le  diable  te  rompra  le  col. 
Mais  ie  te  dys,  metz  tout  ton  espoir  en  Dieu,  et  il  ne  te 
délaissera  point.  Car  de  moy  encores  que  soye  puissant 
comme  tu  peuz  veoir,  et  aye  gens  infinitz  en  armes, 
toutesfoys  ie  ne  espère  point  en  ma  force,  ny  en  mon 
industrie  :  mais  toute  ma  fiance  est  en  dieu  mon  protec- 
teur, lequel  iamais  ne  délaisse  ceulx  qui  en  luy  ont  mis 
leur  espoir  et  pensée.  Ce  faict  le  prisonnier  luy  requist 
que  de  sa  ranson  il  luy  tist  bon  party  A  quoy  respondit 
pantagruel,  que  sa  tin  nestoit  point  de  piller  ne  ransonner 
les  humains,  mais  de  les  enrichir  et  remettre  en  liberté 
tctalle.  [fol.  78  pour  70)  vo]  Vaten  (dist  il)  en  la  paix  du 
dieu  viuant,  et  ne  suys  iamais  mauuaise  compaignie,  que 
malheur  ne  te  aduiengne.  Le  prisonnier  party  Pantagruel 
dist  a  ses  gens.  Enfans  iay  donne  a  entendre  a  ce  prison- 
nier que  nous  auons  armée  sur  la  mer,  ensemble  que 
nous  ne  leur  donnerons  lassault  que  iusques  a  demain  sus 
le  midy,  a  celle  fin  que  eulx  doubtans  la  grande  venue  de 
gens,  ceste  nuyt  se  occupent  a  mettre  en  ordre  et  soy  rem- 
parer  :  mais  en  ce  pendant  mon  intention  est  que  nous 
chargeons  sur  eulx  enuiron  Iheure  du  premier  somme. 
Mais  laissons  icy  Pantagruel  auecques  ses  Apostoles.  Et 
parlons  du  Roy  Anarche  et  de  son  armée.  Quant  doncques 
le  prisonnier  fut  arriue  il  se  transporta  vers  le  Roy,  et  luy 
conta  comment  il  estoit  venu  vng  grant  géant  nomme 
Pantagruel,  qui  auoit  desconfit  et  faict  roustir  cruelle- 
ment tous  les  six  cens  cinquante  neuf  cheualiers,  et  luy 
seul  estoit  saulue  pour  en  porter  les  nouuelles.  Danan- 
taige  auoit  charge  dudit  géant  quil  luy  aprestast  au  len- 
demain  sur  midy  a   disner  :  car  il  se  deliberoit  de  le 

enuahir  a  ladicte  heure.  Puis  luy  bailla  celle  boette  ou 
estoyent  les  confictures.  Mais  tout  soubdain  quil  en  eut 
aualle  vne  cueilleree  il  luy  vint  vng  tel  eschaufement  de 
gorge  auecques  vlceration  de  la  luette,  que  la  langue  luy 
pela.  Et  pour  [fol.  71  r°]  le  remède  ne  trouua  allégement 
quelconques,  sinon  de  boire  sans  remission  :  Car  incon- 
tinent quil  oustoit  le  goubelet  de  la  bouche,  la  langue  luy 
brusloit.  Par  ainsi  Ion  ne  faisoit  que  luy  entonner  vin 
auec  vng  embut.  Ce  que  voyant  ces  Capitaines  Baschatz, 
et  gens  de  sa  garde,  tastirent  desdictes  drogues  pour 
esprouuer  si  elles  estoyent  tant  alteratiues  :  mais  il  leur 
en  print  comme  a  leur  Roy.  Et  tous  se  mirent  si  bien  a 
flacconner,  que  le  bruyt  vint  par  tout  le  camp,  comment 
le  prisonnier  estoit  de  retour  :  et  quilz  auroyent  au  len- 
demain lassault,  et  que  a  ce  ia  se  preparoit  le  roy  et  les 
capitaines  ensemble  les  gens  de  guarde,  et  ce  par  boire  a 
tirelarigot.  Par  quoy  vng  chascun  de  larmee  se  mist  a 
Martiner,  chopiner,  et  tringuer  de  mesmes.  Somme  ilz 
beurcnt  si  bien,  quilz  sendormirent  comme  porcs  sans 
nul  ordre  parmy  le  camp.  Or  maintenant  retournons  au 
bon  Pantagruel,  et  racontons  comment  il  se  porta  en  cest 
affaire.  Partant  du  lieu  du  Trophée,  print  le  mast  de  leur 
nauire  en  sa  main  comme  vng  bourdon  et  mist  dedans  la 
hune  deux  cens  trente  et  sept  poinsons  de  vin  blanc 
Daniou  du  reste  de  Rouen,  et  atacha  a  sa  ceinture  la 
barque  toute  pleine  de  sel  aussi  aysement  comme  les 
lansquenettes  portent  leurs  petitz  panerotz.  Et  ainsi  se 
mist  a  chemin  auecques  ses  compaignons.  Et  quant  il  fut 
[fol.  71  v°]  près  du  camp  des  ennemys,  Panurge  luy  dist. 
Seigneur  voulez  vous  bien  faire  ?  Deuallez  ce  vin  blanc 
Daniou  de  la  hune,  et  beuuons  icy  a  la  Brctesque.  A  quoy 
se  condescendit  voulentiers  pantagruel.  et  beurent  si  bien 
quil  ny  demeura  vne  seulle  goutte  dos  deux  cens  trente  et 
sept  poinsons.  Excepte  vne  ferriere  de  cuyr  bouilly  dcn 
Tours,  que  panurge  emplit  pour  soy  :  car  il  lappeloit  son 
vademccum,  et  quelques  meschantes  bassieres  pour  le 
vinaigre.    Apres   quilz   eurent    bien    tire   au    cheurotin, 

Panurge  donna  a  manger  a  pantagruel  quelque  diable  de 
drogues  composées  de  lithontripon,  nephrocatariicon, 
coudinar  cantharidize,  et  aultres  espèces  diureticques.  Ce 
faict  Pantagruel  dist  a  Carpalim,  Allez  vous  en  a  la  ville 
en  grauant  comme  vng  rat  contre  la  muraille,  comme 
bien  scauez  faire,  et  leur  dictes  que  a  heure  présente  ilz 
sortent  et  donnent  sur  les  ennemys  tant  roiddement  quilz 
pourront  :  et  ce  dit,  descendez  vous  en,  prenant  vne 
torche  allumée,  auecques  laquelle  vous  mettrez  le  feu 
dedans  toutes  les  tentes  et  pauillons  du  camp  :  et  ce  faict 
vous  crierez  tant  que  pourrez  de  vostre  grosse  voix,  qui 
est  plus  espouuentable  que  nestoit  celle  de  Stentor  qui  fut 
ouye  par  sur  tout  le  bruyct  de  la  bataille  des  Troyans,  et 
vous  en  partez  dudict  camp.  Voire  mais,  dist  carpalim, 
seroit  ce  pas  [fol.  80  (pour  72)  r°]  bon  que  ie  enclouasse 
toute  leur  artillerie  ?  Non  non,  dist  pantagruel,  mais  bien 
mettez  le  feu  en  leur  pouldres.  A  quoy  obtempérant  Car- 
palim partit  soubdain  et  fist  comme  auoit  este  décrète  par 
pantagruel,  et  sortirent  de  la  ville  tous  les  combatans  qui 
y  estoyent.  Et  lors  que  il  y  eut  mys  le  feu  par  les  tentes 
et  pauillons,  passoit  legierement  par  sur  eulx  sans  quilz 
en  sentissent  riens  tant  ilz  ronfloyent  et  dormoyent  par- 
fondement,  Il  vint  au  lieu  ou  estoit  lartillerie,  et  mist  le 
feu  en  leurs  munitions.  Mais,  o  la  pitié,  le  feu  fut  si  soub- 
dain que  il  cuyda  embrazer  le  pouure  Carpalim.  Et  neust 
este  sa  merueilleuse  hastiuete,  il  estoit  fricasse  comme 
vng  cohon  :  mais  il  sen  partit  si  roiddement  quung  quar- 
reau  darbaleste  ne  va  pas  plustost.  Et  quant  il  fut  dehors 
des  tranchées  il  se  escriast  espouentablement,  quil  sem- 
bloit  que  tous  les  diables  feussent  deschainez.  Auquel  son 
sesueillerent  les  ennemys,  mais  scauez  vous  comment? 
aussi  estourdys  que  le  premier  son  de  matines,  quon 
appelle  en  lussonnoys,  frotte  couille.  Et  ce  pendant  pan- 
tagruel commencea  a  semer  le  sel  que  il  auoit  en  sa  barque, 
et  par  ce  quilz  dormoyent  la  gueule  baye  et  ouuerte,  il 
leur  en  remplit  tout  le  gouzier,  tant  que  ces  pouures  haires 
toussissoyent  comme  regnards,   cryans.    Ha  Pantagruel 

•  Pantagruel,  tant  tu  [fol.  80  (pour  72)  v^]  nous  chauffes  le 
tizon.  Mais  tout  soubdain  print  enuie  a  pantagruel  de  pis- 
ser, a  cause  des  drogues  que  luy  auoit  baille  panurge, 
et  pissa  parmy  leur  camp  si  bien  et  copieusement  quil  les 
noya  tous,  et  y  eut  déluge  particulier  dix  lieues  a  la  ronde. 
Et  dit  Ihystoire,  que  si  la  grant  iument  de  son  père  y 
eust  este  et  pisse  pareillement,  quil  y  eust  eu  déluge  plus 
énorme  que  celuy  de  Deucalion  :  car  elle  ne  pissoit  foys 
quelle  ne  fist  vne  riuiere  plus  grande  que  nest  le  Rosne. 
Ce  que  voyans  ceulx  qui  estoyent  yssuz  de  la  ville, 
disoyent.  Hz  y  sont  tous  mors  cruellement,  voyez  le  sang 
courir.  Mais  ilz  estoyent  trompez,  pensans  de  lurine  de 
pantagruel  que  feust  le  sang  des  ennemys  :  car  ilz  ne  le 
veoyent  sinon  au  lustre  du  feu  des  pauillens,  et  quelque 
peu  de  clarté  de  la  lune.  Les  ennemys  après  soy  estre  res- 
ueillez  voyans  dung  couste  le  feu  en  leur  camp,  et  linunda- 
tion  et  déluge  vrinal,  ne  scauoyent  que  dire  ny  que  penser. 
Aulcuns  disoyent  que  cestoit  la  tin  du  monde  et  le  iuge- 
ment  final,  qui  doibt  estre  consomme  par  feu  :  les  aultres, 
que  les  dieux  marins,  Neptune  et  les  aultres  les  persecu- 
toyent  :  et  que  de  faict  cestoit  eaue  marine  et  salée.  O  qui 
pourra  maintenant  racompter  comment  se  porta  panta- 
gruel contre  les  troys  cens  geans,  O  ma  muse,  ma  calliope, 
ma  thalye,  inspire  moy  a  ceste  heure,  restaure  [fol.  81 
(pour  yS]  ro]  moy  mes  esperitz  :  car  voicy  le  pont  aux 
asnes  de  logicque,  voicy  le  trebuschet,  voicy  la  difficulté 
de  pouoir  exprimer  Ihorrible  bataille  qui  fut  faicte.  A  la 
mienne  voulente  que  ie  eusse  maintenant  vng  boucal  du 
meilleur  vin  que  beurent  oncques  ceulx  qui  liront  ceste 
histoire  tant  veridicque. 

Comment  Pajitagruel  deffist  les  troys  cens  Geans  anne'{ 
de  pierre  de  taille,  Et  Loupgarou  leur  capitaine. 

Les  geans  voyans  que  tout  leur  camp  estoit  submerge, 
emportèrent  leur  Roy  Anarche  a  leur  col  le  mieulx  quilz 
peurent  hors  du  fort,  comme  fist  Eneas  son  père  Anchises 

de  la  conflagration  de  Troye.  Lesquelz  quant  Panurgc 
apperceut,  dist  a  Pantagruel.  Seigneur  voila  les  geans  qui 
sont  yssuz,  donnez  dessus  de  vostre  mast  gualantement  a 
la  vieille  escrime.  Car  cest  a  ceste  heure  quil  se  fault 
monstrer  homme  de  bien.  Et  de  nostre  couste  nous  ne 
vous  fauldrons  point.  Et  hardiement  que  ie  vous  en  tueray 
beaucoup.  Car  quoy  ?  Dauid  tua  bien  Goliath  facillement. 
Moy  doncques  qui  en  battroys  douze  tclz  questoii  Dauid  : 
car  en  ce  temps  la  ce  nestoit  que  vng  petit  chiard,  nen 
dcffe  [fol.  81  (pour  j3)  v"]  ray  ic  pas  bien  vnc  douzaine  ? 
Et  puis  ce  gros  paillard  de  Eusthenes  qui  est  fort  comme 
quatre  beufz  ne  si  espargnera  pas,  Prenez  couraige,  choc- 
quez  a  trauers  destoc  et  de  taille.  Or  dist  Pantagruel,  de 
couraige  ien  ay  pour  plus  de  cinquante  francs.  Mais 
quoy  ?  Hercules  ne  osa  iamais  entreprendre  contre  deux. 
Cest  (dist  Panurge)  bien  chie  en  mon  nez,  vous  comparez 
vous  a  Hercules?  vous  auez  par  dieu  plus  de  force  aux 
dentz,  et  plus  de  sens  au  cul,  que  neut  iamais  Hercules 
en  tout  son  corps  et  ame.  Autant  vault  Ihomme  comme  il 
sestime.  Et  ainsi  quilz  disoyent  ces  parolles,  voicy  arriuer 
Loupgarou  auecques  tous  ses  geans.  Lequel  voyant  Pan- 
tagruel tout  seul  fut  esprins  de  témérité  et  oultrecuy- 
dance,  par  espoir  quil  auoit  de  occire  le  poure  panta- 
gruel,  dont  dist  a  ses  compaignons  geans.  Paillars  de  plat 
pays,  par  Mahom  si  nul  de  vous  entreprent  de  combatre 
contre  ceulx  cy,  ie  vous  feray  mourir  cruellement,  le 
veulx  que  me  laissez  combatre  tout  seul  :  ce  pendant  vous 
aurez  vostre  passetemps  a  nous  reguarder.  Adonc  se  reti- 
rèrent tous  les  geans  auecques  leur  Roy  la  auprès  ou 
estoyent  les  flaccons,  et  Panurge  et  ses  compaignons 
auecques  eulx,  qui  contrefaisoit  ceulx  qui  ont  eu  la 
verolle  :  car  il  tortoit  la  gueule  et  retiroit  les  doigts,  et  en 
parolle  enrouée  leur  [fol.  82  (pour  74)  r"]  dist.  le  renye 
bieu  compaignons,  nous  ne  faisons  point  la  guerre  don- 
nez nous  a  repaistre  auecques  vous  ce  pendant  que  noz 
maistres  sentrebatent,  A  quoy  voulentiers  le  roy  et  les  geans 
se  consentirent,   et  les  firent  bancqueter  auecques  eulx. 

Et  ce  pendant  Panurge  leur  contoii  des  fables  et  exemples 
de  sainct  Nycolas.  Alors  Loupgarou  sadressa  a  pantagruel 
auecques  vne  masse  toute  dacier  pesante  neuf  mille  sept 
cens  quintaulx  dacier  de  Calibes,  au  bout  de  laquelle  y 
auoit  treze  poinctes  de  dyamens,  dont  la  moindre  estoit 
aussi  grosse  comme  la  plus  grant  cloche  de  nostre  Dame 
de  Paris,  il  sen  failloit  par  aduanture  lespesseur  dung  ongle, 
ou  au  plus  que  ne  mente,  dung  doz  de  ces  cousteaulx  quon 
appelle  couppe  oreille  :  mais  pour  vng  petit,  ne  auant  ne 
arrière.  Et  estoit  phee,  en  manière  que  iamais  ne  pouoit 
rompre,  mais  au  contraire,  tout  ce  quil  en  touchoit  rom- 
poit  incontinent.  Ainsi  doncques  comme  il  approchoit  en 
grant  fierté,  pantagruel  iettant  ses  yeulx  au  ciel  se  recom- 
manda a  dieu  de  bon  cueur,  faisant  veu  a  dieu  tel  come 
sensuyt.  Seigneur  dieu  qui  tousiours  as  este  mon  protec- 
teur et  mon  seruateur,  tu  voys  la  destresse  en  laquelle  ie 
suis  maintenant.  Riens  icy  ne  me  amené,  sinon  zèle  natu- 
rel comme  tu  as  concède  es  humains  de  garder  et  défendre 
soy,  leurs  femmes,  [fol.  82  (pour  74)  yo]  enfans,  pays,  et 
famille  en  cas  que  ne  seroit  ton  négoce  propre  qui  est  a  la 
foy  :  car  en  tel  affaires  tu  ne  veulx  nul  coadiutur  sinon  de 
confession  catholique,  et  seruice  de  ta  parolle,  et  nous  a 
défendu  toutes  armes  et  defences  :  car  tu  es  le  tout  puis- 
sant, qui  en  ton  affaire  propre,  et  ou  ta  cause  propre  est 
tirée  en  action,  te  peulx  défendre  trop  plus  quon  ne  scau- 
roit  estimer  toy  qui  as  mille  milliers  de  centenaires  de 
millions  de  légions  danges,  duquel  le  moindre  peult  occire 
tous  les  humains,  et  tourner  le  ciel  et  la  terre  a  son  plai- 
sir, comme  bien  apparut  en  larmee  de  Sennacherib. 
Doncques  sil  te  plaist  a  ceste  heure  me  estre  en  ayde 
comme  en  toy  seul  est  ma  totalle  confiance  et  espoir,  ie 
te  fais  veu  que  par  toutes,  contrées,  tant  de  ce  pays  de 
Vtopie  que  dailleurs  ou  ie  auray  puissance  et  autorite, 
le  feray  prescher  ton  sainct  Euangile,  purement,  sim- 
plement, et  entièrement,  si  que  les  abuz  dung  tas  de 
papelars  et  faulx  prophètes,  qui  ont  par  constitutions 
humaines    et    inucntions    dcprauees    enuenime    tout   le 

monde,  seront  dentour  moy  exterminez.  Et  alors  fut  ouye 
vne  voix  du  ciel,  disant.  Hoc  fac,  et  vinces  :  cest  a  dire. 
Fays  ainsi,  et  tu  auras  victoire.  Ce  voyant  Pantagruel, 
que  Loupgarou  approchoit  la  gueule  ouuerte,  vint  contre 
luy  hardyment  et  sescrya  tant  quil  peult.  A  mort  ribault 
a  mort,  [fol.  83  (pour  yS)  r»]  pour  luy  faire  peur,  selon  la 
discipline  des  Lacedemoniens,  par  son  horrible  cry  Puis 
luy  getta  de  sa  barque,  quil  portoit  a  sa  seincturc,  plus  de 
dix  et  huyct  cacques  de  sel,  dont  il  luy  emplyt  et  gorge  et 
gouzier,  et  le  nez  et  les  yeulx.  Dont  irrite  Loupgarou,  luy 
lancea  vng  coup  de  sa  masse,  luy  voulant  rompre  la 
ceruelle.  Mais  Pantagruel,  fut  abille,  et  eut  tousiours  bon 
pied  et  bon  oeil,  par  ce  desmarcha  du  pied  gauche  vng 
pas  arrière  mais  il  ne  sceut  si  bien  faire  que  le  coup  ne 
tombast  sur  sa  barque,  laquelle  rompit  en  six  pièces  et 
versa  la  reste  du  sel  en  terre.  Quoy  voyant  Pantagruel 
desploye  ses  bras  et  comme  est  lart  de  la  hasche,  luy 
donna  du  gros  bout  de  son  mast  en  estoc  au  dessus  de  la 
mammelle,  et  retirant  le  coup  a  gauche  en  taillade  luy 
frappa  entre  col  et  collet,  puis  auanceant  le  pied  droict 
luy  donna  sur  les  couillons  vng  pic  du  hault  bout  de  son 
mast  a  quoy  rompit  la  hune,  et  versa  troys  ou  quatre 
poinsons  de  vin  qui  estoyent  de  reste.  Dont  Loupgarou 
pensa  quil  luy  eust  incise  la  vessie,  et  du  vin  que  ce  feust 
son  vrine  qui  en  sortit.  De  ce  non  content  Pantagruel 
vouloit  redoubler  au  coulouoir,  mais  Loupgarou  haul- 
sant  sa  masse  auancea  son  pas  sur  luy,  et  de  toute  sa  force 
la  vouloit  enfoncer  sur  Pantagruel,  et  de  faict  en  donna 
si  vertement  [fol.  83  (pour  yS)  v»]  que  si  dieu  neust  secouru 
le  bon  Pantagruel,  il  leust  fendu  depuis  le  sommet  de  la 
teste  iusques  au  fond  de  la  râtelle,  mais  le  coup  déclina  a 
droit  par  la  brusque  hastiuete  de  Pantagruel,  Et  entra  sa 
masse  plus  de  soixante  pieds  en  terre  a  trauers  vng  gros 
rochier  dont  il  feist  sortir  le  feu  plus  gros  qung  tonneau. 
Par  ce  voyant  Pantagruel,  quil  samusoit  a  tirer  sadicte 
masse  qui  tenoit  en  terre  entre  le  roc,  luy  courut  sus,  et 
luy  vouloit  aualler  la  teste  tout  net  :  mais  son  mast  de 


g6  CHAPITRE    XIX. 


maie  fortune  toucha  vng  peu  au  fust  de  la  masse  de  Loup- 
garou  qui  estoit  phee  (comme  auons  dict  deuant)  par  ce 
moyen  son  mast  luy  rompit  a  troys  doigtz  de  la  poignée, 
Dont  il  feust  plus  estonne  qung  fondeur  de  cloches  et 
sescrya.  Ha  Panurge  ou  es  tu?  Ce  que  ouyant  Panurge, 
dist  au  roy  et  aux  geans.  Par  dieu  ilz  se  feront  mal,  qui 
ne  les  despartira.  Mais  les  geans  estoyent  ayses  comme 
silz  feussent  de  nopces.  Lors  Carpalim  se  voulut  leuer  de 
la  pour  secourir  son  maistre  mais  vng  géant  luy  dist.  Par 
Goulfarin  nepueu  de  Mahon,  si  tu  bouges  dicy  ie  te  met- 
tray  au  fons  de  mes  chausses  comme  on  faict  dung  sup- 
positoire, aussi  bien  suis  ie  constipe  du  ventre,  et  ne  peulx 
gueres  bien  cagar  :  sinon  a  force  de  grincer  les  dentz. 
Puis  pantagruel  ainsi  destitue  de  baston,  reprint  le  bout 
de  son  mast  [fol.  84  (pour  76)  r"]  en  frappant  a  grans 
coups,  torche  lorgne,  dessus  le  géant.  Mais  il  ne  luy  fai- 
soit  mal  non  plus  que  feriez  en  baillant  vne  chinquenaude 
sus  vng  mail  de  forgeron  :  et  ce  pendant  Loupgarou  tiroit 
de  terre  sa  masse  et  lauoit  ia  tirée  et  la  paroit  pour  en 
ferir  Pantagruel,  Mais  ledict  Pantagruel  qui  estoit  soub- 
dain  au  remuement  declinoit  tous  ses  grans  coups,  iusques 
a  ce  que  vne  foys  voyant  que  le  Loupgarou  le  menassoit, 
disant.  Meschant  a  ceste  heure  te  hacheray  ie  comme 
chair  a  pastez,  lamais  tu  ne  altéreras  les  pouures  gens, 
luy  frappa  du  pied  vng  si  grant  coup  contre  le  ventre, 
quil  le  getta  en  arrière  a  iambes  rebindaines,  et  vous  le 
trainnoit  ainsi  a  lescorche  cul  plus  dung  grant  traict  darc. 
Et  Loupgarou  sescrioit  rendant  le  sang  par  la  gorge, 
Mahon,  Mahon,  Mahon.  A  laquelle  voix  se  leuerent  tous 
les  geans  pour  le  secourir  :  Mais  Panurge  leur  dist.  Mes- 
sieurs ny  allez  pas  si  men  croyez  :  Car  nostre  maistre  est 
fol,  et  frappe  a  tors  et  a  trauers,  et  ne  reguarde  point  ou. 
Mais  les  geans  nen  tindrent  compte,  voyans  que  Panta- 
gruel estoit  sans  baston  :  et  comme  ilz  approchoyent,  il 
print  Loupgarou  par  les  deux  piedz,  et  son  corps  leua 
comme  vne  picque  en  lair,  et  diceluy  arme  denclumes 
frappoit  parmy  ces  geans  armez  de  pierres  de  taille,  et  les 

abba-  [fol.  84  (pour  76)  v°]  toit  comme  vng  masson,  faict 
de  couppeaulx,  que  nul  narrestoit  deuant  luy  quil  ne  ruast 
par  terre,  dont  a  la  rupture  de  ces  harnoys  pierreux  fut 
faict  vng  si  horrible  tumulte  quil  me  souuint,  quant  la 
grosse  tour  de  beurre  qui  estoit  a  sainct  Estienne  de 
bourges,  fondit  au  soleil.  Et  Panurge  ensemble  Carpalim 
et  Eusthenes  ce  pendant  esgorgetoyent  ceulx  qui  estoyent 
portez  par  terre.  Faictez  vostre  compte  quil  nen  escappa 
vng  seul,  et  a  veoir  Pantagruel  sembloit  vng  faulcheur, 
qui  de  sa  faulx  (cestoit  Loupgarou)  abbatoit  Iherbe  dung 
pre  (cestoyent  les  geans).  Mais  a  ceste  escrime,  Loupgarou 
perdit  la  teste,  et  ce  fut  quant  Pantagruel  en  abbatit  vng, 
qui  auoit  nom  Riflandouillc,  qui  estoit  armeahault  appa- 
reil cestoit  de  pierres  de  gryson,  dont  vng  esclat  couppa 
la  gorge  tout  oultre  a  Epistemon  :  car  aultrement  la  plus 
part  dentre  eulx  estoyent  armez  a  la  legiere  cestoit  de 
pierre  de  tuffe,  et  les  aultres  de  pierre  ardoyzine.  Finable- 
ment  voyant  que  tous  estoyent  mors  getta  le  corps  de 
Loupgarou  tant  quil  peult  contre  la  ville,  et  tomba 
comme  vne  grenoille,  sus  le  ventre  en  la  place  mage  de 
ladicte  ville  :  et  en  tombant  du  coup  tua  vng  chat  brusle, 
vne  chatte  mouillée,  vne  canne  petiere,  et  vng  oyson 
bride. 

[Fol.  85  (pour  77)  r°.]  Comment  Epistemon,  qui  auoit  la 
teste  tranchée,  fut  guery  ha  billement par  Panurge.  Et 
des  nouuelles  des  diables  et  des  damnes. 

Ceste  desconfite  gygantale  paracheue  Pantagruel  se 
relira  au  lieu  des  flaccons,  et  appella  Panurge  et  les 
aultres,  lesquelz  se  rendirent  a  luy  sains  et  saulues, 
excepte  Eusthenes  qung  des  geans  auoit  esgraphine  quelque 
peu  au  visaige,  ainsi  quil  lesgorgetoit.  Et  Epistemon  qui 
ne  comparoit  point.  Dont  Pantagruel  fut  si  dolant  quil 
sen  voulut  tuer  soymesmes,  mais  Panurge  luy  dist.  Dea 
seigneur  attendez  vng  peu,  et  nous  le  chercherons  entre 
les  mors,  et  verrons  la  vérité  du  tout.  Ainsit  doncques 

comme  ilz  cherchoyent,  ilz  le  trouuerent  tout  roidde  mort 
et  sa  teste  entre  ses  bras  toute  sanglante.  Dont  Eusthenes 
sescrya.  Ha  maie  mort,  tu  nous  as  toullxi  le  plus  parfaict 
des  hommes.  A  laquelle  voix  se  leua  Pantagruel  au  plus 
grant  dueil  quon  veit  iamais  au  monde,  mais  Panurge 
dist.  Enfans  ne  pleures  point,  il  est  encores  tout  chault, 
le  vous  le  gueriray  aussi  sain  quil  fut  iamais.  Et  ce  disant 
print  la  teste  et  la  tint  sus  sa  braguette  chauldement  quelle 
ne  print  vent  et  Eusthenes  [fol.  85  (pour  77)  v^]  et  Carpa- 
lim  portèrent  le  corps  au  lieu  ou  ilz  auoyent  banqueté  : 
non  par  espoir  que  iamais  guerist,  mais  affin  que  Panta- 
gruel le  veist.  Toutesfoys  Panurge  les  reconfortoit,  disant. 
Si  ie  ne  le  guerys  ie  veulx  perdre  la  teste  (qui  est  le  gaige 
dung  fol)  laissez  ces  pleurs  et  me  aydez.  Adonc  nettoya 
tresbien  de  beau  vin  blanc  le  col,  et  puis  la  teste  :  et  y 
synapiza  de  la  pouldre  de  diamerdys  quil  portoit  tousiours 
en  vne  de  ses  fasques  :  et  après  les  oingnit  de  ie  ne  scay 
quel  oingnement,  et  les  afusta  iustement  vene  contre  vene, 
nerf  contre  nerf,  spondyle  contre  spondyle,  affin  quil  ne 
feust  torty  coUy  (car  telz  gens  il  hayssoit  de  mort)  et  ce 
faict  luy  feist  a  lentour  quinze  ou  seize  poins  de  aguille, 
affin  quelle  ne  tombast  de  rechief  :  puis  mist  a  lentour 
vng  peu  dung  vnguent,  quil  appelloit  resuscitatif.  Et  tout 
soubdain  Epistemon  commencea  a  respirer,  puis  a  ouurir 
les  yeulx,  puis  a  bailler,  puis  a  esternuer,  puis  feist  vng 
gros  pet  de  mesnage,  dont  dist  panurge,  a  ceste  heure  est 
il  guery  asseurement,  et  luy  bailla  a  boire  vng  voirre  dung 
grant  villain  vin  blanc  auecques  vne  roustie  succree.  En 
ceste  façon  fut  Epistemon  guery  habillement,  excepte  quil 
fut  enroue  plus  de  troys  sepmaincs,  et  eut  vne  toux 
seiche,  dont  il  ne  peult  oncques  guérir,  sinon  a  force  de 
boire.  Et  la  commencea  a  [fol.  86  (pour  78)  r»]  parler, 
disant.  Quil  auoit  veu  les  diables,  et  auoit  parle  a  Lucifer 
familièrement,  et  faict  grant  chère  en  enfer.  Et  par  les 
champs  Elisees.  Et  asseuroit  deuant  tous,  que  les  diables 
estoyent  bons  compaignons.  Et  au  reguard  des  damnez, 
il  dist,  quil  estoit  bien  marry  de  ce  que  Panurge  lauoit  si 

tost  reuocque  en  vie.  Car  ie  prenoys  (dist  il)  vng  singu- 
lier passetemps  a  les  vcoir.  Comment?  dist  Pantagruel. 
Lon  ne  les  traictc  pas,  dist  Epistemon,  si  mal  que  vous 
penseriez  :  mais  leur  estât  est  change  en  estrange  façon. 
Car  ie  veis  Alexandre  le  grant  qui  repetassoit  de  vieilles 
chausses,  et  ainsi  gaignoit  sa  poure  vie.  Xerces  crioit  la 
moustarde.  Darius  estoit  cureur  de  retraictz.  Scipion  Afri- 
can  cryoit  la  lye  en  vng  sabot.  Pharamond  estoit  lanter- 
nier,  Hannibal  estoit  cocquetier.  Priam  vendoit  les  vieulx 
drappeaulx.  Lancelot  du  lac  estoit  eschorcheur  de  che- 
uaulx  mors.  Tous  les  cheualiers  de  la  table  ronde  estoyent 
pouures  gaingnedeniers  a  tirer  a  la  rame  et  passer  les 
riuieres  de  Coccytus.  Phlegeton,  Styx,  Acheron,  et  Lethe 
quant  messieurs  les  diables  se  veulent  esbatre  sur  leau 
comme  sont  les  basteliers  de  Lyon  et  de  Venize.  Mais 
pour  chascune  passade  ilz  nen  ont  tant  seullement  que  vne 
nazade,  et  deuers  le  soir  quelque  morceau  de  pain  chau- 
meny.  [fol.  86  (pour  78)  v°]  Les  douze  pers  de  France  sont 
la  et  ne  font  riens  que  ie  aye  veu,  mais  ilz  gaignent  leur 
vie  a  endurer  force  plameuses,  chiquenaudes,  alouettes, 
et  grans  coups  de  poing  sus  les  dentz.  Hector,  estoit 
fripesaulse.  Paris  estoit  pouure  loqueteux.  Achiles  bote- 
leur  de  foing.  Cambyses  mulletier.  Artaxerces  escumeur 
de  potz.  Néron  estoit  vieilleux,  et  Fierebras,  estoit  son 
varlet  :  mais  il  luy  faisoit  mille  maulx,  et  luy  faisoit  man- 
ger le  pain  bis  et  boire  vin  poulse,  et  luy  mangeoit  et 
beuuoit  du  meilleur.  lason,  et  Pompée  estoyent  gouil- 
dronneurs  de  nauires.  Valentin  et  Orson  seruoyent  aux 
estuues  denfer,  et  estoyent  racletoretz.  Giglan  et  Gauuain 
estoyent  poures  porchiers.  Geoffroy  a  la  grant  dent  estoit 
allumetier.  Godefroy  de  Billon  estoit  dominotier.  Dom 
Piètre  de  Castille  porteur  de  rogatons.  Morgant  brasseur 
de  bvere.  Huon  de  Bourdeaulx  estoit  relieur  de  tonneaulx. 
lulles  César  soullart  de  cuysine.  Antiochus  estoit  ram- 
monneur  de  cheminées.  Romulus  estoit  rataconneur  de 
bobelins.  Octauien  estoit  ratisseur  de  papier.  Charle- 
maigne  estoit  houssepailler.  Le  pape  Iules  crieur  de  petitz 

pastez,  mais  il  ne  portoit  plus  sa  grande  et  bougrisque 
barbe.  lehan  de  Paris  estoit  gresseur  de  bottes.  Artus  de 
Bretaigne  estoit  degresseur  de  bonnetz.  Perce  forest  por- 
toit vne  hotte,  ie  ne  scay  [fol.  87  (pour  79)  r°]  pas  sil  estoit 
porteur  de  coustretz.  Nicolas  pape  tiers  estoit  papetier. 
Le  pape  Alexandre  estoit  preneur  de  ratz.  Le  pape  Sixte 
estoit  gresseur  de  verolle.  (Comment?  dist  Pantagruel,  y 
a  il  des  verollez  de  par  delà?  Certes  Dist  Epistemon,  le 
nen  veiz  oncques  tant,  il  en  y  a  plus  de  cent  millions.  Car 
croyez  que  ceulx  qui  nont  eu  la  verolle  en  ce  monde  icy, 
lont  en  lautre.  Cordieu,  dist  Panurge,  ien  suis  doncques 
quitte.  Car  ie  y  ay  este  iusques  au  trou  de  lubaltar  et  rem- 
ply  les  bondes  Dhercules,  et  ay  abatu  des  plus  meures. 
Ogier  le  dannoys  estoit  frobisseur  de  harnoys.  Le  roy 
Pépin  estoit  recouueur.  Galien  Restaure  estoit  preneur  de 
taulpes.  Les  quatre  tilz  Aymon  estoyent  arracheurs  de 
dentz.  Le  pape  Vrbain  crocque  lardon.  Melusine  estoit 
souillarde  de  cuysine.  Matabrune  lauandiere  de  buées. 
Cleopatra  estoit  reuenderesse  doignons.  Heleine  estoit 
courratiere  de  chamberieres.  Semyramis  estoit  espouil- 
leresse  de  belistres.  Dido  vendoit  des  mousserons.  Penta- 
silee  estoit  croissonniere.  En  ceste  façon  ceulx  qui  auoyent 
este  gros  seigneurs  en  ce  monde  icy  guaignoyent  leur 
pouure  meschante  et  paillarde  vie  la  bas.  Et  au  contraire 
les  philosophes  et  ceulx  qui  auoyent  este  indigens  en  ce 
monde,  par  delà  estoyent  gros  seigneurs  en  leur  tour.  le 
veiz  Dio  [fol.  87  (pour  79)  \°]  gènes  qui  se  prelassoit  en 
magnificence  auec  vne  grant  robbe  de  poulpre,  et  vng 
sceptre  en  sa  dextre,  et  faisoit  enrager  Alexandre  le  grant, 
quant  il  nauoit  pas  bien  répétasse  ses  chausses,  et  le 
payoit  en  grans  coups  de  baston.  le  veiz  patelin  threso- 
rier  de  Rhadamantus  qui  marchandoit  des  petitz  pastez 
que  crioit  le  pape  Iules,  et  il  luy  demanda  combien  la 
douzaine?  troys  blancs,  se  dist  le  pape.  Mais  dist  patelin, 
troys  coups  de  barre,  baillez  icy  villain  baillez,  et  en  allez 
quérir  daultres  :  et  le  pouure  pape  sen  alloit  plourant  :  et 
quant  il  fut  deuant  son  maistre  pâtissier,  il  luy  dist  que 

on  luy  auoit  oste  ses  pastez.  Adonc  le  pâtissier  luy  bailla 
languillade  si  bien  que  sa  peau  neust  riens  vallu  a  faire 
des  cornemuses.  Puis  après  ie  veiz  maistre  lehan  le  maire 
qui  contrefaisoit  du  pape,  et  a  tous  ces  pouures  Roys  et 
papes  de  ce  monde  il  faisoit  baiser  ses  piedz,  et  en  faisant 
du  grobis  il  leur  donnoit  sa  bénédiction,  en  leur  disant. 
Guaingnez  les  pardons  coquins,  guaingnez,  ilz  sont  a  bon 
marche.  le  vous  absoubz  de  pain  et  de  souppe,  et  vous 
dispense,  de  ne  valoir  iamais  riens,  et  ne  faire  iamais  nul 
bien.  Adonc  il  appella  Caillette  Triboulet,  et  daultres  qui 
leur  sembloyent,  disant.  Messieurs  les  cardinaulx  depes- 
chez  leurs  bulles,  a  chascun  vng  grant  coup  de  pau  sus 
les  [fol.  88  (pour  80)  r"]  reins,  ce  que  fut  faict  tout  incon- 
tinent, le  veiz  maistre  Francoys  Villon  qui  demanda  a 
Xerces  combien  la  denrée  de  moustarde?  vng  denier,  res- 
pondit  Xerces,  a  quoy  dist  ledict  de  Villon.  Tes  fieures 
quartaines  villain,  la  blanchee  ne  vault  quung  pinard,  et 
tu  nous  surfaitz  icy  les  viures  :  et  adonc  pissa  dedans  son 
bacquet,  comme  font  les  moustardiers  a  Paris.  Or  se  dist 
pantagruel,  reserue  nous  ces  beaulx  comptes  a  vne  aultre 
foys.  Seullement  dys  nous  comment  y  sont  traictez  les  vsu- 
riers?  Adonc  dist  Epistemon.  le  les  veiz  tous  occupez  a 
chercher  les  espingles  rouillees,  et  vieulx  doux,  parmy 
les  ruisseaulx  des  rues,  comme  vous  voyez  que  font  les 
coquins  en  ce  monde.  Mais  le  quintal  de  ces  quinquaille- 
ries  ne  vault  que  vng  boussin  de  pain,  encores  y  en  a  il 
mauluaise  despesche  :  par  ainsi  les  pouures  maloutruz  sont 
aucunes  foyz  plus  de  troys  sepmaines  sans  manger  morceau 
ny  miette  de  pain,  et  trauaillent  iour  et  nuyt  attendant  la 
foyre  a  venir  :  mais  de  ce  trauail  et  de  malheurete  il  ne 
leur  souuient  point  tant  ilz  sont  actifz  et  mauldictz,  pour- 
ueu  que  au  bout  de  lan  ilz  gaingnent  quelque  meschant 
denier.  Or  dist  Pantagruel,  faisons  un  transon  de  bonne 
chère,  et  beuuons  ie  vous  en  prie  enfans.  Car  il  faict  beau 
boire.  Lors  degainnerent  les  flaccons  a  tas,  et  [fol.  88 
(pour  80)  vo]  des  munitions  du  camp  feirent  grant  chère. 
Mais  le  pouure  Roy  Anarche  ne  se  pouoit  esiouyr.  Dont 

dist  Panurge,  et  de  quel  mestier  ferons  nous  monsieur  du 
Roy  icy?  affin  que  il  soit  ia  tout  expert  a  lart  quant  il  sera 
de  par  delà  a  tous  les  diables.  Vrayerrient ,  dist  Panta- 
gruel, cest  bien  adulse  a  toy,  or  fays  en  a  ton  plaisir  :  ie 
le  te  donne.  Grant  mercy  dist  Panurge,  le  présent  nest  pas 
de  reffus,  et  layme  de  vous. 

Comment  Pantagruel  entra  en  la  ville  des  Amaurotes.  Et 
comment  Panurge  maria  le  Roy  Anarche,  et  le  feist 
cryeur  de  saulce  vert.  Chapitre  .xxj. 

Apres  celle  victoire  merueilleuse  Pantagruel  enuoya 
Carpalim  en  la  ville  des  Amaurotes  dire  et  annoncer  com- 
ment le  Roy  Anarche  estoit  prins,  et  tous  leurs  ennemys 
defaictz.  Laquelle  nouuelle  entendue,  sortirent  au  deuant 
de  luy  tous  les  habitans  de  la  ville  en  bon  ordre  et  en 
grant  pompe  triumphale,  auecques  vue  lyesse  diuine  et  le 
conduyrent  en  la  ville.  Et  furent  faictz  beaulx  feuz  de  ioye 
par  toute  la  ville,  et  belles  tables  rondes  garnies  de  force 
viures,  lesquelles  estoyent  dressées  par  les  rues.  Ce  fut 
vng  renouuellement  [fol.  8g  pour  8i  r°]  du  temps  de 
Saturne,  tant  il  fut  fait  a  lors  grant  chère.  Mais  Panta- 
gruel tout  le  sénat  ensemble,  dist.  Messieurs  ce  pendant 
que  le  fer  est  chault  il  le  fault  battre,  aussi  deuant  que 
nous  débaucher  dauantage,  ie  veulx  que  allions  prendre 
dassault  tout  le  royaulme  des  Dipsodes.  Par  ainsi  ceulx 
qui  auecques  moy  vouldront  venir,  se  apprestent  a  demain 
après  boire  :  car  lors  ie  commenceray  a  marcher.  Non 
pas  quil  me  faille  gens  dauantange  pour  me  ayder  a  le 
conquester,  car  autant  vauldroit  il  que  ie  le  tinse  desia, 
mais  ie  voy  que  ceste  ville  est  tant  pleine  des  habitans 
quil  ne  peuent  se  tourner  par  les  rues.  Doncques  ie  les 
meneray  comme  vne  colonie  en  Dipsodie,  et  leur  donne- 
ray  tout  le  pays,  qui  est  beau  salubre,  fructueux,  et  plai- 
sant sus  tous  les  pays  du  monde,  comme  plusieurs  de 
vous  scauent  qui  icy  estes  allez  aultresfoys.  Vng  chascun 
de  vous  qui  y  vouldra  venir  soit  prest  comme   iay  dit. 

Ce  conseil  et  délibération  fut  diuulgue  par  la  ville,  et 
le  lendemain  se  trouuerent  en  la  place  deuani  le  palais 
iusques  au  nombre  de  dix  huyct  cens  cinquante  et  six 
mille,  sans  les  femmes  et  petis  enfans.  Ainsi  commen- 
cèrent a  marcher  droit  en  Dipsodie  en  si  bon  ordre  quilz 
ressembloyent  enfans  Disrael,  quant  ilz  partirent  de 
Egypte  pour  passer  la  mer  rouge  Mais  [fol.  89  (pour  81)  v^] 
deuant  que  poursuyure  ceste  entreprinsie  ie  vous  veulx 
dire  comment  Panurge  traicta  son  prisonnier  le  Roy 
Anarche  II  luy  souuint  de  ce  que  auoit  raconte  Episte- 
mon  comment  estoyent  traictez  les  Roys  et  riches  de  ce 
monde  par  les  champs  Elisees,  et  comment  il  guain- 
gnoyent  pour  lors  leur  vie  a  vil,  et  salles  mestiers.  Pour- 
tant vng  iour  habilla  sondit  roy  dung  beau  pourpoint  de 
toille  tout  deschiquette  comme  la  cornette  dung  Albo- 
noys,  et  de  belles  chausses  a  la  marinière  sans  souliers, 
car  (disoit  il)  ilz  luy  gasteroyent  la  veue  et  vng  petit  bon- 
net pars  auecques  vne  grant  plume  de  chappon.  le  faulx, 
car  il  mest  aduis  quil  y  en  auoit  deux  :  et  vne  belle  ceinc- 
ture  de  pers  et  vert  disant  que  ceste  liuree  luy  aduenoit 
bien,  veu  quil  auoit  este  peruers.  En  tel  point  lamena 
deuant  Pantagruel,  et  luy  dist.  Monseigneur,  congnoissez 
vous  point  ce  rustre?  Non  certes  dist  Pantagruel.  Et 
Panurge  luy  dist  Cest  monsieur  du  Roy  de  troys  cuittes. 
le  le  veulx  faire  homme  de  bien  :  ces  diables  de  roys  icy 
ne  sont  que  veaulx,  et  ne  scauent  ny  ne  valent  riens,  sinon 
a  faire  des  maulx  es  pouures  subiectz,  et  a  troubler  tout  le 
monde  par  guerre  pour  leur  inique  et  détestable  plaisir. 
le  le  veulx  mettre  a  mestier,  et  le  faire  crieur  de  saulce 
vert.  Or  commence  a  cryer.  Vous  fault  il  point  [fol,  90 
(pour  82)  r^»]  de  saulce  vert?  Et  le  poure  diable  cryoit  Cest 
trop  bas,  dist  Panurge,  a  monsieur  du  Roy.  Adoncques  il 
le  print  par  loreille,  en  disant.  Chante  donc  plus  hault, 
en  g  sol  re  ut.  Ainsi,  diable  tu  as  bonnne  gorge,  tu  ne  fuz 
iamais  si  heureux  que  de  nestre  plus  roy.  Et  Pantagruel 
prenoit  à  tout  plaisir,  Car  ie  ose  bien  dire  que  cestoit  le 
meilleur  petit  bon  homme  qui  fust  dicy  au  bout  dung 

baston.  Ainsi  fut  Anarche  bon  cryeur  de  saulce  vert.  Et 
deux  iours  après  Panurge  le  maria  auecques  vne  vieille 
lanterniere,  et  luy  mesmes  fist  les  nopces  a  belles  testes  de 
mouton  bonnes  bastilles  a  la  moustarde,  et  beaulx  tribars 
aux  ailz,  dont  il  en  en  enuoya  cinq  sommades  a  Panta- 
gruel, lesquelles  il  mangea  toutes,  tant  il  les  trouua  appé- 
tissantes :  et  a  boire  belle  piscantine  et  beau  corme.  Et 
pour  les  faire  dancer,  loua  vng  aueugle  qui  leur  sonnoit 
la  note  de  sa  vieille.  Et  après  disnerles  amena  au  palais  et 
les  monstra  a  Pantagruel,  et  luy  dist  monstrant  la  mariée. 
Elle  na  garde  de  peter.  Pourquoy  ?  dist  Patagruel.  Par 
ce,  dist  Panurge,  quelle  est  bien  entommee  Quelle  para- 
bole est  cela?  dist  Pantagruel.  Ne  voyez  vous  pas,  dist 
Panurge,  que  les  chastaignes  quon  faict  cuire  au  feu  si 
elles  sont  entières  elles  pètent  que  cest  rage,  et  pour  les 
enguarder  de  peter  communément  Ion  les  entomme.  [fol.  90 
(pour  82)  v^]  Aussi  ceste  nouuelle  mariée  est  bien  entom- 
mee par  le  bas,  ainsi  elle  ne  pétera  point.  Et  Pantagruel 
leur  donna  vne  petite  loge  auprès  de  la  basse  rue,  et  vng 
mortier  de  pierre  a  piller  la  saulce.  Et  firent  en  ce  point 
leur  petit  mesnage,  et  fut  aussi  gentil  cryeur  de  saulce 
vert  qui  feust  oncques  veu  en  Vtopie.  Mais  Ion  ma  dit  que 
sa  femme  le  bat  comme  piastre,  et  le  pouure  sot  ne  se  ose 
défendre  tant  il  est  nies. 

Comment  Pantagruel  de   sa  langue  coimrit  toute   vne 

armée  et  de  ce  que  lauteur  vit  dedans  sa  bouche. 

Chapitre  .xxij. 

Ainsi  que  Pantagruel,  auecques  toute  sa  bande  entrèrent 
es  terres  des  Dipsodes,  tout  le  monde  en  estoit,  ioyeulx, 
et  incontinent  se  rendirent  a  luy  et  de  leur  franc  vouloir 
luy  apportèrent  les  clefz  de  toutes  les  villes  ou  il  alloit, 
excepte  les  Almyrodes,  qui  voulurent  tenir  contre  luy,  et 
feirent  response  a  ses  heraulx,  quilz  ne  se  rendoyent 
point,  sinon  a  bonnes  enseignes.  Et  quoy  dist  Pantagruel, 
en  demandent  ilz  de  meilleures  que  la  main  au  pot,  et  le 

verre  au  poing?  Allons  doncques  et  quon  [fol.  91  (pour 
83)  r°]  me  les  mette  a  sac.  Adonc  tous  se  mirent  en  ordre 
comme  délibérez  de  donner  lassault.  Mais  au  chemin 
passans  vne  grande  compaigne,  furent  saysiz  dune  grosse 
ouzee  de  pluye.  A  quoy  ilz  se  commencèrent  a  se  tré- 
mousser et  se  serrer  lung  lautre.  Ce  que  voyans  Panta- 
gruel leur  fist  dire  par  les  capitaines  que  ce  nestoit  riens 
et  quil  veoyt  bien  au  dessus  des  nuées  que  ce  ne  seroit 
qune  petite  ouzee  :  mais  a  toutes  tins  quilz  se  missent  en 
ordre  et  quil  les  vouloit  couurir.  Lors  se  mirent  en  bon 
ordre  et  bien  serrez.  Adoncques  Pantagruel  tira  sa  langue 
seulement  a  demy,  et  les  en  couurir  come  vne  geline  faict 
ses  poulletz.  Ce  pendant  ie  qui  vous  fays  ces  tant  véri- 
tables contes,  mestoys  cache  dessoubz  vne  fueille  de  Bar-r 
dane,  qui  nestoit  point  moins  large  que  larche  du  pont  de 
Monstrible  :  mais  quant  ie  les  veiz  ainsi  bien  couuers  ie 
men  allay  a  eulx  rendre  a  labrit  :  ce  que  ie  ne  peuz  tant 
ilz  estoyent  comme  Ion  dit,  au  bout  delaune  fault  le  drap 
Doncques  le  mieulx  que  ie  peu  ie  montay  par  dessus  et 
cheminay  bien  deux  lieues  sus  sa  langue,  tant  que  ie 
entray  dedans  sa  bouche.  Mais  o  dieux  et  déesses  que 
veiz  ie  la?  Jupiter  me  confonde  de  sa  fouldre  trisulque  si 
ie  mens.  le  y  cheminoys  come  Ion  faict  en  Sophie  a  Cons- 
tantinoble,  et  y  veiz  de  grans  rochiers,  comme  les  montz 
des  Dannoys,  ie  croy  que  [fol.  91  (pour  83)  v°]  cestoyent 
ses  dentz,  et  de  grans  prez,  de  gras  forestz,  de  fortes  et 
grosses  villes  non  moins  grandes  que  Lyon  ou  Poictiers. 
Et  le  premier  que  y  trouuay,  ce  fut  vng  bon  homme  qui 
plantoit  des  choux.  Dont  tout  esbahy  luy  demanday.  Mon 
amy  que  fays  tu  icy?  ie  plante  (dist  il)  des  choux.  Et  a 
quoy  ny  comment?  dys  ie.  Ha  monsieur  (dist  il)  nous  ne 
pouuons  pas  estre  tous  riches.  le  gaingne  ainsi  ma  vie  : 
et  ie  les  porte  vendre  au  marche  en  la  cite  qui  est  icy  der- 
rière, lesus  (dis  ie)  il  y  a  icy  vng  nouueau  monde.  Certes 
(dist  il)  il  nest  mye  nouueau  :  mais  Ion  dit  bien  que  hors 
dicy  il  y  a  vne  terre  nefue  ou  ilz  ont  et  soleil  et  lune  et 
tout  plain  de  plusieurs  belles  besoignes,  mais  cestuy  cy 

est  plus  ancien.  Voire  mais  (dis  ie)  mon  amy,  comment  a 
nom  ceste  ville  ou  tu  portes  vendre  tes  choulx.  Elle  a 
(dist  il)  nom  Aspharage,  et  sont  Chrestiens,  gens  de  bien, 
et  vous  feront  grant  chère.  Brief  ie  me  délibéra  dy  aller. 
Or  en  mon  chemin  ie  trouuay  vng  compoignon,  qui  ten- 
doit  aux  pigeons.  Auquel  ie  demanday.  Mon  amy  dont 
vous  viennent  ces  pigeons  icy?  Sire  (dist  il)  ilz  viennent 
de  lautre  monde.  Lors  ie  pensay  que  quant  Pantagruel 
bailloit,  les  pigeons  a  pleines  voilées  entroyent  dedans  sa 
gorge,  pensans  que  ce  feust  vng  colombier.  Puis  men 
entray  [fol.  92  (pour  84)  t°]  a  la  ville,  laquelle  ie  trouuay 
belle,  bien  forte,  et  en  bel  air,  mais  a  lentree  les  portiers 
me  demandèrent  mon  bulletin,  de  quoy  ie  fuz  fort  esbahy, 
et  leur  demanday,  messieurs  y  a  il  icy  dangier  de  peste -" 
O  seigneur  (dirent  ilz)  Ion  se  meurt  icy  auprès  tant  que 
le  chariot  court  par  les  rues.  lesus  (dis  ie)  et  ou?  a  quoy 
me  dirent  que  cestoit  en  Laryngues  et  Pharingues,  qui 
sont  deux  grosses  villes  telles  come  Rouen  et  Nantes 
riches  et  bien  marchandes.  Et  la  cause  de  la  peste  a  este 
pour  vne  puante  et  infecte  exhaltation  qui  est  sortie  des 
abysmes  depuis  na  gueres,  dont  ilz  sont  mors  plus  de 
vingt  et  deux  cens  soixante  mille  personnes,  depuis  huyct 
iours.  Lors  ie  pense  et  calcule,  et  trouue  que  cestoit  vne 
puante  alaine  qui  estoit  venue  de  lestomach  de  Pantagruel 
alors  quil  mangea  tant  daillade,  comme  nous  auons  dit 
dessus.  De  la  partant  passay  par  entre  les  rochiers,  qui 
estoyent  ses  dentz,  et  feis  tant  que  ie  montay,  sus  vne,  et 
la  trouuay  les  plus  beaulx  lieux  du  monde,  beaulx  grans 
ieux  de  paulme,  belles  galleries,  belles  prairies,  force, 
vigne,  et  vne  infinité  de  cassines  a  la  mode  Italicque  par 
les  champs  plains  de  délices  :  et  la  demouray  bien  quatre 
moys  et  ne  feis  oncques  telle  chère  que  pour  lors.  Puis 
me  descendis  par  les  dentz  du  derrière  pour  men  venir 
[fol.  92  (pour  84)  v^]  aux  baulieures,  mais  en  passant  ie 
fuz  destrousse  des  brigans  par  vne  grant  forest  qui  en 
vers  la  partie  des  oreilles  :  puis  trouuay  vne  petite  bour- 
gade a  la  deuallee,  iay  oublie  son  nom,  ou  ie  feis  cncores 


CHAPITRE   XXII.  107 


meilleure  chère  que  iamais,  et  gaignay  quelque  peu  dar- 
gent  pour  viurc.  Et  scauez  vous  comment?  cest  a  dormir, 
car  loiVloue  la  les  gens  a  iournee  pour  dormir  et  gaigneni 
cinq  et  six  solz  par  iour,  mais  ceulx  qui  ronflent  bien, 
gaingnent  bien  sept  solz  et  demy.  Et  contoys  aux  séna- 
teurs comment  on  mauoit  destrousse  par  la  vallée  :  les- 
quelz  me  dirent  que  pour  tout  vray  les  gens  de  delà  les 
dentz  estoyent  mal  viuans  et  brigans  de  nature.  A  quoy  ic 
cogneu  que  ainsi  corne  nous  auons  les  contrées  de  deçà  et 
de  delà  les  montz,  aussi  ont  ilz  deçà  et  delà  les  dentz. 
Mais  il  faict  beaucoup  meilleur  de  deçà  et  y  a  meilleur 
air.  Et  la  commencay  a  penser  quil  est  bien  vray  ce  que 
Ion  dit,  que  la  moytie  du  monde  ne  scait  comment  lautre 
vit.  Veu  que  nul  nauoit  ncores  escript  de  ce  pays  la  ou  il 
y  a  plus  de  .xxv.  royaulmes  habitez,  sans  les  desers,  et 
vng  gros  bras  de  mer,  mais  ien  ay  compose  vng  grant 
liure  intitule  Lhistoire  de  Guorgias  :  car  ainsi  les  ay  ie 
nommez  par  ce  quilz  demourent  en  la  gorge  de  mon 
maistre  Pantagruel.  Finablement  ie  men  vouluz  retour- 
ner et  passant  par  sa  bar  [fol.  93  (pour  85)  r°]  be  me  get- 
tay  sur  ses  espaules  et  de  la  me  deualle  en  terre  et  tumbe 
deuant  luy.  Et  quant  il  me  apperceut  il  me  demanda. 
Dont  viens  tu  Alcofrybas?  Et  ie  luy  responds,  de  vostre 
gorge  monsieur.  Et  depuis  quant  y  est  tu?  dist  il.  Depuis 
(dis  ie)  que  vous  alliez  contre  les  Almyrodes.  Il  y  a  (dist  il) 
plus  de  six  moys.  Et  de  quoy  viuoys  tu  ?  que  mangeoys  tu  ? 
que  beuuoys  tu?  le  responds.  Seigneur  de  mesmes  vous, 
et  des  plus  fryans  morceaulx  qui  passoyent  par  vostre 
gorge  ien  prenoys  le  barraige.  Voire  mais  (dist  il)  ou 
chioys  tu?  En  vostre  gorge  monsieur,  dis  ie.  Ha  ha  tu 
es  gentil  compaignon  dist  il.  Nous  auons  auecques  laide 
de  dieu  conqueste  tout  le  pays  des  Dipsodes  ie  te  donne 
la  chastellenie  de  Salmy-  gondin.  Grant  mercy  (dis  ie) 
monsieur,  vous  me  faictes  du  bien  plus  que  nay  desseruy 
enuers  vous. 

Comment  Pantagruel  fut  malade,  et  la  façon  comment 
il  guérit.  Chapitre  .xxiij. 

Peu  de  temps  après  le  bon  Pantagruel  tumba  malade, 
et  fut  tant  prins  de  lestomach  quil  ne  pouoit  boire  ny 
manger,  et  par  ce  qung  malheur  ne  vient  iamais  seul,  il 
luy  print  vne  pisse  chauldc,  qui  le  tourmenta  plus  que  ne 
penseriez  :  mais  ses  médecins  le  secoururent  très  bien  ei 
auecques  force  de  drogues  Icnitiues  et  diurétiques  ilz  le 
feirent  pisser  son  [fol.  93  (pour  85)  v»]  malheur.  Et  son 
vrine  estoit  si  chaulde  que  depuis  ce  temps  la  elle  nest 
point  encores  refroidye.  Et  en  auez  en  France  en  diuers 
lieux  selon  quelle  print  son  cours  et  Ion  lappelle  les  bains 
chaulx,  comme  a  Coderetz,  a  Lymous,  a  Dast,  a  Balle- 
rue,  a  Neric,  a  Bourbonnensy,  et  ^illieurs.  En  Italie  a 
Mons  grot  ?  a  Appone,  a  Sancio  Petro  dy  Padua,  a 
Saincte  Heleine,  a  Casa  noua,  a  Sancto  Bartholomeo.  Et 
en  la  conte  de  Bouloigne,  a  la  Porrette,  et  mille  aultres 
lieux.  Et  mesbahys  grandement  dung  tas  de  folz  philo- 
sophes et  médecins,  qui  perdent  temps  a  disputer  dont 
vient  la  chaleur  de  cesdictes  eaux,  ou  si  cest  a  cause  du 
Baurach,  ou  du  Soulphre,  ou  de  Lallum,  ou  du  Salpestre, 
qui  est  dedans  la  minere,  car  ilz  ne  y  font  que  rauasser, 
et  mieulx  leur  vauldroit  se  aller  frotter  le  cul  au  panicault, 
que  de  perdre  ainsi  le  temps  a  disputer  de  se  dont  ilz 
scauent  lorigine.  Car  la  resolution  est  aysee,  et  nen  fault 
enquester  dauantaige,  et  lesdiciz  bains,  sont  chaulx  par  ce 
que  ilz  sont  yssus  par  vne  chauldepisse  du  bon  Panta- 
gruel. Or  pour  vous  dire  comment  il  guérit  de  son  mal 
principal  ie  laisse  icy  comment  pour  vne  minoratiue  il 
print  quatre  quintaulx  de  Scammonee  Colophoniacque  : 
six  vingtz  et  dix  huyt  charretées  de  Casse,  [fol.  94 
(pour  86)  r<^]  Vnze  mille  neuf  cens  liures  de  Reubarbe, 
sans  les  aultres  barboullemcns.  Il  vous  fault  entendre  que 
par  le  conseil  des  médecins  fut  décrète  quon  osteroit  ce 
que  luy  faisoit  le  mal  a  lestomach.  Et  de  faict  Ion  tist 

.xvij.  grosses  pommes  de  cuyure  plus  grosses  que  celle 
qui  est  a  Romme  a  laguille  de  Virgille,  en  telle  façon  que 
on  les  ouuroit  par  le  millieu  et  fermoit  a  vng  ressort.  En 
lune  entra  vng  de  ses  gens  portant  vne  lanterne  et  vng 
flambeau  allume.  Et  ainsi  laualla  Pantagruel  comme  vne 
petite  pillule.  Et  cinq  aultres  entrèrent  daultres  gros  var- 
letz  chascun  portant  vng  pic  a  son  col.  En  troys  aultres 
entrèrent  troys  payzans  chascun  ayant  vne  pasle  a  son  col. 
Es  sept  aultres  entrèrent  sept  porteurs  de  cousteretz  chas- 
cun ayant  vne  gourbeille  a  son  col.  Et  ainsi  furent  auâl- 
lees  comme  pillules.  Et  quant  furent  en  lestomach,  chas- 
cun defiit  son  ressort  et  sortirent  de  leurs  cabanes,  et 
premier  celluy  qui  portoit  la  lanterne,  et  ainsi  cherchèrent 
plus  de  demye  lieue  ou  cstoyent  les  humeurs  corrumpues. 
Finablement  trouuerent  vne  montioye  dordure  :  les  pion- 
niers frappèrent  sus  pour  la  desrocher  et  les  aultres 
auecques  leurs  pasies  et  emplirent  les  gourbeilles,  et  quant 
tout  fut  bien  nettoyé,  vng  chascun  se  retira  en  [fol.  94 
(pour  86)  v»]  sa  pomme.  Et  ce  faict  Pantagruel  se  parforce 
de  rendre  sa  gorge,  et  facilement  les  mist  dehors,  et  ne 
monstroyent  en  sa  gorge  en  plus  qung  pet  en  la  vostre,  et 
la  sortirent  tirent  hors  de  leurs  pillules  ioyeusement.  Il 
me  souuenoit  quant  les  Gregeoys  sortirent  du  cheual  en 
Troye.  Et  par  ce  moyen  fut  guery  et  reduyta  sa  première 
conualescence.  Et  de  ces  pillules  darain  en  auez  vne  en 
Orléans  sus  le  clochier  de  lesglise  de  saincte  Croix. 

Or  messieurs  vous  auez  ouy  vng  commencement  de 
Ihistoire  horrihcque  de  mon  maistre  et  seigneur  Panta- 
gruel. Icy  ie  feray  fin  a  ce  premier  liure,  car  la  leste  me 
faict  vng  peu  mal,  et  sens  bien  que  les  registres  de  mon 
cerueau  sont  quelque  peu  broillez  de  ceste  purée  de  Sep- 
tembre. Vous  aurez  la  reste  de  Ihistoire  a  ces  foires  de 
Francfort  prochainement  venantes,  et  la  vous  verrez  Com- 
ment Panurge  fut  marie  et  coqu  des  le  premier  moys  de 
ces  nopces,  et  Comment  pantagruel  trouua  la  pierre  phi- 
losophallc,  et  la  manière  pour  la  trouuer,  et  la  manière 

den  vser.  Et  comment  il  passa  les  montz  Caspies,  com- 
ment il  nauigua  par  la  mer  Athlanticque  et  deffist  les  Cani- 
balles,  et  conquesta  les  isles  de  Perlas.  Comment  il 
espousa  la  fille  du  Roy  de  Inde,  dit  Prestre  [fol.  gS 
(pour  87)  r°]  lehan  Comment  il  commbatoit  contre  les 
diables,  et  feist  brusler  cinq  chambres  denfer,  et  mist  a  sac 
la  grant  chambre  noire,  et  getta  Preserpine  au  feu,  et 
rompit  qaatre  dentz  a  Lucifer,  et  vne  corne  au  cul,  et 
comment  il  visita  les  régions  de  la  lune,  pour  scauoir  si  a 
la  vérité  la  lune  nestoit  pas  entière  :  mais  que  les  femmes 
en  auoyent  troys  quartiers  en  la  teste.  Et  mille  aultres 
petites  ioyeusetez  toutes  véritables.  Ce  sont  beaulx  textes 
deuangiles  en  francoys.  Bon  soir  messieurs.  Pardonnante 
my,  et  ne  pensez  pas  tant  a  mes  faultes,  que  ne  pensez 
bien  es  vostres. 

Finis. 

Sensîiyt  lindice  des  Matières  principales  contenues 
au  présent  Hure  par  chascun  Chapitre. 

Et  premièrement. 

Le  prologue  de  Lauteur. 

De  lorigine  et  antiquité  du  grant  Pantagruel.  Cha- 
pitre premier. 

De  la  natiuitc  du  très  redoubte  Pantagruel.  Cha- 
pitre .ij. 

Du  dueil  que  mena  Gargantua  de  la  mort  de  sa  femme 
Bedebec.  Cha.  iij. 

De  lenfance  de  Pantagruel.  Cha.  iiij. 

Des  faictz  du  noble  Pantagruel  en  son  eage  de  adoles- 
cence. Chapitre  .v. 

Comment  Pantagruel  rencontra  vng  [fol.  95  (pour  87)  v»] 
Lymousin  qui  contrefaisoit,  le  langaige  Francoys.  Cha- 
pitre .vj. 

Comment  Pantagruel  vint  a  Paris.  Chapitre  .vij. 

Comment  Pantagruel  estant  a  Paris  rcceupt  letres  de 
son  père  Gargantua  et  la  copie  dicclles.  Chapitre  .viij. 

Comment  Pantat;rucl  trouua  Panurge,  lequel  il  ayma 
toute  sa  vie.  Cha.  ix. 

Comment  Pantagruel  equiiablcment  iugca  dune  con- 
trouerse  merueilleusement  obscure  et  difficille  si  iuste- 
mcnt  que  son  iugemcnt  fut  dit  plus  admirable  que  celluy 
de  Salomon.  Chapitre  .ix. 

Comment  Panurge  racompte  la  manière  quil  eschappa 
de  la  main  de  Turcqs.  Chapitre  .x. 

Comment  Panurge  enseigne  vnc  manière  bien  nouuelle 
de  bastir  les  murailles  de  Paris.  Chapitre  .xj. 

Des  meurs  et  conditions  de  Panurge.  Chapitre  .xij. 

Comment  vng  grant  clerc  de  Angleterre  vouloit  arguer 
contre  Pantagruel,  et  fut  vaincu  par  Panurge.  Cha.  xiij. 

Comment  Panurge  fut  amoureux  dune  haulte  dame  de 
Paris,  et  du  tour  quil  luy  fist.  Chapitre  .xiiij. 

Comment  Pantagruel  partit  de  Paris  ouyant  nouuelles 
que  les  Dipsodcs  enuahissoyent  le  pays  des  Amaurotes. 
Et  la  cause  pourquoy  les  lieues  [fol.  (88)  r°]  sont  tant 
petites  en  France.  Et  lexposition  dung  mot  escript  en  vng 
aneau.  Chapitre  .xv. 

Comment  Panurge,  Carpalim,  Eusthenes,  et  Episte- 
mon,  compaignons  de  Pantagruel,  desconfirent  six  cens 
soixante  cheualiers  Chapitre  .xvj. 

Comment  Pantagruel  érigea  vng  trophée  en  mémoire 
de  leur  prouesse,  et  Panurge  vng  aultre  en  mémoire  des 
leuraux.  Chapitre  .xviij. 

Comment  Pantagruel  eut  victoire  bien  estrangement 
des  Dipsodes,  et  des  geans.  Chapitre  .xviij. 

Comment  Pantagruel  deffit  les  troys  cens  geans  armez 
de  pierre  de  taille,  et  Loupgarou  leur  capitaine,  cha.  xix. 

Comment  Epistemon  qui  auoit  la  teste  tranchée,  fut 
guery  habillement  par  Panurge.  Et  des  nouuelles  des 
diables,  et  des  damnez.  Cha.  xx. 

Comment  Pantagruel  entra  en  la  ville  des  Amaurotes. 
Et  comment  Panurge  maria  le  roy  Anarche,  et  le  feist 
cryeur  de  saulce  vert.  Cha.  xxj. 

Comment  Pantagruel  de  sa  langue  couurit  toute  vne 

armée,  et  de  ce  que  lauteur  veit  dedans  sa  bouche, 
cha.  xxij. 

Comment  Pantagruel  fut  malade,  et  si  la  façon  cment  il 
guérit.  Cha.  xxiij. 

Cy  linist  lindice  de  ce  présent  liure. 

J.-Ch.  Brunet. 

